প্ৰাইমেট - অসমীয়া ৱিকিপিডিয়া\nজীৱাশ্ম কাল: Paleocene–Holocene,\n৫৫–০ নিযুত বছৰ\nকিছুমান প্ৰাইমেট পৰিয়াল, ওপৰৰ পৰা তললৈ ক্ৰমে: Daubentoniidae, Tarsiidae, Lemuridae, Lorisidae, Cebidae, Callitrichidae, Atelidae, Cercopithecidae, Hylobatidae, Hominidae\nঅমানৱ প্ৰাইমেটৰ পৰিসৰ (সেউজীয়া)\nপ্ৰাইমেট (ইংৰাজী: primate; i/ˈpraɪmeɪt/ pry-mayt) হৈছে Primates ( i/praɪˈmeɪtiːz/ pry-may-teez; লেটিন: "prime, প্ৰথম স্থান") বৰ্গৰ অন্তৰ্গত স্তন্যপায়ী প্ৰাণী। জীৱবৈজ্ঞানিক শ্ৰেণীবিভাজনত, প্ৰাইমেট বুলিলে দুটা প্ৰধান শৃংখল, strepsirrhines আৰু haplorhinesক বুজায়। হাবিত বাস কৰা কিছুমান পূৰ্ৱজৰ পৰা প্ৰাইমেটৰ উদ্ভৱ হৈছিল; বহু প্ৰাইমেটৰে ত্ৰি-অক্ষীয় পৰিৱেশত খাপ খাব পৰা বৈশিষ্ট থাকে। বহু প্ৰাইমেট এতিয়াও আংশিকভাৱে বায়বীয়।\nসকলো মহাদেশতেই বসবাস কৰা মানুহক বাদ দি, অধিকাংশ প্ৰাইমেট আমেৰিকা, আফ্ৰিকা আৰু এছিয়াৰ tropical বা subtropical অঞ্চলত বাস কৰে। ইহঁত মাত্ৰ 30 g (1 oz) ওজনৰ Madame Berthe's mouse lemurৰ পৰা, 200 কেজি (440 পাউণ্ড)ত কৈও অধিক বৃহৎকায় eastern gorilla পৰ্যন্ত হব পাৰে। জীৱাশ্মৰ সাক্ষৰ ভিত্তিত, প্ৰায় ৫৫.৮ নিযুত বছৰ আগতেই Teilhardina গণৰ প্ৰাইমেত আছিল বুলি ঠাৱৰ কৰা হৈছে।\nপৰম্পৰাগতভাৱে প্ৰাইমেট বৰ্গক দুটা প্ৰধান গোটত ভাগ কৰা হয়: প্ৰছিমিয়ান আৰু এণ্ঠপইড (ছিমিয়ান)। প্ৰছিমিয়ানৰ বৈশিষ্টবোৰ সিহঁতৰ পূৰ্ৱজৰ সৈতে বহু সাদৃশ্য থাকে। মাডাগাস্কাৰৰ লেমুৰ, লৰিছইড, আৰু টাৰছিয়াৰৰ হৈছে প্ৰছিমিয়ান, আৰু বান্দৰ, বনমানুহ আৰু হমিনিবোৰ ছিমিয়ানৰ অন্তৰ্গত প্ৰাণী।\nছিমিয়ানক আকৌ দুটা ভাগ কৰা হয়: কেটাৰাইন (ঠেক নাকৰ) আফ্ৰিকা আৰু দক্শিণ এছিয়াৰ বান্দৰ আৰু বনমানুহবোৰ আৰু প্লেটিৰাইন ("বহল নাকৰ") বা দক্ষিণ আৰু মধ্য আমেৰিকাৰ New World monkeyবোৰ। কেপোচিন, হৌলাৰ আৰু squirrel monkey নিউ ৱৰ্ল্ড মাংকিৰ অন্তৰ্গত। অল্ড ৱৰ্ল্জ মাংকি (যেনে বেবুন আৰু মেকাকবোৰ), গিবন আৰু বনমানুহবোৰ কেটাৰাইনৰ অন্তৰ্গত। জীৱাশ্মৰ সাক্ষ্য মতে ইউৰোপত কেটাৰাইনৰ অন্য বহুত প্ৰজাতি আছিল যদিও, কেৱল মানুহবোৰেই আফ্ৰিকা, দক্ষিণ এছিয়া আৰু পূৱ এছিয়া বাহিৰলৈ সফলতাৰে বিস্তাৰিত হোৱা একমাত্ৰ কেটাৰাইন। বৰ্তমানেও প্ৰাইমেটৰ বহু নতুন নতুন প্ৰজাতিৰ আবিস্কাৰ হৈ আছে।\nপ্ৰাইমেটবোৰ বায়বীয় (গছত থকা) যদিও বহু প্ৰজাতি স্থলত বাস কৰে, কিন্ত সকলোৱেই গছত বগাবলৈ সক্ষম। ইহঁতে গছত উলমি, দুভৰি বা চাৰি ঠেঙৰ দ্বাৰা খোজকাঢ়ি চলাচল কৰে।\nঅন্য স্তন্যপায়ীতকৈ প্ৰাইমেটৰ মগজু ডাঙৰ। কিছুমানৰ তিনি-ৰঙী দৰ্শন বিকশিত হৈছে। অধিকাংশৰে বুঢ়া আঙুলি থাকে আৰু কিছুমানৰ নেজ থাকে। ইহঁকৰ লিংগিয় বৈষমতা দেখা যায়; দেহৰ ওজন, কৃন্তক দাঁতৰ আকাৰ, আৰু বৰণৰ পাৰ্থক্য থাকে। ইহঁতৰ বিকাশৰ হাৰ অন্য স্তন্যপায়ীৰ তুলনাত মন্থৰ আৰু জন্মৰ পাছতহে পূৰ্ণ বিকশিত হয় যদিও জীৱন কাল দীঘলীয়া। প্ৰজাতিৰ ওপৰত নিৰ্ভৰ কৰি পূৰ্ণ বয়স্ক বোৰ, অকলশৰে থাকে, যোৰা পাতি থাকে বা বহু সদস্য একেলগে লগ লাগি সমাজ পাতি বসবাস কৰে।\nমানুহ (genus Homo)\nচিম্পাঞ্জী (genus পান)\nগৰিলা (genus Gorilla)\nওৰাঙোটাং (subfamily Ponginae)\nহলৌজাত জীৱ (family Hylobatidae)\nআফ্ৰিউৰেছিয়াৰ বান্দৰ (superfamily Cercopithecoidea)\nআমেৰিকা মহাদেশৰ বান্দৰ (parvorder Platyrrhini)\nটাৰ্চিয়েৰ (superfamily Tarsioidea)\nলেমুৰ (superfamily Lemuroidea)\nলাজুকী বান্দৰ আৰু গেলগো (superfamily Lorisoidea)\n↑ Groves, C. (2005). Wilson, D. E., & Reeder, D. M, eds. ed. Mammal Species of the World (3rd সম্পাদনা). প্ৰকাশক Baltimore: Johns Hopkins University Press. পৃষ্ঠা. 111–184. ISBN 0-801-88221-4. OCLC 62265494. http://www.bucknell.edu/msw3/browse.asp?id=12100001.\n↑ "Primate". Merriam-Webster Online Dictionary. Merriam-Webster. http://www.merriam-webster.com/dictionary/primate। আহৰণ কৰা হৈছে: 2008-07-21.\n↑ O'Leary, M. A.; and others (2013). "The placental mammal ancestor and the post–K-Pg radiation of placentals". Science খণ্ড 339 (6120): 662–667. doi:10.1126/science.1229237. PMID 23393258.\n↑ Szalay & Delson 1980, পৃষ্ঠা. 149.\n↑ Cartmill 2010, পৃষ্ঠা. 15.\n↑ Hartwig 2011, পৃষ্ঠা. 20–21.\n"https://as.wikipedia.org/w/index.php?title=প্ৰাইমেট&oldid=183428"ৰ পৰা অনা হৈছে\nএই পৃষ্ঠাখন ২৫ ছেপ্টেম্বৰ, ২০১৮ তাৰিখে ১০:১৫ বজাত অন্তিম সংশোধন কৰা হৈছিল।


গণিত - জীৱন যাপনৰ প্ৰণালী - Gonit Sora\n12 Jun গণিত – জীৱন যাপনৰ প্ৰণালী\nPosted at 03:38h in Articles, Assamese, Views by Manjil Saikia0Comments\nএচ. কেছৱেনে কৈছে যে যদি কোনো ব্যক্তি গভীৰভাৱে আকৃষ্ট গণিতৰ প্ৰতি তেন্তে তেওঁ সঁচাকৈ গণিতত এক সন্তুশজনক ভৱিষ্যত গঢ়িব পাৰিব।\nগণিতৰ এক দীঘলীয়া আৰু পৌৰাণিক পৰম্পৰা আছে। সুল্ভাসুত্ৰাচ, শাস্ত্ৰসন্মত পৰিৱৰ্ত্তন গঠনৰ বাবে ব্যৱহাৰ কৰা লিখনি, য’ত বহুতো গাণিতিক পৰিণাম আৰু গঠন আছে। এইবোৰতে পাইথাগোৰাচ সূত্ৰৰ এক আভাস, ‘pi’ ৰ এক আনুমাণিক মান আৰু বৃত্তৰ পৰিধি আৰু ব্যাসৰ অনুপাত সোমাই আছে। ভাৰতে সমগ্ৰ বিশ্বক সংখ্যা লিখাৰ আধুমিক পদ্ধতি অৰ্থাς দশমিক স্থানৰ মান আৰু সকলোতকৈ মহত্বপূৰ্ণ শূণ্য সংখ্যাটো দিছিল। আৰ্য্যভত্ত আৰু ভাস্কৰাৰ দৰে ই গাণিতিক ক্ষেত্ৰত আত্মগৌৰৱ আনে। বহু সময়ৰ পাছত ১৫ শতিকাত কেৰেলাৰ মাধৱ বিদ্যালয় সমৃদ্ধিশালী হৈ পৰে যি ২০০ বছৰৰো আগতে নিউটন আৰু লেইব্নিজৰ দ্বাৰা উদ্ভাৱিত কেলকোলাচৰ ফলবোৰ গ্ৰহণ কৰে।\nঔপনিবেশিক শাসনৰ সময়ত এই পৰম্পৰাত সম্পূৰ্ণ ব্যাঘাত জন্মে। বিংশ শতিকাত হয়তো ৰামানুজনৰ জীৱনৰপৰা অনুপ্ৰাণিত হৈ বিশেষকৈ পশ্চিমীয়া গাণিতিক গৱেষণা ক্ষেত্ৰত এক পুনঃপ্ৰবৰ্ত্তন ঘটে। স্বাধীনতাৰ পিছৰ যুগটোত ভাৰতীয় শাসন প্ৰণালীয়ে কিছুমান শ্ৰেষ্ঠতম বিদ্যালয় স্থাপন কৰে য’ত শ্ৰেষ্ঠ ব্যক্তিত্বৰ বহুতো লোক আছিল আৰু যি নিজৰ শ্ৰেষ্ঠতা অতুত ৰাথে, যি নিজৰ শ্ৰেষ্ঠ কৰ্মৰ জৰিয়তে নিজক আনৰপৰা পৃথক কৰে।\nতথাপি, ভাৰতৰ এক শতিকাৰ বহু সংখ্যক বৈজ্ঞানিক কামৰ অন্ততো চীন আদি দেশৰ দৰে আন্তৰ্জাতিক সংঘৰ্ষ সন্মুখীন কৰিবলৈ অসমৰ্থ হয়। ভাৰতৰ নিজা বৈজ্ঞানিক অধিকৰ্তাসকলে ইতিমধ্যে নিৰ্মিত ‘মধ্য অৱস্থাৰ সাগৰখন’ বিনায়।\nপ্ৰধান অসুবিধাটো এইটোৱে যে গাণিতিক পেচাটো আৰু শিক্ষকতা পেচাটো সমপৰ্য্যায়ৰ বুলি বিবেচিত কৰা হয়। আমি আমাৰ ল’ৰা ছোৱালীবোৰক গুৰু ব্ৰহ্মা, গুৰু বিষ্ণু, গুৰু দেৱ মহেশ্বৰৰ দৰে শাস্ত্ৰীয় শ্লোকবোৰ শিকাও। যি কি নহওক, আমি ৱক্কিল্লথাৱানুক্কু ৱাথিয়াৰ ভেলাইৰ (এজন শিক্ষকৰ আহ্বান সেইসকললৈ যাৰ ওচৰত অন্য কোনো উপায় নাথাকে) সমকক্ষ, নিষ্ঠুৰভাৱে আৰু উদাসীনভাৱে কও। এইবিলাক নিজস্ব পৰিপূৰ্ণতাৰ দৃষ্টান্তৰ এক ভৱিষ্যবাণী হৈ পৰে। অতি কম সংখ্যক ব্যতিক্ৰমৰ বাধা পাৰ কৰি ভাৰতৰ উজ্জ্বল প্ৰতিভাবোৰ বৈজ্ঞানিক গৱেষণাত লিপ্ত নহয়। প্ৰকৃত অৱস্থাটো হ’ল যে যিসকলে কোনো ব্যৱসায়িক বৃত্তিত অন্তৰ্ভূক্ত নহয় তেওঁলোকেহে গৱেষণাক শেষ ৰাস্তা হিচাপে বাছি লয়। এইসকলেই ভৱিষ্যতে শিক্ষক হয় আৰু আমি এক দুষ্ট চক্ৰৰ মাজত সোমাই পৰো।\nপ্ৰকৃততে আচল অৱস্থাটো সম্পূৰ্ণ বিপৰীত হ’ব লাগিছিল। যিসকলে গৱেষণাত গাঢ়ভাৱে লিপ্ত হয় সেইসকলে গৱেষণাক জীৱন নিৰ্বাহৰ প্ৰণালী হিচাপে ল’ব লাগে। যিহেতু অভিযান্ত্ৰিক শিক্ষাৰ অভিজ্ঞতাই দেখুৱাইছে, যিকোনো উপযুক্ত অৰ্হতাসম্পন্ন ব্যক্তিক চাকৰিত প্ৰশিক্ষণ দি নিযুক্ত কৰিব পাৰি, যিটো শিক্ষকতাৰ ক্ষেত্ৰত সম্ভৱ নহয়।\nযদি কোনোৱে গণিত বিষয়টোত গভীৰভাৱে আসক্ত হয় তেওঁৰ কাৰণে গণিতক ভৱিষ্যς জীৱন নিৰ্বাহৰ প্ৰণালী হিচাপে লোৱাটো সম্ভৱ (ইয়াৰ সৰহসংখ্যকেই বাকীবোৰ শুদ্ধ বিজ্ঞানত প্ৰযোজ্য)।\nচাকৰিৰ দৃশ্যপট চোৱা। এজন প্ৰশিক্ষিত গণিতজ্ঞক শিক্ষণৰ বাহিৰত ভালদৰে নিযুক্ত কৰিব পাৰি। শাসন-প্ৰণালীৰ বিভাগবোৰ মহাকাশৰ গৱেষণা (ভাৰতীয় মহাকাশ গৱেষণা কেন্দ্ৰ, আই এচ আৰ অ’), ৰক্ষণৰ গৱেষণা (ৰক্ষণ গৱেষণা আৰু ক্ৰমবিকাশ কেন্দ্ৰ, দি আৰ দি অ’), বিমানীয় গৱেষণা (ৰাষ্ট্ৰীয় বিমানীয় সঙ্কীৰ্ণ, এন এ এল)ত লিপ্ত আৰু সকলোৱে তেওঁলোকৰ সমস্যা সমাধানৰ বাবে গণিতজ্ঞ নিযুক্ত কৰে। বৰ্তমান, ক্ৰীপ্ত’ল’জী ব্যৱহৃত হৈ পৰিছে (পদ্ধতিবোৰে কৃত্ৰিম গণিতৰ ওপৰত ভিত্তি কৰি জমা কাৰ্ডৰ জৰিয়তে কৰা টকাৰ লেনদেনৰ নিৰাৰত্তা নিশ্চিত কৰে); ডি আৰ ডি অ’ আৰু টকাৰ বৈদ্যুতিক লেনদেন আৰু নিৰপত্তা সমিতি\n(চেটছ)ৰ দৰে প্ৰতিষ্ঠানবোৰ এইবোৰ ক্ষেত্ৰত প্ৰশিক্ষণপ্ৰাপ্ত গণিতজ্ঞৰ ওপৰত আগ্ৰহৃত হয়। আয় সম্বন্ধীয় গণিত অন্য এক ক্ষেত্ৰ যি ভাল দৰমহাৰ চাকৰিৰ ফালে বাট দেখুৱায়। আই বি এম আৰু মাইক্ৰ’ছ’ফ্টৰ দৰে অসাধাৰণ কম্পিউতাৰ প্ৰতিষ্ঠানবোৰত গৱেষণা বিভাগবোৰ আছে য’ত উচ্চ দৰমহাপ্ৰাপ্ত বিজ্ঞানীবোৰ আছে যিসকল হয় গণিতজ্ঞ নহ’লে সূত্ৰীয় কম্পিউতাৰ বিজ্ঞানী। (সকলো ব্যৱহাৰিক লক্ষ্যৰ বাবে তেওঁলোকক গণিতজ্ঞ হিচাপে বিবেচিত কৰিব পাৰি); গতিকে, গণিতজ্ঞসকলৰ বাবে শিক্ষণৰ বাহিৰেও বহুতো লক্ষ্য আছে।\nসকলো কথাৰ অন্তত এইটো কথাত জোৰ দিব লাগিব যে সৰহসংখ্যক গণিতজ্ঞই গৱেষণা বা শিক্ষকতাকে বাছি লয়।\nএই ব্যৱসায়ৰ যোগাত্মক দিশবোৰ কি ?\nভাৰতত এইবোৰ চাকৰি বিশ্ববিদ্যালয়ত আৰু সৰ্বসাধাৰণৰ দ্বাৰা পৰিচালিত গৱেষণা প্ৰতিষ্ঠানত আছে। চিক্স পে’ কমিছনৰ পৰামৰ্শৰ সম্পাদনৰ লগে লগে দৰমহা ক্ষেত্ৰটোও মুৰ দাঙি উঠে। আৰম্ভণি পদতে (আনুমানিক ২৮ ৰ পৰা ৩২ বছৰ বয়সলৈকে) সহকাৰী বক্তাই মাহেকীয়া বেতন ৩০,০০০ বুলি আশা কৰিব পাৰে। ইয়াৰ লগত আকৌ দৈনিক বেতন (যিটো প্ৰাথমিকৰ ৫০২ শতাংশতকৈ বেছি), অহা যোৱা খৰচ, আৰু যদি নিয়োগকৰ্তাই থকাৰ সুবিধা কৰি নিদিয়ে তেনেহ’লে ঘৰ ভাড়া দিয়ে (যিটো মহানগৰৰ কাৰণে প্ৰাথমিকৰ ৩০ শতাংশৰ প্ৰায় সমান) গতিকে কৰ লগোৱাৰ আগতে এটা মাহত আমি ৫০,০০০ বা তাতোকৈ বেছিহে পাওগৈ। শিল্প অনুষ্ঠানৰ দৰে এইটো অনুষ্ঠানটোৰ বাবে খৰচ নহয় কিন্তু কৰ্মচাৰীৰ প্ৰাপ্য হয়। এই সুবিধাবোৰৰ নগতে কিছুমান অতিৰিক্ত সুবিধা যেনে স্বাস্থ্য সম্পৰ্কীয় সুবিধা, যাত্ৰাত ৰেহাই, ল’ৰা-ছোৱালিৰ শিক্ষা, প্ৰ’ভিডেন্ত ফাণ্ড বা পে়ঞ্চন ফাণ্ডত নিয়োগকৰ্তাৰ বৰঙণি আদি প্ৰদান কৰা হয়। এই সকলোবোৰ ক্ষতিপূৰণে সকলো লাগতিয়াল সুবিধা থকা এটা ভাল জীৱন যাপনৰ চুক্তি কৰে। বিজ্ঞান আৰু অভিযান্ত্ৰিক বিভাগে যুৱ পি. এইচ. ডি. সকলক যিয়ে গৱেষণাৰ জৰিয়তে বিশেষকৈ কিন্তু ভাৰতত সংস্থাপন বিচৰা বিদেশীৰ দৰে নহয়, আকৰ্ষণ কৰিবৰ বাবে তিনি বছৰীয়া ৰামানুজন ফেল’ছিপ প্ৰদান কৰে। ই লগত উচ্চ দৰমহা আৰু এক কিছুমান অতিৰিক্ত খৰচ যেনে গৱেষণাৰ সামগ্ৰী কিনা, সভা আদিৰ বাবে বিদেশলৈ যোৱা, আদিবোৰো দিয়ে। আই. আই. টি. আৰু ভাৰতীয় বিজ্ঞান প্ৰতিষ্ঠান (আই আই এচ চি), বাংগালোৰ আদি প্ৰতিষ্ঠানবোৰে নতুনকৈ সংস্থাপিত প্ৰবক্তাসকলক গৱেষণাৰ বাবে এক আৰম্ভণি মাছুল প্ৰদান কৰে।\nচাকৰিৰ সন্তুস্তি: গৱেষণাৰ সমস্যাবোৰ বাছি ল’ব প’ৰা\nএটা ভাল প্ৰকাৰৰ জীৱন: সময়বোৰ নিয়মীয়া আৰু বন্ধবোৰ ভালকৈ সংজ্ঞাবদ্ধ কৰা থাকে।\nভাৰত আৰু বিদেশৰ সহযোগী গৱেষকৰ লগত গৱেষণাৰ সহযোগিতা স্থাপনৰ বাবে অসংখ্য সুবিধা, যিসকল ঘৰুৱা আৰু বাহিৰ ভ্ৰমণৰ বাবে আশা কৰে।\nযুৱ প্ৰজন্মৰ সংস্পৰ্শত থাকি কোনো কোনোৰ জীৱনৰ প্ৰতি থকা দৃষ্টিভংগী পুনৰ জীৱিত হৈ উঠে।\nঅন্যহাতে এজনে এই বিষয়ৰ প্ৰতি থকা আগ্ৰহৰ কথা সঠিক হব লাগিব। এই ব্যৱসায়ত উন্নতি কৰিবৰ বাবে কোনোৱে একাগ্ৰতাৰে তিনি চাৰি দশক গৱেষণা কৰিব লাগিব। প্ৰকৃত অসুবিধাটো হ’ল যে আৰম্ভণি আৰু উমেদাৰীৰ সময়ছোৱা বহুত দীঘলীয়া। স্নাতকোত্তৰ ডিগ্ৰীৰ বাবে ৫ বছৰ আৰু ডক্টৰেট ডিগ্ৰীৰ বাবে ৩ ৰপৰা ৫ বছৰ লাগে। ইয়াৰ পিছতো, এইটো আশা কৰা হয় যাতে এজন ব্যক্তিয়ে অন্ততঃ ২ বছৰ ডক্টৰোত্তৰৰ কাম কৰে, য’ত ব্যক্তিজনে থেছিচ তত্ত্বাৱধকৰ ছাঁৰপৰা বাহিৰ ওলাই নিজৰ গৱেশণাৰ কামত লিপ্ত হ’ব পাৰে। গতিকে, আগত উল্লেখ কৰাৰ দৰে এজনে ২৮-৩০ বছৰ বয়সতহে প্ৰথম চাকৰিটো পাব বুলি আশা কৰিব পাৰি। কিন্তু এই সময়ছোৱা অথলে নাযায় কাৰণ ক্ষতিপুৰণৰ মাত্ৰাও বাঢ়ি গৈ থাকে।\nভাৰতত চাকৰিৰ সুবিধাবোৰ কেনেধৰণৰ ? ইয়াত তিনিধৰণৰ উচ্চ শিক্ষাৰ প্ৰতিষ্ঠান আছে।\nপ্ৰকৃত গৱেষণা ভিত্তি প্ৰতিষ্ঠানবোৰ যেনে মুম্বাইত থকা টাটাৰ প্ৰাথমিক গৱেষণা প্ৰতিষ্ঠান (টি আই এফ আৰ), চেন্নাইত থকা গাণিতিক বিজ্ঞান প্ৰতিষ্ঠান (আই এম এছ চি), আৰু এলাহাবাদত থকা হৰিছ চন্দ্ৰ গৱেষণা প্ৰতিষ্ঠান। মনোৰঞ্জক যে, এই সকলোবোৰ ভাৰত চৰকাৰৰ পাৰমাণৱিক শক্তি বিভাগৰদ্বাৰা পৰিচালিত স্বশাসিত প্ৰতিষ্ঠান আছিল। বৰ্তমান টি. আই. এফ. আৰ. এখন বিবেচিত বিশ্ববিদ্যালয়, কিন্তু আই. এম. এছ. চি. আৰু এইছ. আৰ. আই. এই দুখন হ’মি ভাৱ্না ৰাষ্ট্ৰীয় প্ৰতিষ্ঠান (এইছ বি এন আই) নামৰ বিশ্ববিদ্যালয়ৰ অন্তৰ্ভূক্ত যি দি এ ইৰ বিবেচিত বাকীসকলো প্ৰতিষ্ঠানৰদ্বাৰা বিবেচিত।\nকিছুমান শিক্ষা আৰু গৱেষণা প্ৰতিষ্ঠান যি ডিগ্ৰী প্ৰদান কৰে কিন্তু কোনো ইউনিভাৰ্চিটি গ্ৰান্ত কমিছন (ইউ গি চি)ৰ অন্তৰ্ভূক্ত নহয়। এইবোৰ সংসদ আইন আৰু আন কিছুমান মানৱ সম্পদ বিকাশ মন্ত্ৰিত্ব (এম এইছ আৰ দি)ৰ অন্তৰ্ভূক্ত হয়। এইবোৰ ভূপাল, ক’লকাতা, ম’হালি, পুনে আৰু ঠিৰুৱান্থাপুৰমত থকা ভাৰতীয় আয়-ব্যয় প্ৰতিষ্ঠান (আই এছ আই), আই আই টিবোৰ, আই আই এছ চি, আৰু নতুনকৈ প্ৰতিষ্ঠিত ভাৰতীয় বিজ্ঞান শিক্ষা আৰু গৱেষণা প্ৰতিষ্ঠান (আই আই এছ ই আৰ), আৰু ৰাষ্ট্ৰীয় বিজ্ঞান শিক্ষা আৰু গৱেষণা প্ৰতিষ্ঠান। তেতিয়া এই নতুন প্ৰতিষ্ঠানবোৰৰ পূৰ্বলক্ষণ আছে, চেন্নাই গাণিতিক প্ৰতিষ্ঠান (চি এম আই), যিখন জনতা-ব্যক্তিগত সমযোজনৰ উদাহৰণ হয়। ঠিৰুৱান্থাপুৰমত আই এচ আৰ অ’ এ নিজস্ব প্ৰতিষ্ঠান স্থাপন কৰে।\nৰাজ্যিক আৰু ৰাষ্ট্ৰীয় বিশ্ববিদ্যালয়। যেতিয়া ৰাজ্যিক বিশ্ববিদ্যালয়বোৰত বহুত পদখালী আছে, এইবোৰ ৰাজ্যিক চৰকাৰৰ চুক্তিনামা আৰু ৰাজনৈতিক পত্ৰত আৱদ্ধ হৈ থাকে।\nওপৰত উল্লেখিত অন্য সকলো শিক্ষা আৰু গৱেষণা প্ৰতিষ্ঠানবোৰৰ সুপ্ৰতিষ্ঠিত আৰু নিৰ্মল বাছনি পৰীক্ষা আছে আৰু সকলোকে নতুন সতেজ প্ৰবক্তাৰ প্ৰয়োজন। আচলতে প্ৰয়োজন বহুত বেছি আৰু যোগান বহুত কম, সেয়ে এইবোৰ প্ৰতিষ্ঠানত অৱসৰৰ বয়স ৬৫ বছৰলৈ বঢ়াই দিয়া হয়। আৰু বহু ক্ষেত্ৰত তেওঁলোকক ৭০ বছৰ বয়সলৈকে পুনৰ নিযুক্ত কৰা হয়। চৰকাৰে হঠাς এন আই এছ ই আৰ, পাচখন আই আই এচ ই আৰ আৰু আঠখনমান আই আই টি আৰম্ভ কৰে য’ত প্ৰবক্তাৰ বহুত প্ৰয়োজন। এইসকলোবিলাকে এতিয়া মাথোন নিম্নতম নিযুক্তিৰে কাম চলাই আছে, অৱসৰপ্ৰাপ্ত গণিতজ্ঞ সহকৰ্মীৰ জৰিয়তে যিটো বৃদ্ধি কৰা হয়। কিন্তু এইটো দীৰ্ঘজীৱী নহয়।\nগতিকে সঠিক ডক্টৰেট ডিগ্ৰীধাৰীসকলৰ বাবে এনেকুৱা প্ৰতিষ্ঠানবোৰত অসংখ্য চাকৰিৰ সুবিধা আছে। এইবিলাক হ’বলৈ দীঘলীয়া সময় লাগিব।\nআনকি বৰ্তমান স্থিত আই আই টিৰ দৰে প্ৰতিষ্ঠানবোৰেও ১৯৬০ চনৰপৰা নিযুক্ত হোৱা প্ৰবক্তাসকলৰ অৱসৰৰ বাবে বৃহς ক্ষতিৰ সন্মুখীন হ’ব লগা হৈছে।\nবৰ্তমান ভাৰতত গণিতজ্ঞৰ প্ৰশিক্ষণ পদ্ধতিৰ বাবে এজন ছাত্ৰৰ বাবে দৈনন্দিন পথটো হ’ল যে তিনিবছৰ স্নাতক শিক্ষা, তাৰপিছত দুবছৰ গণিতত স্নাতকোত্তৰ শিক্ষা, তাৰ পিছত তেওঁ বা তাই এক বিবেচিত বিশ্ববিদ্যালয় বা গৱেষণা প্ৰতিষ্ঠানৰপৰা ডক্টৰেটত যোগ দিব পাৰে। এইক্ষেত্ৰত কিছুমান বেলেগ পথো আছে।\nআই. আই. টি. কানপুৰে এক পদক্ষেপ লয় পাচ বছৰীয়া স্নাতকোত্তৰৰ (পৰীক্ষাৰ জৰিয়তে নামভৰ্ত্তি) এক নতুন পাঠ্যক্ৰমৰ আৰম্ভণি কৰে য’ত স্নাতক আৰু স্নাতকোত্তৰ সংযোজিত হৈ থাকে। আই. আই. টি. বোম্বে ইয়াক অনুসৰণ কৰে। বৰ্তমান আই. আই. এছ. আৰ. আৰু এন. আই. এছ. ই. আৰেও এইটো অনুসৰণ কৰে। হায়দৰাবাদ আৰু পণ্ডিচেৰী কেন্দ্ৰীয় বিশ্ববিদ্যালয়েও এই কাৰ্য্যসূচী আৰম্ভ কৰে।\nসম্প্ৰতি, ভাৰতত থকা তিনিখন শিক্ষানুষ্ঠানে শিক্ষা পদ্ধতিৰ পুনৰ্গঠনৰ সাক্ষী দিয়ে য’ত চাৰি বছৰীয়া বি. এছ. কাৰ্য্যসূচীৰ চিনাকী কৰি দিয়ে যাক অনুকৰণ কৰে এবছৰীয়া গৱেষণা আৰু প্ৰশিক্ষণ যি এম. এছলৈ আগবঢ়ায় দিয়ে। ২০১২ চনৰ আগষ্ট মাহত আই. আই. এছ. চি. য়ে এনেকুৱা প্ৰথম কা্ৰ্য্যসূচী আৰম্ভ কৰিব।\nবিশুদ্ধ গৱেষণা প্ৰতিষ্ঠানবোৰ (টি আই এফ আৰ, আই এম এছ টি আৰু এইছ আৰ আই), আই আই এছ চি আৰু চি এম আয়েটো অন্তৰ্নিহিত পি এইছ দি কাৰ্য্যসূচীবোৰ আছে। যিকোনো বিজ্ঞান শাখাৰ স্নাতক ডিগ্ৰীধাৰী বা আভিযান্ত্ৰিক সংকল্পবদ্ধ শিক্ষাৰ্থীসকলক পোনপটীয়াকৈ পি এইছ দি কাৰ্য্যসূচীৰ বাবে বাছনি কৰে, কিন্তু তেওঁলোকে এম এছ চি পৰিক্ষাৰ্থীসকলৰ দৰে বাছনি আৰু সাক্ষাςকাৰত উত্তীৰ্ণ হ’ব লাগিব। আৰম্ভণি দুবছৰৰ কাম আৰু গৱেষণাৰ পাছত এম এছ চি ডিগ্ৰী লাভ কৰে।\nসকলো আই আই টি আৰু বিশ্ববিদ্যালয়ত নিজস্ব এম এছ চি আৰু পি এইছ দি কাৰ্য্যসূচী আছে। বাছনি পৰীক্ষা বা সাক্ষাςকাৰৰ ওপৰত ভিত্তি কৰি নামভৰ্ত্তি হয়। চি এম আইত ব্যৱহাৰিক গণিতত এম এছ চি কাৰ্য্যসূচী আছে য’ত ৰাজহ গণিত আৰু গণিতত কম্পিউতাৰত বিশেষজ্ঞতা লব পাৰি। আই এচ আইৰ এয়াৰ ক’লকাতা আৰু বাঙ্গালোৰত থকা পৰিসীমাত এক এম. মেথৰ কা্ৰ্য্যসূচী আছে।\nচি এম আইত থকা উপস্নাতক কাৰ্য্যসূচীত চেন্নাইত গণিত আৰু কম্পিউতাৰ বিজ্ঞানত স্নাতক আৰু ইয়াৰ বাঙ্গালোৰ পৰিসীমাত আই এছ আই- বি মেথ বুলি এক বিশেষ শব্দ আছে। এইবিলাক কাপুৰূষৰ বাবে নহয়। কিন্তু যদি কোনো ছাত্ৰৰ সৰুৰেপৰা গণিতৰ প্ৰতি আগ্ৰহ আৰু জ্ঞান আছে তেনেহ’লে তেওঁলোক এইবোৰ ঠাইলে গণিত শিক্ষাৰ বাবে যাব পাৰে। এই দুইটা কাৰ্য্যসূচীয়ে বহুত গভীৰ। তিনিবছৰৰ অন্তত এই ছাত্ৰসকলে স্নাতকোত্তৰ মহলাৰ যিকোনো ছাত্ৰৰ লগতে প্ৰতিযোগীতা কৰিব পাৰে আৰু বহু ক্ষেত্ৰত উন্নত প্ৰদৰ্শন দেখুৱায়।\nএই কাৰ্য্যসূচীবোৰৰ সফলতাৰ চিন হিচাপে এইটো কব লাগিব যে, তেওঁলোকৰ স্নাতকসকলে আমেৰিকাৰ বান্ধোন ভাঙিবলৈ পৰিচালনা কৰে যাৰ কাৰণে স্নাতক শিক্ষাত নামভৰ্ত্তিৰ বাবে চাৰিবছৰীয়া মহাবিদ্যালয় পৰ্য্যায়ৰ শিক্ষাৰ প্ৰয়োজন। প্ৰথম পৰ্য্যায়ৰ ছাত্ৰসকলে ইতিমধ্যে ডক্টৰেটৰ কাম অন্ত কৰিবলৈ আৰম্ভ কৰে আৰু চিহ্ন ৰাখি যায়। এইটো সন্তোষজনক যে কিছুলোক ভাৰতত স্থান লবলৈ ঘূৰি আহে।\nঅৱশেষত বৃত্তিৰ কথা। সৰ্বপ্ৰথমে, কিশোৰ বৈজ্ঞানিক প্ৰ’ςসাহন যোজনা যি উচ্চ মাধ্যমিক বিদ্যালয়ৰ ছাত্ৰৰ বাবে এক পৰীক্ষা পৰিচালনা কৰে। সফলব্যক্তিসকলৰ যিকেইজনে গণিতত নিজৰ ভৱিষ্যς নিৰ্ধাৰণ কৰিব খোজে তেওঁলোকৰ বাবে ডক্টৰেট ডিগ্ৰী লোৱালৈকে এক উপযুক্ত বৃত্তি পদ্ধতি আছে। চি এম আই আৰু আই এছ আইএ তেখেতৰ স্নাতক আৰু স্নাতকোত্তৰসকলক শিক্ষাদানৰ স্বত্বত্যাগৰ লগতে উপযুক্ত বৃত্তি প্ৰদান কৰে যিমান সময়লৈকে ছাত্ৰজনে পঢ়াত ভাল প্ৰদৰ্শন কৰে।\nডক্টৰেট ডিগ্ৰীত নামভৰ্ত্তিৰ বাবে বিশ্ববিদ্যালয়ৰ ছাত্ৰসকলে বৈজ্ঞানিক আৰু শিল্পানুষ্ঠান কাউম্সিলৰ দ্বাৰা পৰিচালিত পৰীক্ষা বা গৱেষণা সঙ্গীয়ে দি. এছ. টি. দিব লাগে। বৰ্তমান হাৰ হৈছে ১৬,০০০, প্ৰথম দুবছৰৰ বাবে আৰু প্ৰদৰ্শন সন্তুষ্টিৰ ওপৰত ভিত্তি কৰি প্ৰতি মাহে ১৮,০০০; এইবোৰ বছেৰেকীয়া উপৰুৱা খৰছৰ ধন।\nইয়াত উল্লেখিত সকলো গৱেষণা প্ৰতিস্থানে আৰু শিক্ষা আৰু গৱেষণা প্ৰতিস্থানে তেওঁলোকৰ নিজা সম হাৰত পি এইছ ডি বৃত্তি প্ৰদান কৰে। যদি থাকিবলৈ সুবিধা দিয়াত অসমৰ্থ হয় তেনেহ’লে প্ৰবক্তাসকলক দিয়াৰ সমহাৰত ঘৰভাড়া দিয়ে।\nডক্টৰেটৰ পিছৰ কালছোৱাৰ সঙ্গীসকলে প্ৰাৰ্থীৰ প্ৰদ্ৰৰ্শনৰ ওপৰত ভিত্তি কৰি ওপৰোৱা খৰচবোৰ মিলাই ২১,০০০ ৰপৰা ২৫,০০০ (ঘৰভাড়াৰ সুবিধী মিলাই) লৈকে মাহেকীয়া গোটা ধন লাভ কৰে।\nগণিতৰ উন্নতিৰ বাবে দি. এ. ই.য়ে স্থাপন কৰা উচ্চ গণিতৰ ৰাষ্ট্ৰীয় সঙ্ঘই প্ৰতি বছৰে বিবেচিত বিশ্ববিদ্যালয় বা প্ৰতিস্থানত থকা গণিতত এম এছ চি পাঠ্যক্ৰমত বৃত্তি প্ৰদানৰ বাবে এক পৰীক্ষা পৰিচালিত কৰে আৰু প্ৰতিমাহে ৬,০০০ টকাকৈ বৃত্তি প্ৰদান কৰে। বাতৰিকাকতত জুনৰ শেষৰফালে বিজ্ঞাপন প্ৰকাশ পায় আৰু চেপ্তেম্বৰ মাহৰ শেষৰ ফালে লিখিত পৰীক্ষা হয়। ইয়াত নৱেম্বৰত বিজ্ঞাপিত অন্য এক পৰীক্ষা পৰিচালিত কৰি পি এইছ দি বৃত্তি প্ৰদান কৰে বাকী গৱেষক সঙ্গীসকলৰ দৰে, সাধাৰণতে জানুৱাৰী মাহৰ শেষৰ ফালে বা ফেব্ৰুৱাৰী মাহৰ আৰম্ভণিত পৰীক্ষাটো হয়। এন বি এইছ এমে ডক্টৰেটৰ পিছৰ কালছোৱাৰ বাবে বাহক প্ৰদান কৰে।\nমুঠতে এজন ছাত্ৰৰ যদি গণিতৰ প্ৰতি আগ্ৰহ আৰু জ্ঞান থাকে, তেন্তে তেওঁৰ গণিতত এক সন্তোষজনক, আমোদজনক, সন্মানীয় আৰু উচ্চ বেতনযুক্ত ভৱিষ্যς গঢ়াটো সম্ভৱ। যদি তুমি ভাবা তোমাৰ মাজত সেয়া আছে তেনেহ’লে তুমি সেইফালে যোৱা উচ্চিত। যদি ইচ্ছা কৰা বিদেশলৈ যাব পাৰা, ই তোমাৰ পৰিধি বিস্তাৰত সহায় কৰিব। কিন্তু নিশ্চয় ঘূৰি আহিব লাগিব যাতে ভাৰতক এক গণিতৰ অতিশক্তিলৈ পৰিণত কৰিবলৈ ভৱিষ্যς প্ৰজন্মক উςসাহিত কৰিব পাৰা।\nপিতৃ-মাতৃয়ে নিজৰ সন্তানক সেইফালে আগবাঢ়িবলৈ দিয়া উচিত য’ত সিহতৰ ৰাপ আছে- কলা, নাট্য, গণিত, শিল্প, আদি। তেওঁলোকে নিজৰ লক্ষ্যটো বাদ দিয়াটো উচিত নহয়।\n(লেখক হ’ল চেন্নাইৰ গাণিতিক বিজ্ঞান প্ৰতিস্থানৰ গণিতৰ এজন প্ৰবক্তা)


সময়ৰ বুকুত জাহ যাব নেকি কংগ্ৰেছ ? ইতিহাসে কি কয় ? - The Cross Current\nBy দ্য ক্ৰছকাৰেণ্ট ষ্টাফ\t Last updated Sep 3, 2021\nদেশজুৰি কংগ্ৰেছৰ বিপদঘন্টা বাজিছে ৷ পঞ্জাৱৰ পৰা ছট্টিছগড়লৈ , পশ্চিমবংগৰ পৰা অসমলৈ –সকলোতে কংগ্ৰেছ দল খণ্ড বিখণ্ড হৈ পৰিছে ৷ সমুখত দেশৰ সৰ্ববৃহৎ ৰাজ্য উত্তৰ প্ৰদেশৰ নিৰ্বাচন ৷ কিন্তু এই পৰ্যন্ত ৰাহুল গান্ধীকে ধৰি দলৰ শীৰ্ষ নেতৃত্বই ভৰি থোৱা নাই উত্তৰ প্ৰদেশৰ ভূমিত ৷অসমতো ইজনৰ পাছত সিজন বিধায়কে দল এৰিছে ৷ খোদ মহিলা কংগ্ৰেছৰ সৰ্বভাৰতীয় সভানেত্ৰীয়ে পদত্যাগ কৰি যোগদান কৰিছে তৃণমূল কংগ্ৰেছত ৷ কিন্তু কংগ্ৰেছ হাইকামাণ্ড এতিয়াও নিৰুদ্বিগ্ন ৷সেইবাবেই প্ৰশ্ন উঠিছে যে সময়ৰ বুকুত এদিন বিলীন হৈ যাব নেকি কংগ্ৰেছ দল ?\nঅসমত নিৰ্বাচনৰ ফলাফল ঘোষণা হোৱাৰ ১০০ দিনৰ ভিতৰতে প্ৰধান বিৰোধী দল কংগ্ৰেছত আৰম্ভ হৈছে ব্যাপক খহনীয়া ৷ উজনিৰ দুই বিধায়ক ৰূপজ্যোতি কুৰ্মী , সুশান্ত বৰগোঁহাইয়ে বিজেপিত যোগদান কৰাৰ পাছত আন কেবাগৰাকীও বিধায়কে বিজেপিত যোগ দিবলৈ শাৰী পাতি থকাৰ খবৰ ওলাইছে ৷ অতি আশ্চৰ্যজনকভাৱে অসমত ১৫ বছৰ ৰাজ্য শাসন কৰা দলটো ক্ষমতাৰ পৰা আতৰাৰ ৫ বছৰৰ ভিতৰত কল্পনাতীত বিপৰ্যয়ৰ সন্মুখীন হৈছে ৷ নবীন – প্ৰবীন সকলো নেতাই নেতৃত্বৰ ওপৰত আস্থা হেৰুৱাই পেলাইছে ৷ অসম কংগ্ৰেছৰ কথা বাদেই , নিখিল ভাৰত কংগ্ৰেছ কমিটীয়েও সীমাহীন বিলাই বিপত্তিৰ পৰা কোনো শিক্ষা লোৱা নাই ৷ কেবাটাও নিৰ্বাচনী বিপৰ্যয়ৰ পাছতো দলটোৰ পূৰ্ণকালীন সভাপতি এগাৰাকী আজিলৈ নিযুক্তি দিয়া নহ’ল ৷ বিগত দুটা লোকসভা নিৰ্বাচনৰ ফলাফলে দেখুৱাই দিছে যে কংগ্ৰছৰ ভৱিষ্যৎ দলৰ নেতৃত্বই ভবাতকৈ বহু বেছি ভয়াবহ ৷ দেশৰ আটাইতকৈ পুৰণি দলটো ২০১৪ আৰু ২০১৯ চনৰ নিৰ্বাচনত ক্ৰমাগত শোচনীয় পৰাজয়ৰ সন্মুখীন হৈছে ৷ দুটাকৈ লোকসভা নিৰ্বাচনত কংগ্ৰেছ থমকি ৰৈছে মাত্ৰ ৪৪ আৰু ৫২ খন আসনত ৷\nএই বাতৰি ভিডিওৰ ৰূপত চাবলৈ ইয়াত ক্লিক কৰক\nকংগ্ৰেছৰ এই বিপৰ্যয় এদিনতে নামি অহা নাই ৷উদাহৰণে কয় যে নেতৃত্বৰ অহমিকাই কংগ্ৰেছৰ শ্মাশানযাত্ৰাৰ পথ কেবা দশক আগতেই প্ৰশস্ত কৰি দিছে ৷ দেশৰ প্ৰায়কেইখন বৃহৎ ৰাজ্যতেই দলটোৱে নিজৰ খোপনি ইতিমধ্যে হেৰুৱাই পেলাইছে৷ য’ত এবাৰ কংগ্ৰেছৰ ককাল পৰিছে , তাৰ পাছত আৰু পোনাব পৰা নাই ৷ হিন্দী বলয়ৰ এখন বৃহৎ ৰাজ্য বিহাৰত কংগ্ৰেছৰ শেষৰগৰাকী মুখ্যমন্ত্ৰী আছিল ১৯৯০ চনত ৷ তেওৰ নাম জগন্নাথ মিশ্ৰ ৷ লালুপ্ৰসাদ যাদৱ আৰু পৰৱৰ্তী সময়ত নীতিশ কুমাৰৰ উত্থানে কংগ্ৰেছৰ উত্থানৰ পথ চিৰকাললৈ বিহাৰত অৱৰুদ্ধ কৰি পেলাইছে ৷ লালুপ্ৰসাদৰ দল আৰ জে ডিৰ হাতত ধৰি কংগ্ৰেছে বিহাৰত নিজৰ অস্তিত্ব কোনোমতে জাহিৰ কৰি আছে ৷মিত্ৰদল হিচাপে তাতো কংগ্ৰেছৰ ফলাফল অতি হতাশজনক ৷ দেশৰ সৰ্বাধিক জনবহুল ৰাজ্য উত্তৰ প্ৰদেশত কংগ্ৰেছ পিটিকাত দিবলৈও নাই ৷ উত্তৰ প্ৰদেশত দলটোৰ শেষ মুখ্যমন্ত্ৰীগৰাকী আছিল হাইকামাণ্ডৰ বিশ্বস্ত , পাছলৈ অতি বিতৰ্কিত ৰাজনীতিক নাৰায়ন দত্ত তিৱাৰী , ১৯৮৯ চনত ৷তাৰ পাছত মূলায়ম সিঙ যাদৱ, কল্যান সিঙ , মায়াৱতী , অখিলেশ যাদৱৰ পৰিক্ৰমা অতিক্ৰমি উত্তৰ প্ৰদেশৰ শাসন এতিয়া যোগী আদিত্যনাথৰ হাতত ৷ চুবুৰীয়া পশ্চিমবংগত ১৯৭৭ ৰ জৰুৰীকালীন সময়তে কংগ্ৰেছৰ অধ্যায়ৰ যৱনিকা পৰিছে ৷ মহাৰাষ্ট্ৰত কংগ্ৰেছ ২০১৪ চন পৰ্যন্ত শাসনত আছিল ৷ কিন্তু কংগ্ৰেছৰ পৰা বহিষ্কৃত শাৰদ পাৱাৰৰ কৃপাধন্য হৈহে দলটোৱে মহাৰাষ্ট্ৰত নিজৰ অস্তিত্ব বজাই ৰাখিব পাৰিছিল ৷ বিনিময়ত পাৱাৰক কেন্দ্ৰীয় মন্ত্ৰীসভাত সন্মানজনক পদবী দিবলগীয়া হৈছিল ৷ দাক্ষিণাত্যৰ ৰাজ্য তামিলনাডুত কংগ্ৰেছ শাসনলৈ আহিছিল ১৯৬৭ চনতে ৷ তেতিয়া মাদ্ৰাছৰ পৰা তামিলনাডু গঠনেই হোৱা নাছিল ৷ তাৰ পাছৰে পৰা দক্ষিণৰ ৰাজ্যখন সলনাসলনিকৈ এ আই ডি এম কে আৰু ডি এম কেৰ দখলত আছে ৷কেৱল উত্তৰ প্ৰদেশ , বিহাৰ , মহাৰাষ্ট্ৰ , তামিলনাডু – কেৱল এই চাৰিখন ৰাজ্যত দুই শতাধিক লোকসভাৰ আসন আছে ৷ য’ত দীঘলীয়া সময় ধৰি কংগ্ৰেছ নিজৰ ভৰিৰ ওপৰত থিয় হ’ব পৰা নাই ৷ ইয়াৰ বাহিৰেও গুজৰাট , ওড়িশা , দিল্লী আদি ৰাজ্যত যে দলটো সোণকালে ক্ষমতালৈ ঘূৰি আহিব পাৰিব , তেনে আশা নকৰাই ভাল ৷ অসম আৰু সামগ্ৰিভাৱে উত্তৰ পূৰ্বাঞ্চলতো কংগ্ৰেছৰ অৱস্থা ডুবন্ত নাৱৰ দৰে ৷\nপ্ৰশ্ন হয় -কিয় আৰু কাৰ বাবে এনে দশা হ’ল কংগ্ৰেছৰ ? ক’ৰ পৰা কংগ্ৰেছৰ পতনৰ আৰম্ভণি ? এই প্ৰশ্নৰ উত্তৰৰ বাবে কেইটামান উদাহৰণেই যথেষ্ট ৷ ১৯৯৮ চনত কংগ্ৰেছৰ পৰা আতৰি আহি মমতা বেনাৰ্জীয়ে গঠন কৰিছিল তৃণমূল কংগ্ৰেছ ৷ দলটোৱে ধাৰাবাহিক তিনিটা কাৰ্যকালৰ বাবে পশ্চিমবংগ শাসন কৰি আছে ৷ ১৯৯৯ত কংগ্ৰছে দলৰ পৰা বহিষ্কাৰ কৰা দুগৰাকী নেতা আছিল শাৰদ পাৱাৰ আৰু পি এ চাংমা ৷ পৰৱৰ্তী সময়ত মহাৰাষ্ট্ৰত পাৱাৰৰ হাতত ধৰিয়েই কংগ্ৰছ ক্ষমতাৰ কক্ষপথত থাকিবলগীয়া হৈছে ৷ প্ৰয়াত পি এ চাংমাৰ পুত্ৰ কনৰাড চাংমা এতিয়া মেঘালয়ৰ মুখ্যমন্ত্ৰী ৷ অন্ধ্ৰপ্ৰদেশত কংগ্ৰেছৰ মূল নাবিক ৱাই এছ ৰাজশেখৰ ৰেড্ডীৰ মৃত্যৰ পাছত তেওৰ পুত্ৰ জগনমোহন ৰেড্ডীয়ে উচিত মৰ্যদা লাভ নকৰিলে ৷ পৰিণতিত জগনমোহন ৰেড্ডীয়ে গঠন কৰিলে ৱাই এছ আৰ কংগ্ৰেছ আৰু দলটো এতিয়া অন্ধ্ৰপ্ৰদেশৰ শাসনত ৷ জ্যোতিৰাদিত্য সিন্ধিয়া , হিমন্ত বিশ্ব শৰ্মাৰ দলত্যাগৰ কাহিনী নকলোৱেই যেনিবা ৷ শচীন পাইলটৰ ক্ষোভে কেতিয়া বিস্ফোৰণৰ ৰূপ লয় , তাৰ বাবে এতিয়া সময়ৰ অপেক্ষা মাথো ৷ প্ৰতিশ্ৰুতিসম্পন্ন নেতাসকলৰ প্ৰতি উপেক্ষা আৰু অৱদমন কংগ্ৰছেৰ পতনৰ যে অন্যতম মূল কাৰণ , তাক আৰু বেলেগকৈ প্ৰতিষ্ঠাৰ প্ৰয়োজন নাই ৷ ইয়াৰ বাহিৰেও আৰু বহু সামাজিক – ৰাজনৈতিক কাৰণ আছে ৷ কিন্তু পৰিৱৰ্তিত পৰিস্থিতিয়ে প্ৰমাণ কৰিছে যে য’ত কংগ্ৰছৰ অকাল মৃত্যু হৈছে , তাতেই উত্থান হৈছে আঞ্চলিক শক্তিৰ ৷ এন চি পি ,আৰ জে ডি , এছ পি , টি এম চি , ৱাই এছ আৰ কংগ্ৰেছ , এন পি পি – এই দলসমূহেই ইয়াৰ উৎকৃষ্ট উদাহৰণ ৷\nঅসমতো দুবাৰ ক্ষমতাৰ পৰা বাহিৰত থকাৰ পাছত কংগ্ৰেছে সোণকালে ককাল পোনাব পৰাৰ আশা ক্ষীণ ৷ অহংকাৰ এৰি বাস্তৱ পৰিস্থিতি অনুধাৱন কৰিব নোৱাৰিলে আন আন ৰাজ্যৰ দৰে অসমতো কংগ্ৰেছ দল কালব বুকুত জাহ যাবলৈ বেছি সময় নালাগিব ৷


দৈনন্দিন – Page2– ফটাঢোল\nবেঙৰ মাণিক-কমল নেওগ\nজুলাই মাহ৷ দোভাগ ৰাতি৷ উৎকট গৰম৷ টোপনি অহা নাই৷ বিছনা এৰি বাহিৰৰ লাইটটো দি চোতালখনলৈ চালোঁ৷ চোতালৰ পূৱ দিশত ভঁৰালৰ মুখতে থকা তুলসীজোপাৰ তলত এটা বামুণভেকোলা বহি আছে৷ বৰঘৰৰ পিছফালে থকা কুঁৱাৰ পাৰলৈ গৈ প্ৰস্ৰাৱ কৰি আহি বাহিৰৰ লাইটটো অফ্ কৰি চকী এখন পাৰি চোতালতে আন্ধাৰে-মুন্ধাৰে বহি ল’লোঁ৷ হাতত টৰ্চটো৷ টৰ্চটো এনেয়ে এবাৰ ইফালে-সিফালে মাৰি চালোঁ৷ টৰ্চটো বন্ধ কৰাৰ পিছতে তুলসীজোপাৰ তলত কিবা এটা জিলিকি থকা দেখিলোঁ৷ ক্ষন্তেক সময় সেই পোহৰটো নিৰীক্ষণ কৰি আকৌ টৰ্চটো জ্বলাই চালোঁ৷ জিলিকি থকা বস্তুটো\nJune 1, 2021 দৈনন্দিন\t4 Comments\nআইডি ছাৰ্চ-বৰ্ণালী এচ মূদৈ\nফেচবুক ফ্ৰেইণ্ড অনুৰাধাই হঠাৎ মেচেজ কৰিলে। ছোৱালীজনীৰ সৈতে আগতে কেতিয়াও মেচেজত কথা পতাই নাই। অৱশ্যে কমেণ্টত কথা হয় মাজে মাজে। আৰম্ভণিতে অনুৰাধাই মেচেজ কৰিলে, : বা এটা হেল্প কৰিবা, ইমাৰজেঞ্চি (মই অলপ অবাক হৈ চাই থাকিলোঁ মেচেজটোৰ ফালে, মনে মনে ভাবিলোঁ, এইগৰাকীক আকৌ মোৰ পৰা এনে কি সাহায্য লাগে।) যিয়ে নহওক, মই : অঁ কোৱা তোমাক কেনে ধৰণে সহায় কৰিব পাৰোঁ? অনুৰাধা : এটা ফেচবুক একাউণ্ট ছার্চ কৰি দিব, মই নামটো দিওঁ ৰ’ব ২মিনিট অপেক্ষা কৰক। (মই অলপ আইডিয়া কৰিলোঁ\nগাঁৱলীয়া লাল চাহ -প্ৰণৱ সিংহ\n২০১৬ চনৰ কথা। আৰোহন মাইক্ৰ ফাইনেঞ্চত ৫ মাহ কাম কৰিছিলোঁ। মালিগাঁৱৰ ট্ৰেইন গেটখনেদি ডিউটিলৈ যাওঁতে সদায় ছোৱালী এজনীৰ সৈতে দেখাদেখি হয়। প্ৰথমে চকুৱে চকুৱে তাৰ পাছত হাঁহিৰে, একেবাৰে শেষত কথা-বতৰাৰে চা-চিনাকি হ’ল। এমাহমানৰ পাছত কথা হ’ল যে ক’ৰবাত লগ কৰিম। দেওবাৰ আছিল। গুৱাহাটীখনত দেওবাৰ হ’লে অলপ হ’লেও ব্যস্ততা কমে। গুৱাহাটীখন এনেই খেলিমেলি পাওঁ কোনফালে গ’লে কোনফালে ওলাম বহুতক সুধিব লাগে। তাতে লগত ছোৱালী, অপ্ৰস্তুত হ’মেই। চিঙৰা, পৰঠা, ঘুগুনীৰ বাদে একো চিনি নোপোৱাজন যেতিয়া ৰেষ্টুৰেণ্টলৈ যায় মোৰ কি গতি হ’ব ভাবি\nJune 1, 2021 দৈনন্দিন\t2 Comments\nঘটনাটো সৌ সিদিনাখনৰ৷ মানে মে’ মাহৰ প্ৰথমটো দিনৰ কথা৷ ক’ভিড বিশ্বমাৰীৰ ভয়াবহ পৰিস্থিতিয়ে মোক চৌদিশৰ পৰা চেপি পেলাইছিল৷ ইমান অনিশ্চয়তাই বুকুত ঘৰ কৰিছিলহি যে খোৱা-বোৱাৰ ক্ষেত্ৰতো মই অৱহেলা কৰিবলৈ লৈছিলোঁ৷ মানুহজন ঘৰৰ পৰা ওলাই গ’লেই বকোঁ বোলো, “যাব নালাগে এনেকুৱা দিনত৷ ঘৰতে থাকা৷” এওঁ বোলে, “মই ঘৰত বহি থাকিলে খাবা কি? একো নহয় যিখিনি সাৱধানতা ল’ব লাগে লৈছোঁ৷ তুমি ভয় কৰি নাথাকিবা ইমান৷” এওঁৰ বুজনিলৈ মই কাণসাৰ কৰা নাই৷ ভেকচিন ল’বলৈ দিনে ৰাতিয়ে তিনিদিন ধৰি বেয়াকৈ কামুৰিছোঁ৷ এওঁ মোৰ উৎপাতত\nকৰ’না, ভেক্চিন, হাজৰিকা খুড়া আৰু বিকাশ – ঋতুপৰ্ণ শৰ্মা\nসাপ্তাহিক বজাৰৰ ভৰ্তি মোনা দুখন লৈ বাইকেৰে ঘৰলৈ উভতি আহি থাকোঁতে বিকাশে দেখিলে যে হাজৰিকা খুড়া পদূলি মুখতে ৰৈ আছে। হাজৰিকা খুড়াহঁতৰ ঘৰ পাৰ হৈ হে বিকাশহঁতৰ ঘৰ। হাজৰিকা খুড়া হয়তো এতিয়া চিকাৰৰ সন্ধানত আছে। চিকাৰ মানেনো আৰু কি! বাটেৰে গৈ থকা কোনোবা এজনক মাতি আনি কথাৰ মহলা মৰা। কথা অৱশ্যে তেখেতেহে ক’ব। আনজনে শুনিব লাগিব। সন্মুখত থকাজনক কথা কোৱাৰ কোনো সুযোগেই নিদিয়ে তেখেতে। বাইকখন ব্ৰেক মাৰি ৰখালে বিকাশে। এইমুহূৰ্তত হাজৰিকা খুড়াৰ সন্মুখেৰে যোৱা মানে আধাঘণ্টা সময় বৰবাদ কৰা। তাতকৈ\nবন্দুক চলাবলৈ শিকি আত্মৰক্ষা কৰোঁ আহক-কমলা দাস\nঅসম আন্দোলনৰ সময় আছিল সেয়া। মই তেতিয়া ক্লাছ এইটত পঢ়োঁ। আন্দোলনৰ তীব্ৰতাই স্কুল কলেজ সকলোতে প্ৰভাৱ পেলাইছিল। দলে-বলে সকলোৱে আন্দোলনত জঁপিয়াই পৰিছিলোঁ। ঠায়ে ঠায়ে পুলিচ মিলিটেৰিৰ অত্যাচাৰো চলিছিল। পিকেটিং, প্ৰচেশ্যন আদিত আমি অংশগ্ৰহণ কৰিছিলোঁ। পিকেটিং কৰিবলৈ গ’লে, সাময়িক জেলত দিনটো ৰাখি থৈছিল আমাক। সেইখিনি সময়ত ছাত্ৰসন্থাৰ ফালৰ পৰা কেঁচা নাইবা সিজোৱা বুট এমুঠিমানকৈ খাবলৈ দিছিল আমাক। সেই আন্দোলন চলি থকা সময়তে এবাৰ ঢৌ আহিল আত্মৰক্ষাৰ বাবে প্ৰশিক্ষণ দিয়া। আমাৰ স্কুলবিলাকত সকলো ছাত্ৰ ছাত্ৰীকে “এন চি চি” প্ৰশিক্ষণ দিবলৈ আহিল। প্ৰশিক্ষণ\nপকামিঠৈ – মনম্বী শর্মা\nবিহুৰ বতৰা। বিহু বুলি গােটেই ঘৰখন উদুলি মুদুলি। এসপ্তাহৰ আগৰ পৰাই ৰুণজুনৰ গাত তত্ নাই। শৈশৱতে একেলগে খেলাধূলা কৰা বৰতাকৰ ছােৱালী মিঠু বিহু বুলি সিহঁতৰ ঘৰলৈ আহিব। ঘৰখনত সকলােৰে মন উদুলি মুদুলি। কিমান দিনৰ মূৰত যে তাই গাঁৱৰ ঘৰখনলৈ আহিব। পঢ়া-শুনাৰ ব্যস্ততাৰ বাবে মিঠু বহুত দিন গাঁৱৰ ঘৰখনলৈ আহিব পৰা নাই। চহৰত ডাঙৰ-দীঘল হােৱা মিঠুৰ আকৌ ৰুণজুনলৈ বৰ হেঁপাহ কিন্তু পঢ়া-শুনা, গান-নাচ এইবােৰে তাইক ব্যস্ত কৰি থােৱাৰ বাবে প্রায় দহ বছৰমান তাই গাঁৱৰ আপােন ঘৰখনলৈ আহিব পৰা নাই। ককায়েকহঁত\nসালসলনি – মৌচুমী গগৈ\nপুৱা চাহকাপ হাতত লৈ আহি বেলকণী পাই দেখোঁ যে এজনে পেপাৰখন মেলি গোটেই পৃথিৱীৰ খবৰবোৰ মুখস্থ কৰি থাকোঁতে চাহ খাবলৈকে পাহৰিলে। “হেৰি, চাহকাপো লগতেই খাই লওক, তেতিয়াহে মুখস্থ কৰাখিনি পেটৰ ভিতৰত থানথিত লাগিব।” মই ক’লোঁ। লৰালৰিকৈ চাহকাপ খাই কাপটো টেবুলত এনেকৈ থ’লে যেন,।মোৰ কথাষাৰ তেওঁৰ কাণত পৰাই নাই। এইবাৰ লাহেকৈ গলহেকাৰি এটা মাৰি ক’লোঁ- : যোৱাকালি ৰাতি বৰ ধুনীয়া সপোন এটা দেখিলোঁ জানে? “এনে কি সপোন দেখিলানো যে চাহত এচামুচ চেনীৰ ঠাইত দুচামুচ চেনী দিলা।” সেইজনাই সুধিলে। : মোৰ আকৌ\nসন্দেহবাদী শইকীয়া-জয়ন্ত প্ৰীতম\n: অ’ শইকীয়া..অ’ শইকীয়া.. শুনিছানে..অলপ ৰ’বাচোন। সান্ধ্যভ্ৰমণলৈ বুলি ওলাই অহা শইকীয়াক কোনোবাই পিছফালৰৰ পৰা মতা যেন পাই শইকীয়াই উভতি চাই দেখিলে কাষৰ ঘৰৰ কলিতাই দৌৰি দৌৰি শইকীয়াৰ ওচৰলৈ আহিছে। শইকীয়া অলপ আচৰিত হ’ল ইমান দৌৰাদৌৰিকৈ কলিতা এনেদৰে অহাৰ আঁৰত কি ৰহস্য থাকিব পাৰে বুলি ভাবি। ওচৰৰ সকলোৱে জানে কলিতা হ’ল কলিযুগৰ নাৰদ। তিলটোকে তাল কৰি কোৱা স্বভাৱটোৰ বাবে কলিতাক কোনেও চকু পাৰি দেখিব নোৱাৰে। শইকীয়ায়ো পৰাপক্ষত কলিতাক এৰাই চলিবলৈ চেষ্টা কৰে কিন্তু আজি সেই কলিতাই এনেদৰে উধাতু খাই শইকীয়াৰ ওচৰলৈ\nMay 1, 2021 দৈনন্দিন\t6 Comments\nবাইক চলোৱা ল’ৰাবোৰ – কনচেং বৰগোহাঁই\nদিল্লীত গাড়ী চলালে ট্ৰেফিক পইণ্টত বোন্দাপৰ দি মানুহৰ মন মেজাজ ঠিক হৈ নাথাকে৷ তাতে গাড়ী মটৰৰ ২০০ ডেচিবেলৰ ওপৰৰ হৰ্ণৰ শব্দ আৰু ট্ৰেফিক পইণ্টত যিহে লম্বা লাইন, এবাৰতে সৰকি যাব পাৰিলেই যেন ৰক্ষা, উস্। তাৰোপৰি, পথত বাইক্‌ৱালাৰ দপদপনি আৰু অট’ৱালাৰ স্বভাৱসিদ্ধ বেপৰুৱামী৷ ইয়াৰ মাজতে বহুলোকে বৰ ধৈৰ্য ধৰি গাড়ী চলায়। আজি কিছুবছৰৰ আগৰ ঘটনা, মই আৰু মোৰ পৰিবাৰ দুয়ো কিবা সকামত ওলাই গৈছিলোঁ। সেইদিনা বৰ ভিৰো নাছিল৷ মন ভাল লাগিবলৈ এফ.এম-ত গান বজাই লৈছিলোঁ। আজিকালি এফ.এম টিপিলে গানেই গান। ইমানেই


বায়ু প্ৰদূষণৰ ফলত ৫ বছৰকৈ আয়ুস কমিছে প্ৰতিগৰাকী ভাৰতীয় নাগৰিকৰ!\nAir pollution in India: বায়ু প্ৰদূষণৰ ফলত ৫ বছৰকৈ আয়ুস কমিছে প্ৰতিগৰাকী ভাৰতীয় নাগৰিকৰ!\nবায়ু প্ৰদূষণৰ ফলত ভাৰতীয় নাগৰিকসকলৰ আয়ুস কাল হ্ৰাস পাইছে। ভাৰতীয় লোকৰ স্বাস্থ্যৰ বাবে বৃহৎ ভাবুকি হৈ ধৰা দিছে প্ৰদূষণ। মাৰাত্মক প্ৰদূষণে প্ৰতিগৰাকী ভাৰতীয় লোকৰ জীৱনকাল পাঁচ বছৰলৈ হ্ৰাস কৰিব বুলি আশংকা প্ৰকাশ কৰিছে চিকাগো বিশ্ববিদ্যালয়ৰ বায়ু গুণমান জীৱন সূচক (একিউএলআই) প্ৰতিষ্ঠানে।\nপৰিছে বিশ্বৰ আটাইতকৈ প্ৰদূষিত বৃহৎ চহৰ হিচাপে পৰিগমিত হৈ পৰিছে দিল্লী। ইয়াত গড় বাৰ্ষিক পিএম ২.৫ ৰ স্তৰ প্ৰতি ঘন মিটাৰত ১০৭ মাইক্ৰ’গ্ৰাম হৈছে। এই পৰিমাণ বিশ্ব স্বাস্থ্য সংস্থাই নিৰ্ধাৰণ কৰি দিয়া স্তৰতকৈ ২১ গুণতকৈ অধিক।\nপ্ৰদূষণ মানৱ স্বাস্থ্যৰ বাবে বিশ্বৰ আটাইতকৈ ডাঙৰ বিপদঘন্টা হিচাবে দেখা দিছে। তথ্যত প্ৰকাশ পোৱা পৰিসংখ্যা অনুসৰি বিশ্বব্যাপী বায়ু প্ৰদূষণে মানুহৰ ২.২ বছৰকৈ আয়ুস হ্ৰাস কৰিছে।\nএইচ.আই.ভি.-এইডছতকৈ ছয় গুণ আৰু সন্ত্ৰাসবাদতকৈ ৮৯ গুণে বেছি হৈছে এই প্ৰদূষণৰ মাৰক ক্ষমতা।\nবিশ্বৰ সকলো দেশৰ ভিতৰত ভাৰতত প্ৰদূষণে ভাৰতীয় লোকৰ স্বাস্থ্যৰ প্ৰতি সৰ্বাধিক বিপদ নমাই আনিছে। প্ৰতিবেদন খনত সদৰী কৰা হৈছে যে ২০১৩ চনৰ পৰা বিশ্বৰ মুঠ প্ৰদূষণৰ ৪৪ শতাংশ কেৱল ভাৰতৰ পৰাই হৈছে।\nযদি প্ৰদূষণৰ এনে স্তৰ অব্যাহত থাকে তেন্তে ভাৰতীয় লোকে কমেও পাঁচ বছৰৰ আয়ুস হেৰুৱাব লাগিব বুলি আশংকা ব্যক্ত কৰা হৈছে।\n১৯৯৮ চনৰ পৰা ভাৰতৰ বতাহত গড় বাৰ্ষিক প্ৰদূষণ সৃষ্টিকাৰী কণিকা ৬১.৪ শতাংশ বৃদ্ধি হৈছে।\nঅধ্যয়নটোৱে ভাৰতত বায়ু প্ৰদূষণ বৃদ্ধিৰ বাবে যোৱা দুটা দশকত ঔদ্যোগিকৰণ, অৰ্থনৈতিক বিকাশ আৰু জনসংখ্যা বৃদ্ধিকে দায়ী কৰিছে।\nঅধ্যয়নটোত কোৱা হৈছে যে বৰ্তমানৰ প্ৰদূষণৰ স্তৰ অব্যাহত থাকিলে ভাৰত-গাঙ্গেয় সমভূমিৰ ৫১০ নিযুত বাসিন্দাই গড়ে ৭.৬ বছৰৰ আয়ুস হেৰুৱাব পাৰে। লক্ষ্ণৌৰ বাসিন্দাসকলে ৯.৫ বছৰৰ আয়ুস হেৰুৱাব লগীয়া হ’ব পাৰে।\nসেইদৰে উত্তৰ প্ৰদেশত ৮.২ বছৰ, বিহাৰত ৭.৯ বছৰ, পশ্চিম বংগত ৫.৯ বছৰ আৰু ৰাজস্থানত ৪.৮ বছৰ সেই ৰাজ্যসমূহৰ লোকে আয়ুস হেৰুৱাব লাগিব বুলি আশংকা ব্যক্ত কৰা হৈছে।


শ্ববে ক্বদৰ উম্মতৰ বাবে বিশেষ উপহাৰঃ – Aim of Life\nশ্ববে ক্বদৰ উম্মতৰ বাবে বিশেষ উপহাৰঃ\nBy aimoflifein\tCurrent Affairs, Education, Lifestyle May 9, 2021\nলেখকঃ শাহিনুৰ আলম\n“নিশ্চয়ই মই অৱতীৰ্ণ কৰিছো এই কুৰআন শ্ববে ক্বদৰত। আৰু আপুনি জানেনে শ্ববে ক্বদৰ কি? শ্ববে ক্বদৰ হাজাৰ মাহতকৈয়ো শ্ৰেষ্ঠ। সেই ৰাতিত ফিৰিস্তাসকল আৰু ৰূহ তেওঁলোকৰ প্ৰতিপালকৰ অনুমতিক্ৰমে যাৱতীয় সিদ্ধান্ত লৈ অৱতৰণ কৰে। শান্তিময় সেই ৰাতি, ফজৰৰ আবিৰ্ভাৱ নোহোৱালৈকে । (ছুৰা ক্বদৰঃ ১-৫) আল্লাহ তায়ালাই এনেদৰে শবে কদৰৰ ৰাতিৰ ফজীলতৰ বিষয়ে কৈ আছে।\nৰাছুলুল্লাহ ছাল্লাল্লাহু আলাইহি ৱাছাল্লামে কৈছে- যি ব্যাক্তি ঈমানৰ সৈতে ছোৱাবৰ আশাত লাইলাতুল ক্বদৰৰ ৰাতি জাগি থিয় হৈ নামাজ আদায় কৰে, তাৰ পূৰ্বৰ (ছগীৰাহ) গুনাহবোৰ মাফ কৰি দিয়া হয়।\nআনাছ ইবনু মালিক (ৰাঃ) পৰা বর্ণিত, তেখেতে কৈছে, ৰমজান মাহ আৰম্ভ হ’লে ৰাছূলুল্লাহ ছাল্লাল্লাহু আলাইহি ৱাছাল্লামে কৈছে :\n‘তোমালোকৰ ওচৰত এই মাহ সমুপস্থিত। এই মাহত এনেকুৱা এটা ৰাতি আছে, যি হাজাৰ মাহৰ অপেক্ষা উত্তম। এই মাহৰ পৰা যি ব্যক্তি বঞ্চিত হ’ল, সি সকলো কল্যাণৰ পৰাই বঞ্চিত হ’ল। কেৱল বঞ্চিত ব্যক্তিসকলেই তাৰ পৰা বঞ্চিত হয়। শ্ববে ক্বদৰ কোন ৰাতিত??\nশ্ববে ক্বদৰ বিষয়ে বহুতো হাদিছ আছে।তাৰে মাজত শেষ ১০ দিন বা শেষ ১০ দিনৰ বেযোৰ ৰাতিত শ্ববে ক্বদৰৰ অনুসন্ধান কৰিবলৈ কোৱা হৈছে….। হাদিছত আহিছে যে, ৰমজানৰ শেষ ১০ দিন ক্বদৰৰ ৰাতি অনুসন্ধান কৰিব লাগিব। গতিকে সকলোৰে উচিত শেষৰ গোটেই ১০ দিনেই বেছি বেছি ইবাদত কৰা। আৰু প্রতি ৰাতিই আমল কৰা। যিকোনো ৰাতিয়েই শ্ববে ক্বদৰ হ’ব পাৰে। এই ক্ষেত্ৰত সকলো ৰাতিয়েই ইবাদত কৰিব নোৱাৰিলে অন্ততঃ বেযোৰ সকলো ৰাতিয়েই ইবাদত কৰা উচিত। কাৰণ বেযোৰ যিকোনো ৰাতিত শ্ববে ক্বদৰ হোৱাৰ সম্ভাবনা বেছি।উবাদা ইবনে ছামিত (ৰাঃ)ৰ পৰা বর্ণিত, তেখেতে কৈছে, এবাৰ নবী ছাল্লাল্লাহু আলাইহি ৱাছাল্লামে আমাক লাইলাতুল ক্বদৰৰ (নির্দিষ্ট তাৰিখত) অৱহিত কৰাৰ বাবে উলাইছিল। তেতিয়া দুজন মুছলিমে কাজিয়া কৰি আছিল। সেইটো দেখি তেখেতে কৈছেঃ মই তোমালোকক লাইলাতুল ক্বদৰৰ সংবাদ দিয়াৰ বাবে উলাই আহিছিলো, তেতিয়া অমুকে অমুকে কাজিয়া কৰিছিল, যাৰ ফলত তাৰ (নির্দিষ্ট তাৰিখৰ) পৰিচয় হেৰুৱাই যায়। সম্ভৱতঃ ইয়াৰ মাজত তোমালোকৰ বাবে কল্যান আছে। তোমালোকে নৱম, সপ্তম আৰু পঞ্চম ৰাতিত সেইটো অধিকাংশ আলেম উলামা লাইলাতুল ক্বদৰ হিচাপে ২৭ তাৰিখৰ ৰাতিক প্রাধান্য দিছে। সেইবাবে এই ৰাতিক প্রাধান্য দি ইবাদত কৰিব পাৰি কিন্তু ২৭ তাৰিখত শ্ববে কদৰ এইটো নিশ্চিত বুলি ভাবিব নালাগে। বেলেগ যিকোনো বেজোড় ৰাতিও হ’ব পাৰে। গতিকে কেৱল ২৭ তাৰিখতে শ্ববে ক্বদৰ ভাবি কেৱল সেই ৰাতিই ইবাদত কৰা নিজৰে ক্ষতি।মুঠতে ৰমজানৰ শেষ ১০ দিনৰ ইবাদত কৰা উচিত। নহ’লে অন্ততঃ শেষ সাত দিনত কৰা উচিত। আৰু সেইটো নহ’লে বেযোৰ ৰাতিত অর্থাৎ ২১, ২৩,২৫,২৭,২৯ এই ৫ ৰাতিত ইবাদত কৰা, শ্ববে ক্বদৰৰ অনুসন্ধান কৰা উচিত হ’ব। সেইটোও কিবা কাৰণত নোৱাৰিলে অন্ততঃ ২৭ তাৰিখ ৰাতিত বেছি বেছি ইবাদত কৰিব লাগে।\nএই ৰাতিৰ কৰণীয় আমল :\nহাদিছত আছে, আয়শা (ৰাঃ) কৈছে-হে আল্লাহৰ নবী! যদি মই লাইলাতুল ক্বদৰ পাই যাও তেতিয়া কি ক’ম(পঢ়িম)? ৰাছূলুল্লাহ (ছাল্লাল্লাহু আলাইহি ৱাছাল্লাম) ক’লে…ক’বা-\n‘ ﺍﻟﻠَّﻬُﻢَّ ﺇِﻧَّﻚَ ﻋَﻔُﻮٌّ ﻛَﺮِﻳﻢٌ ﺗُﺤِﺐُّ ﺍﻟْﻌَﻔْﻮَ ﻓَﺎﻋْﻒُ ﻋَﻨِّي، (আল্লাহুম্মা ইন্নাকা আফুউন, তুহিব্বুল্ আফওয়া ,ফাফুআন্নি\nএই ৰাতিত যিকোনো আমল কৰিব পাৰিব। শ্ববে কদৰৰ নির্দিষ্ট পদ্ধতিৰ কোনো নামাজ নাই।\nতাৰাবিৰ পিছত দুই দুই ৰাকআত কৰি যিমান ইচ্ছা নফল নামাজ পঢ়িব পাৰে। শেষ ৰাতিত তাহাজ্জুদৰ নামাজ পঢ়িব পাৰিব। লগতে যিকোনো জিকিৰ, দৰূদ আৰু বেছি বেছি ইস্তিগফাৰ কৰিব লাগে। এই ৰাতিত বেছি বেছি দুআ কৰিব লাগে।\nআল্লাহ তাআলাই আমাক শ্ববে ক্বদৰ নছীব কৰক। (আমিন)\n1000 daylailathul qadrShane qadr


Sheena Bora Murder Case: sheena-bora-alive-in-kashmir-indrani-mukerjea-tells-cbi | জীয়াই আছে শ্বীনা বৰা! মাতৃ ইন্দ্ৰাণী মুখাৰ্জীয়ে CBIলৈ লিখা পত্ৰত চাঞ্চল্যকৰ তথ্য– News18 assam\nSheena Bora Murder Case: জীয়াই আছে শ্বীনা বৰা! ক'ত আছে তাকো ক'লে মাতৃ ইন্দ্ৰাণী মুখাৰ্জীয়ে, CBIলৈ লিখা পত্ৰক লৈ দেশজুৰি চাঞ্চল্য\nশ্বীনা বৰা হত্যাকাণ্ড পুনৰ সোমাই পৰিছে ৰহস্যত, ইয়াৰ পূৰ্বেও ইন্দ্ৰাণীয়ে দিছিল শ্বীনা জীয়াই থকাৰ আন এক প্ৰমাণ\nLast Updated : December 16, 2021, 15:01 IST\nহঠাতে নাটকীয় মোৰ লৈছে দেশ জোকাৰি যোৱা শ্বীনা বৰা হত্যাকাণ্ডই। ২০১২ চনত সংঘটিত শ্বীনা বৰা হত্যাকাণ্ড ( (Sheena Bora Murder Case) প্ৰসংগত মুখ্য অভিযুক্ত শ্বীনা বৰাৰ মাতৃ ইন্দ্ৰাণী বৰা ওৰফে ইন্দ্ৰাণী মুখাৰ্জীয়ে প্ৰকাশ কৰিছে চাঞ্চল্যকৰ কথা। তেওঁ চিবিআইক শেহতীয়াভাৱে জনাই যে জীয়ৰী শ্বীনা বৰা জীয়াই আছে! আৰু আছে এই দেশতে! মাতৃ ইন্দ্ৰাণী মুখাৰ্জীয়ে চিবিআই (CBI)ক এনে দাবী কৰি এখন বিস্ফোৰক পত্ৰ প্ৰদান কৰে। তেওঁ চিঠিত একপ্ৰকাৰ অভিযোগ কৰি লিখিছে যে যাৰ হত্যাক লৈ তেওঁ কাৰাগাৰত আছে, সেই মানুহজনী (Sheena Bora) প্ৰকৃততে জীয়াই আছে। ইন্দ্ৰাণীৰ মতে, তেওঁ কাশ্মীৰত আছে।\nইন্দ্ৰাণী মুখাৰ্জীয়ে চিবিআই সঞ্চালকলৈ এই পত্ৰ লিখি দাবী কৰিছে যে তেওঁ কেইদিনমান আগতে কাৰাগাৰত এগৰাকী মহিলাক লগ পাইছিল, যিয়ে তেওঁক কৈছিল যে তেওঁ কাশ্মীৰত শ্বীনা বৰাক দেখিছিল। গতিকে ইন্দ্ৰাণীয়ে (Indrani Mukerjea) চিবিআইক কাশ্মীৰলৈ যাবলৈ আৰু শ্বীনাৰ সন্ধান কৰাৰ বাবে অনুৰোধ কৰে। চিবিআই সঞ্চালকলৈ চিঠি লিখাৰ উপৰি তেওঁ বিশেষ চিবিআই আদালতত এইক্ষেত্ৰত আপীলো দাখিল কৰিছে।\nপূৰ্বেও দিছিল জীয়াই থকাৰ এটা প্ৰমাণ\nঅৱশ্যে শ্বীনা বৰা প্ৰসংগত ২০২০ৰ ফেব্ৰুৱাৰীতো ইন্দ্ৰাণী মুখাৰ্জীয়ে চি বি আইৰ এখন বিশেষ আদালতত উল্লেখ কৰিছিল শ্বিনা আৰু ৰাহুল মুখার্জীয়ে ২০১২ চনৰ ছেপ্টেম্বৰলৈকে কথা–বতৰা পাতি আছিল৷ তেওঁ ইয়াৰ প্ৰমাণ ৰূপে কল ৰেকর্ড প্রদান কৰি কয় যে দুয়ো ২০১২ চনৰ ২৭ ছেপ্টেম্বৰলৈকে টেক্সট মেছেজত কথা পাতি আছিল৷ ইন্দ্রাণী মুখার্জীয়ে কয় যে ২০১২ চনত শ্বিনা বৰাৰ হত্যাৰ পিছত তেওঁক গ্রেপ্তাৰ নকৰালৈকে অর্থাৎ ২০১৫ চনলৈকে ১৯বাৰ বিদেশলৈ গৈছিল৷ তেওঁ নিজ কন্যাক হত্যা কৰা হ’লে ভাৰতলৈ উভতিয়েই নাহিলহেঁতেন৷ কিন্তু শেহতীয়া চিঠিয়ে এই হত্যাকাণ্ডক পুনৰ ৰহস্যৰ মাজলৈ ঠেলি দিছে। যদি ইন্দ্ৰাণী মুখাৰ্জীৰ দাবীত কোনো সত্যতা থাকে, তেন্তে শ্বীনা বৰা হত্যাকাণ্ড ভাৰতৰ ইতিহাসৰ আটাইতকৈ চাঞ্চল্যকৰ ঘটনাবোৰৰ ভিতৰত এটা হৈ থাকিব।\nকি আছিল এই হত্যাকাণ্ড?\nউল্লেখ্য, ২০১২ চনত সমগ্ৰ দেশতে শ্বীনা বৰা হত্যাকাণ্ডই চাঞ্চল্য সৃষ্টি কৰিছিল। ২৪ এপ্ৰিলত ২৫ বছৰীয়া যুৱতী শ্বীনাক এখন গাড়ীত শ্বাসৰুদ্ধ কৰি হত্যা কৰা হৈছিল বুলি অভিযোগ কৰা হৈছে। শ্বীনা বৰা ইন্দ্ৰাণী বৰা আৰু তেওঁৰ সংগী সিদ্ধাৰ্থ দাসৰ জীয়ৰী আছিল। প্ৰাক্তন স্বামী সঞ্জীৱ খান্না আৰু চালক শ্যাম ৰায়ৰ সহায়ত ইন্দ্ৰাণীয়ে মুম্বাইৰ পৰা অলপ দূৰত থকা ৰায়গড়ৰ নিৰ্জন অৰণ্যত শ্বীনাৰ মৃতদেহ জ্বলাই মাটিত পুতি পেলাইছিল৷\nঅসমৰ গুৱাহাটীৰ জীয়াৰী ইন্দ্ৰাণীয়ে ২০০২ চনত সঞ্জীৱৰ সৈতে বিচ্ছেদৰ পিছত পিটাৰ মুখাৰ্জীক বিয়া কৰাইছিল। ইন্দ্ৰাণীয়ে প্ৰথমে তেওঁৰ ছোৱালীক পিটাৰৰ (Peter Mukerjea) সৈতে ভগ্নী হিচাপে পৰিচয় কৰাই দিছিল। ২০১৫ চনত ইন্দ্ৰাণীৰ চালক শ্যাম ৰায়ক এটা বেলেগ গোচৰত গ্ৰেপ্তাৰ কৰাৰ পিছত শ্বীনাৰ হত্যাকাণ্ড পোহৰলৈ আহিছিল। ইন্দ্ৰাণীৰ উপৰি শ্বীনা বৰা হত্যাকাণ্ডৰ আন দুজন অভিযুক্ত হৈছে ইন্দ্ৰাণীৰ প্ৰাক্তন স্বামী সঞ্জীৱ খান্না আৰু চালক শ্যাম ৰায়। চিবিআয়ে দাবী কৰিছিল যে পিটাৰ আৰু ইন্দ্ৰাণীয়ে শ্বীনা আৰু পিটাৰৰ পূৰ্বৰ পত্নীৰ পুত্ৰ ৰাহুলৰ মাজৰ সম্পৰ্ক গ্ৰহণ কৰিব নোৱাৰে। সেইকাৰণে ইন্দ্ৰাণীয়ে শ্বীনাক হত্যা কৰিছিল। যদিও ইন্দ্ৰাণীয়ে দাবী কৰিছে যে তেওঁৰ ছোৱালী জীয়াই আছে।\nFirst published: December 16, 2021, 14:57 IST\nIndrani MukherjeeMurder case


অসমীয়া বাতৰি Archives – Page2of 95 – theguwahatitimes.com\nঅসমৰ সাংবাদিকতা বঁটা ঘোষণা : যুৱ সাংবাদিক সন্থা\nৰাজ্যৰ সমূহ সাংবাদিকৰ সুৰক্ষা আৰু নাৰ্য্যতাৰ লগতে যথোচিত মান্যতাৰ স্বাৰ্থত আত্ম প্ৰকাশ হোৱা যুৱ সাংবাদিক সন্থা,অসমৰ দ্বিতীয় বাৰ্ষিক প্ৰতিষ্ঠা দিৱস অহা ৯ ফ্ৰেব্ৰুৱাৰীত গুৱাহাটীত অনুষ্ঠিত কৰিবলৈ লোৱা হৈছে ৷ উক্ত অনুষ্ঠানতে যুৱ সাংবাদিক সন্থা, অসমে বিগত বৰ্ষবোৰৰ দৰে এইবাৰো ৰাজ্যৰ কেইবাজনো সাংবাদিকলৈ একোটাকৈ বিশেষ বঁটা আৰু সন্মান আগবঢ়াইছে এই সন্মান সমূহৰ ভিতৰত – “সংবাদ শিৰোমণি”যুৱ […]\nউচ্চতৰ মাধ্যমিক শিক্ষা সংসদৰ পাঠ্যক্ৰমত অন্তৰ্ভুক্ত হ’ব ‘বিহু’\nউচ্চতৰ মাধ্যমিক শিক্ষা সংসদৰ পাঠ্যক্ৰমত অন্তৰ্ভুক্ত হ’ব ‘বিহু’। আগন্তুক ২০২০ বৰ্ষৰ পৰা ঐচ্ছিক বিষয় হিচাপে উচ্চতৰ মাধ্যমিকৰ প্ৰথম বৰ্ষৰ শিক্ষাৰ্থীসকলে অধ্যয়ন কৰিব পাৰিব বিহু । এই ইতিমধ্যে বিহু বিষয়কলৈ প্ৰথম ভাগ আৰু দ্বিতীয় ভাগ কৰি শিক্ষা সংসদে আৰম্ভ কৰিছে পাঠ্যপুথি প্ৰণয়নৰ কাম । উল্লেখ্য যে, বিহুৰ ক্ৰমবিকাশ আৰু ঐতিহ্য প্ৰথম ভাগৰ প্ৰথম অধ্যায়ত অন্তৰ্ভুক্ত কৰা […]\n16-year-old girl body found near her residence in suspicious circumstances\nHyderabad: Body ofa16-year-old girl who was missing since yesterday, found near her residence in suspicious circumstances today, prima facie it appears she fell down from the terrace. Body has been sent for postmortem & further investigation is underway.(ANI) #Telangana\nKedarnath temple covered inasheet of snow\nUttarakhand: Kedarnath temple covered inasheet of snow, as the town received fresh snowfall today. (ANI)\nনৈত পৰি যোৱা দুদিন ধৰি সন্ধানহীন এটা কণমানি শিশু:উদ্ধাৰ অভিযান অব্যাহত\nকোকৰাঝাৰ জিলাৰ ফকীৰগ্রাম আৰক্ষী চকীৰ অন্তৰ্গত নয়াচাৰা গাওঁত অঘটন।গাঁওখনৰ কাষেদি বৈ যোৱা গঙ্গীয়া নৈত যোৱা ২৩ /১১(শনিবাৰ) দিনৰ আবেলি প্ৰায় ৪ মান বজাত চাৰি বছাৰীয় কণমানি শিশু এটা নৈৰ পানীত পৰে।জানিব পৰা মতে গাঁওখনৰ স্থানীয় বাসিন্দা আবুল কালামৰ পত্নী শিশুটোক লৈ নৈখনৰ কাষত যাক দিয়া মৰা পাঠ ধুঁবলৈ গৈছিল।যথাসময়ত শিশুটো উক্ত নৈৰ কাষত খেলি থাকোতে […]\nMinor student gang-raped in car by four people in Mohania\nKaimur: A minor student was allegedly gang-raped by four persons inacar while they were giving heralift to her tuition class in Mohania here. The accused also recordedavideo of the incident and shared it on social media. The police got to know about the incident from the video. All the […]\n২৫ শতাংশ বাছ ভাড়া বৃদ্ধি\n২৫ শতাংশ বাছ ভাড়া বৃদ্ধিত ৰাজ্য চৰকাৰৰ অনুমোদন | দুৰনিবতীয়া বাছে প্ৰতি কি.মি.ত ১.৩৩ টকা,এচি বাছে ১.৫৪ টকা আৰু পাহাৰীয়া ৰাস্তাৰ বাবে ১.৬৫ টকা হ’ব এতিয়াৰে পৰা | চিটিবাছৰ নূন্যতম ৮ টকা আৰু সৰ্ব্বোচ ২৭ টকা হব ভাড়া | পেট্ৰ’ল টেক্সিৰ প্ৰথম কি.মি.ত ৩৭.৫০ আৰু পিছৰ প্ৰতি কি.মি.ত ২০.৩১ টকাকৈ , সেইদৰে ডিজেলত ২৮.১৩ আৰু […]\nডিব্ৰুগড় বিশ্ববিদ্যালয় তাই আহোম ছাত্ৰ সমাজৰ উদ্যোগত বীৰ লাচিত দিৱস উদযাপন\nঈশ্ফাক আলি: ডিব্ৰুগড় : ডিব্ৰুগড় বিশ্ববিদ্যালয় তাই আহোম ছাত্ৰ সমাজৰ উদ্যোগত বীৰ লাচিত দিৱস বিশ্ববিদ্যালয়ৰ বজাৰ প্ৰাংগনত বন্তি প্ৰজ্বলনেৰে উদযাপন কৰা হয় । সন্ধিয়া ৫ বজাৰ পৰা আৰম্ভ হোৱা অনুষ্ঠানটি আঁত ধৰে ডিব্ৰুগড় বিশ্ববিদ্যালয় তাই আহোম ছাত্ৰ সমাজৰ সহকাৰী সাধাৰণ সম্পাদক নিপন বৰগোঁহায়ে।ডিব্ৰুগড় বিশ্ববিদ্যালয়ৰ টাই আহোম ছাত্ৰ সমাজৰ উদ্যোগত আয়োজিত এই সোঁৱৰণী অনুষ্ঠানত বিশ্ববিদ্যালয়ৰ আছু […]


উত্তৰবিহীন৷৷ চন্দামিতা দেবী৷৷ – বৌদ্ধিক বিচাৰ\nচ’ৰাঘৰ / কথাশিল্প / উত্তৰবিহীন৷৷ চন্দামিতা দেবী৷৷\nচেপ্তেম্বৰ 23, 2018\tকথাশিল্প, গল্প মন্তব্য কৰক 145 দৰ্শন\n: ঐ, আমাৰ নামটা পায়েল হ’লে কি ৰকম লাগত? খুউব ভালো লাগত না? আলতা ভৰা পায়ে পায়েল পৰে ৰূণ-ঝুণ কৰে নাচতাম আৰ খিলখিল কৰে হাসতাম। আহ! কি যে ভালো লাগত!\n: আকৌ বাংলা চিনেমা চাইছা না? কিয় যে তোমাৰ ইমান বাংলা প্ৰীতি বুজিয়েই নাপাওঁ। কিয় ইমান বাংলা চিনেমা চোৱা? মই যে ইমান ভাল ভাল চিনেমাবোৰ চাবলৈ কওঁ, সেইবোৰ হ’লে নাচাবা।\n: তুমি কোৱাবোৰো চাওঁ মাজে মাজে। ভাষা বুজি নাপাওঁ যে চাই সিমান মজা নালাগে।\n: বাংলা কিয় চোৱা? সেয়া কি তোমাৰ মাতৃভাষা?\n: তুমি নুবুজা কিবা। এনেই চাওঁ। ভাল লাগে। বাংলা বুজিও পাওঁ। তুমিও চাবাচোন। ভাল পাবা। একো জাক-জমকতা নথকা সাধাৰণ চিনেমা এখনৰো যে কি গভীৰ অৰ্থ! কাহিনী, অভিনয়, নিৰ্দেশনা সকলো মিলি অপূৰ্ব! আচলতে এই চিনেমাবোৰ চালে বহু প্ৰশ্নৰ উত্তৰ বিচাৰিবলৈ কিছু সাহস, কিছু সম্বল পাওঁ যেন লাগে।\n: হ’ব দিয়া। বুজিলো তোমাৰ কথা। তুমিটো প্ৰশ্নৰ ভঁৰাল। প্ৰশ্নৰ উত্তৰ বিচাৰি তুমি চাৰিওপিনে ঘূৰ্মুটিয়াই নুফুৰিলে কোনে ফুৰিব? কাম নাই আৰু।\n… তাইৰ ভাল লগা, ভালপোৱাবোৰৰ বিষয়ে কেতিয়াও তাক ভালদৰে বুজাবই নোৱাৰিলে। সি বাৰু নিজেও বুজাৰ চেষ্টা নকৰিলে নেকি? কিহৰ অভাব আছিল তাৰ? সময়ৰ নে ইচ্ছাৰ? তাই দেখোন তাৰ ওচৰত তেনেই মুকলি আছিল। তেন্তে ক’ত কি বাকী ৰৈ গৈছিল? উত্তৰ বিচাৰি নোপোৱা বাকীবোৰ প্ৰশ্নৰ স’তে এইবোৰো দেখোন একো একোটা প্ৰশ্ন হৈয়েই ওলমি থাকিল!\n… তাইৰ জীৱনত তাৰ উপস্থিতি নে তাৰ আকস্মিক প্ৰস্থান— এই দুটাৰ কোনটো আচলতে বেছি জটিল প্ৰশ্ন সেয়া তাই ঠাৱৰ কৰিব নোৱাৰে। তাইৰ বাবে দুয়োটা সমানেই জটিল কিজানি! কথাবোৰ প্ৰশ্ন হোৱা পাঁচ বছৰ হ’ল। এবছৰমান প্ৰশ্নবোৰে শুব দিয়া নাছিল তাইক। এতিয়া সহজ হ’ল। উত্তৰবিহীন প্ৰশ্নবোৰৰ স’তে সহাৱস্থান কৰিব শিকিছে তাই। সময়ে শিকাইছে। সময়ে সকলো সহজ কৰি দিয়ে। সময় হৈছে মানুহৰ আটাইতকৈ ডাঙৰ বন্ধু আৰু আটাইতকৈ ডাঙৰ শত্ৰু। সময়ৰ এই বন্ধুত্ব, এই শত্ৰুতা কোনখিনিত একাকাৰ হৈ যায় ধৰিবই নোৱাৰি। নোৱাৰাবোৰ আজিকালি তাই এৰাই চলিব চেষ্টা কৰে। জোৰকৈ এৰাই চলে। জেদ কৰে তাই নিজৰ স’তে।\n… কিছুমান প্ৰশ্ন এৰাই চলিব বিচাৰিলেও এৰাই চলিব নোৱাৰে। প্ৰশ্নবোৰে কোন কাহানিতেই গজালি মেলিছিল মনত। উত্তৰ বিচাৰি প্ৰশ্নবোৰ কঢ়িয়াই লৈ ফুৰে।\n… অ’ত-ত’ত নেইলপলিচ এৰাই যোৱা নখকেইটাৰে ভৰি দুখন কিহৰ বাবে “টালি”ৰ ঘৰটোত শূন্যত ওলমি আছিল? চোতাল ভৰা মানুহৰ জুমৰ মাজৰ পৰা দুৱাৰেৰে কেবল ভৰিয়েই দেখিছিল তাই। কোনে তাইক ভিৰৰ পৰা আঁতৰাই আনি ঘৰ পোৱাইছিল মনত নাই। তীব্ৰ জ্বৰত তিনিদিন বিচনাত পৰি আছিল।\n… উৰি উফৰি অহা কথাবোৰৰ পৰা কিছু বুজি উঠিছিল। মানুহজনীৰ শৰীৰত প্ৰাণ পাব লোৱা বীজক আমিনুৰ মিস্ত্ৰীয়ে নিজৰ নাম দি আপোন কৰিব বিচাৰিছিল হেনো। তাই চাগে নিয়তি দাসৰ পৰা নিয়তি বেগম হ’ব সাহস নকৰিলে? অথবা কৰবাত প্ৰতিপালিত হৈ আছিল নেকি সেন্দূৰৰ ৰঙাৰে শিৰৰ আলিবাট শুৱনি কৰি ঘৰ কৰাৰ হাবিয়াস? উত্তৰবোৰ নিজৰ লগত সামৰি মানুহজনী গুচি গ’ল।\n… ওচৰৰ ঘৰৰ ন-কইনা হৈ অহা খুৰীজনীৰ চেপা উচুপনি আৰু ভয়াৰ্ত চকুযুৰিয়ে এতিয়াও তাইৰ লগ এৰা নিদিয়ে। কিহৰ ভয় আছিল সেই চকুযুৰিত? নিৰাপত্তাহীনতাৰ ভয় নে অপ্ৰত্যাশিত কিবা দেখা পোৱাৰ আতংক?\n… অলপ ডাঙৰ হৈ বুজি উঠিছিল সেই মাজ নিশাৰ উচুপনিৰ অৰ্থ। কেইদিনমান আগত ন-কইনা হৈ ঘৰ সোমোৱা মানুহজনীয়ে মাজনিশা গাৰ কাষত মানুহজনক বিচাৰি নাপাই বাহিৰ পাইছিলগৈ। চোতালৰ সিমূৰে থকা হালোৱা নীতিনৰ ৰূমৰ পৰা চিটিকা অহা পোহৰ আৰু টুকুৰা কথোপকথোনে আচৰিত কৰিছিল তাইক। সন্ধিয়া ভাত খোৱাৰ পৰতটো কোনো আলহী অহা নাছিল। তেন্তে মাজনিশা কাৰ চেপা কথোপকথন? দূৱাৰৰ ফাঁকেৰে জুমি চাই তাই বুজি উঠিছিল মানুহজনৰ তাইৰ প্ৰতি থাকিবলগীয়া আসক্তি কম হোৱাৰ কাৰণ।\n… দ্বিতীয়টো সন্তান মাখনৰ দৰে গাৰ ৰং আৰু সৰু সৰু চকুদুটিৰে গিৰীয়েকৰ ধৰ্মীয় ভায়েকৰ গঢ়ত গঢ় লৈছিল। মানুহৰ দাঁতৰ মাজেৰে চেপা খাই খাই কথাবোৰ কাণে কাণে বিয়পি পৰিছিল।\n… দুটি সন্তানসহ খুব স্বাভাৱিকভাবেই বাট বুলিছিল খুৰীয়েকে। সেওঁতাৰ ৰঙাৰ দুয়োকাষে ৰূপোৱালী ৰঙ লৈছিল লাহে লাহে। মানুহজনীয়ে সুখী, সন্তুষ্ট মূখ এখনেৰে এইচোৱা বাট বাটকুৰি বাই আহিল।\n… তাইৰ মনত আকৌ প্ৰশ্ন! এই সন্তুষ্টি কিমান আচল? দ্বিতীয়টো সন্তান খুৰীৰ প্ৰতিবাদ নে পৰিতৃপ্তি? কিহে ইমান সন্তুষ্টি আনে— প্ৰতিবাদে নে পৰিতৃপ্তিয়ে?\n… প্ৰশ্নৰ শেষ থাকেনে? এই প্ৰশ্নৰ উত্তৰ দেখোন প্ৰশ্নতকৈও জটিল!\n… কাইলৈ আৰু এখন চিনেমা চাব তাই। উহু! এইবাৰ উত্তৰ বিচাৰি নাচায়। মাত্ৰ চিনেমা চাব।\nপূৰ্বৱৰ্তী লেখা আলান্ধু ৷৷ সত্যেন্দ্ৰ বৰদলৈ৷৷\nপৰৱৰ্তী লেখা ওলাবা এদিন৷৷ শোভেন হাজৰিকা


থিম্ফু - অসমীয়া ৱিকিপিডিয়া\nথিম্ফু (/(/tɪmˈpuː/; Dzongkha: ཐིམ་ཕུ [tʰimpʰu]; পূৰ্বতে থিম্বু ) ভূটান ৰাজ্যৰ সৰ্ববৃহৎ চহৰ আৰু ৰাজধানী। ই দেশখনৰ মধ্য ভাগৰ পশ্চিম ফালে অৱস্থিত আৰু এই অঞ্চলৰ চাৰিওকাষে আছে ভূটানৰ অন্যতম ঝংখাগ থিম্ফু জিলা। ১৯৫৫ত থিম্ফুক প্ৰাচীন ৰাজধানী পুনাখাৰ পৰিৱৰ্তে ৰাজধানী ঘোষণা কৰা হ'ল আৰু ১৯৬১ত ৰজা ৩য় ড্ৰুক গ্যাল্প' জিগ্মে ডৰ্জি ৱাংচুকে থিম্ফুক ভূটান ৰাজ্যৰ ৰাজধানী ঘোষণা কৰিলে।\nভূটানত ৱাং চু বা থিম্ফু চু নামেৰে জনাজাত ৰাইডাক নদীৰ দ্বাৰে সৃষ্ট উপত্যকাৰ পশ্চিম দিশে অৱস্থিত থিম্ফু উত্তৰ-দক্ষিণকৈ বিস্তৃত। ই বিশ্বৰ ৩য় উচ্চতম ৰাজধানী আৰু ২২৪৮ মিটাৰৰপৰা ২৬৪৮ মিটাৰ ওখ। ৰাজধানী চহৰসমূহৰ বাবে অস্বাভাৱিকভাৱে, থিম্ফুত কোনো বিমান বন্দৰ নাই, ই পাৰ' বিমান বন্দৰৰ ওপৰত নিৰ্ভৰশীল, যি প্ৰায় ৫৪ কিলোমিটাৰ দূৰত অৱস্থিত।\nৰাজনৈতিক আৰু অৰ্থনৈতিক কেন্দ্ৰ হিচাপে থিম্ফু কৃষি সম্বন্ধীয় আৰু পশু পালন সম্বন্ধীয় সামগ্ৰীৰে ভৰপূৰ আৰু ই দেশ খনৰ মুথ ৰাষ্ট্ৰীয় উৎপাদনৰ ৪৫% যোগান ধৰে। যদিও পৰ্যতনে অৰ্থনীতিত এক গুৰুত্বপূৰ্ণ ভূমিকা পালন কৰে, পৰ্যতনৰ ক্ষেত্ৰত কিছু বাধা আৰোপ কৰা হৈছে যাতে পৰম্পৰা, বিকাশ আৰু আধুনিকীকৰণৰ ভাৰসম্য ৰক্ষা হয়। থিম্ফুতেই প্ৰায় গুৰুত্বপূৰ্ণ ৰাজনৈতিক স্থান সমূহ অৱস্থিত যেনে নতুনকৈ গঠিত সংসদীয় গণতন্ত্ৰৰ ৰাষ্ট্ৰীয় এচেম্ব্লি আৰু ৰজাৰ বাসভৱন ডেচেঞ্চলিং ৰাজপ্ৰসাত। মেট্ৰপলিচ আৰু ৰাজধানী চহৰ হোৱাৰ বাবে অঞ্চলটোৰ ভাঙুনশীল অৰ্থনীতি ৰক্ষাৰ বাবে "থিম্ফু ষ্ট্ৰাক্সাৰ প্লেন" গঠন কৰা হৈছে। এই ঠাইৰ বিকাশত বিশ্ব বেংক আৰু এছীয় বিকাশ বেংকে সহায় কৰে।\nভূটানৰ সংস্কৃতি থিম্ফুৱে সাহিত্য, ধৰ্ম, ৰীতি-নীতি, সাজ্সজ্জা, পিন্ধন, সংগীত আদিত প্ৰতিফলিত। চেংচু উৎসৱত টাচিঞ্চ' জঙত প্ৰদৰ্শিত চাম নৃত্য চেপ্টেম্বৰ/অক্টোবৰত ৪ দিনৰ বাবে পালিত এক গুৰুত্বপূৰ্ণ উৎসৱ আৰু পালিত সংস্কৃতি।\n৩১ মে' ২০০৫ৰ লোকপিয়ল অনুযায়ী চহৰখনত ৭৯১৮৫ জনে বাস কৰে, প্ৰতি বৰ্গ কিলোমিটাৰত ৩০২৯জনৰ বসতিৰে। এই চহৰৰ মাটিকালি ১৮৪৩ কিলোমিটাৰত বিসতৃত, ২০১০ত জিলাখনৰ বাবে প্ৰকাশিত লগৰ সংখ্যা ১০৪২০০। ২০১১ত চহৰখনৰ জনসংখ্যা আছিল প্ৰায় ৯১০০০।\nথিম্ফুৰ এখন দোকানৰ ভিতৰৰ দৃশ্য\nচহৰখনৰ কৃষি আৰু পশুপালনে ভূটানৰ মুঠ ৰাষ্ট্ৰীয় উৎপাদনলৈ ৪৫% অৱদান আগবঢ়াই। বিদ্যুৎ সৃষ্টিৰ বাবে জলবিদ্যুৎ প্ৰকল্প স্থাপনেও অৰ্থনীতিক ত্বৰান্বিত কৰিছে। পৰ্যতনে অৰ্থনীতিলৈ বিশেষ প্ৰভাৱ আনিছে যদিও ই বিকাশ আৰু আধুনিকীকৰণৰ মাজৰ ভাৰসাম্য ৰক্ষাৰ বাবে বাধিত। ভাৰত মুখ্য বাণিজ্য সহযোগী। উৎপাদিত ৯০% বিদ্যুৎ ভাৰতলৈ ৰপ্তানি কৰা হয়, আৰু ৭০%হে পিচে ভাৰতৰ পৰা আমদানি কৰা হয়। ভূটানৰ অৰ্থনীতি প্ৰায় সম্পূৰ্ণ ৰূপে ভাৰতৰ অৰ্থনৈতিক আৰু আন আন সহায়ৰ ওপৰত আশ্ৰিত। ভূটানৰ মুদ্ৰা ঙুল্ট্ৰুমৰ মূল্যও ভাৰতীয় টকাৰ সৈতে সমান ৰখা হৈছে। চহৰ হ'লেও, ওচৰৰ থিম্ফু জিলাৰ অঞ্চলত কৃষি মূল্য অধিক। ৰাজপ্ৰসাতৰ চাৰিওফালেও কৃষি ভূমি দেখা যায়। মুখ্যভাৱে ধান, মাকৈ আৰু ঘেঁহু খেতি কৰা হয়।\nথিম্ফুৰ স্থানীয় বজাৰ\n↑ "Thimpu Dzongkhag". Government of Bhutan. http://www.thimphu.gov.bt/profile.php। আহৰণ কৰা হৈছে: 2010-06-08.\n↑ "Bhutan". Tourism Council of Bhutan:Government of Bhutan. http://www.tourism.gov.bt/about-bhutan। আহৰণ কৰা হৈছে: 2010-06-07.\n↑ "Introduction: Understanding Natural Systems". Government of Bhutan. http://www.dudh.gov.bt/Thimphustructural/partthree/3.3.html। আহৰণ কৰা হৈছে: 2010-06-07.\n↑ "Economy". Tourism Government of Bhutan. http://www.tourism.gov.bt/about-bhutan/economy.\n↑ "Results of Population & Housing Census of Bhutan". Office of the Census Commissioner, Royal Government of Bhutan. 2005. http://webcache.googleusercontent.com/search?q=cache:h8Da9dbz2aoJ:www.citypopulation.de/Bhutan.html+Census+of+Thimphu+city&cd=4&hl=en&ct=clnk&gl=in। আহৰণ কৰা হৈছে: 2010-06-07.\n↑ "Bhutan: Economy". Tourism Council of Bhutan:Government of Bhutan. http://www.tourism.gov.bt/about-bhutan/economy। আহৰণ কৰা হৈছে: 2010-06-07.\n↑ "Thimphu". Encyclopædia Britannica. http://www.britannica.com/EBchecked/topic/592110/Thimphu। আহৰণ কৰা হৈছে: 2010-06-05.\n"https://as.wikipedia.org/w/index.php?title=থিম্ফু&oldid=235769"ৰ পৰা অনা হৈছে


যদা যদাহি ধনস্য গ্লানিৰ্ভবতে ভাৰত– খদ্যুৎ গগৈ - সাহিত্য ডট অৰ্গ\nযদা যদাহি ধনস্য গ্লানিৰ্ভবতে ভাৰত– খদ্যুৎ গগৈ\n– ক্ৰিং ক্ৰিং ক্ৰিং\n– হেল্ল’, কোনে কৈছে?\n– কৃষ্ণ, মই পাৰ্থই কৈছো৷\n– পাৰ্থ? কোন পাৰ্থ?\n– আৰে দোস্ত, পাৰ্থ মানে পাৰ্থ , হেপ্পী বাৰ্থদে দোষ্ট। আব্বে, তই কি মোক সঁচাই চিনি পোৱা নাই?\n– মানে, মানে আপুনি, মানে তই কি পেট্লা দাৰ ভায়েক ধন নেকি ?\n– অঁ এতিয়া আহিছ লাইনত। অঁ মই ধনঞ্জয়। ফৰেইন কোম্পানিত চাকৰি কৰতো, সেইকাৰণে বেটা চব্ পাহৰি গৈছ?\n– তাৰ মানে হেবাং তই মোৰ ফোন নম্বৰটো আকৌ পালি, আকৌ কামুৰিবি এতিয়া। আৰে তোৰ পৰা বাচিব’লে বেটা কিমানবাৰ ফোন নাম্বাৰ চেঞ্জ কৰিব লগা হৈছে। মোৰ ফেচ্বুক পৰ্যন্ত দি- এক্টিভেত কৰি থ’ব লগা হৈছে, টুইটাৰতো সেইবাৰ যিহে কৰিলি, মোৰ ইণ্টাৰ-নেশ্যনেল লেভেলত ৰেপুটেশ্যন শেষ। তাতো একাউণ্ট প্ৰায় বন্ধ কৰি থ’ব লগা হৈছে। ক’ত পালি মোৰ ফোন নাম্বাৰ? কোন কুকুৰে দিলে?\n– পালোং আৰু কাৰোবাৰ পৰা — মানে মানে পাঞ্চালীয়ে দিলে …\n– আৰে তই তাৰ মানে আকৌ তাইক লগ পালি ? — কুকুৰ, মোৰ সেইটোৱেই ভয় আছিল। তই কুকুৰে এইবাৰু তাৰমানে তাইৰ জীবন বৰবাদিবি , তোৰ আৰু কাম নাছিল, ক’ত পালি তাইক?\n– পালোং আৰু …. চুইজাৰলেণ্ডলৈ গৈছিলো, একাউণ্ট এটা ক্লোজ্ কৰিবলে’… তাতে পালো। আৰে’ পাব লগা আছিল, পালো ,তয়েতো কৈছিলি জন্ম মৃত্যুৰ কম্প্লেক্স চাইকলটোৰ কথা।– তোক কিন্তু মানিছো দেই। সেইবাৰ তই কম চালুৱামি কৰি মোৰ হতুৱাই কামখিনি কাৰোৱালিনে ! —- মানুহক কনফিউজনৰ টাইমত আজগুবি কথাৰে নিজৰ লাইনত পেলাই লোৱাৰ তোৰ কিন্তু ভাল স্কিল আছে দেই, মই আজিও মানিছোঁ।\n– চূপ, তই কি বুজিবি সেইবোৰ কথা। তোক বুজাইও লাভ নাই, তোৰ সাত জনমতো হজম নহ’ব এইবোৰ বিজনেচ পলিচি। এতিয়া ক, পাঞ্চালী ঘুৰি গ’ল নে নাই ইণ্ডিয়ালে’। তাইৰ এম বি এ কমপ্লিট হ’ল নে নাই?\n– গ’ল গ’ল। অহাবছৰ জুন মানত তাইৰ কোৰ্চ শেষ হ’ব। চেপ্টেম্বৰত আমাৰ বিয়া। সেই কাৰণেই তোলৈ ফোন কৰিছো। দোস্ত, তোৰ যিহে কোম্পানি, গোটেই ইণ্ডিয়াখন দখল নকৰা পৰ্যন্ত শান্তি দিয়াৰ আশা নাই। সেয়েহে আগতিয়াকৈ লিভ্ এপ্লিকেশ্যন এখন পেলাই থবি।\n– তাৰ মানে বেটা তই ইতিমধ্যে কৰিবলগীয়া খিনি চেটল্ কৰিয়ে পেলালি? বুঢ়াৰ পাৰ্মিশ্যন পৰ্যন্ত লোৱা নাই নিশ্চয়। মই আজিয়ে ফোন কৰিম বুঢ়ালৈ। মইয়ো চাই ল’ম এইবাৰ তই কেনেকৈ পাঞ্চালিক চাদি কৰাৱ। বুঢ়াক এইবাৰ মই আৰু টাফ্ টাৰ্মচ্ এণ্ড কণ্ডিশ্যন কেইটামান দিবলৈ দিম। মইয়ো চাম, এইবাৰ তই কেনেকৈ টিকাৱ। বেটা, জানুৱাৰৰ খান্দান্।\n– আৰে দোস্ত, তই মোৰ খান্দানত ধৰি কথা কৈছ, মোৰ কোনো আফচোচ নাই। কিন্তু তই এই লাফ্ৰা খাৰা কৰি মোৰ জীৱন বৰ্বাদ কৰি নিদিবি দোষ্ট। ফ্ৰেণ্ড বুলি কৈছো, বুৰা নচম্জিবি য়াৰ…। আবে মই পাঞ্চালিক বিয়া কৰিলে তোৰ কি প্ৰব্লেম কানহাইয়া?\n– চূপ, প্ৰব্লেমৰ কথা নক’বি। আবে তোৰ খান্দান জহন্নামে যাওক, মোৰ কি আছে। কিন্তু মোৰ জীৱন বুলিওতো কথা আছে। মোৰ কি জীৱনৰ উদ্দেশ্য লোকৰ মাটি-সম্পত্তিৰ কাজিয়া ভঙা ? তোৰ পাৰ্শ্যনেল লাইফৰ ঘোঁৰাৰ লেকাম ধৰা ? ঘা ……..টা\n– মই কথা দিছো দোস্ত, এইবাৰ সেইবোৰ নহয়। মাটি-বাৰী বৰ দাদাহঁতেই খাওঁক। মই ব্ৰিকোদাক বুজাম। আমাৰ বৰ ডেকাৰতো সেইবাৰু ইচ্ছা নাছিল। সৰুহঁতে এইবোৰ ভূ-ভাই নেপায়। আৰু য়া-ৰ, কাজিয়া লাগিবলৈ চাৰা ইণ্ডিয়াৰ কি এই সময়ত চামৰ্থ্য আছে? ইকনমি বুৰা আছে, খেতি-বাতি নাই, মানুহে চলি আছে কোনোৰকম … চব চেক্টৰতে দেফিচিত..।\n– তাৰমানে মাটি বাৰীৰ কাজিয়া এইবাৰু আছে? বৰ-দেউতাৰৰ পুতেক এইবাৰ কেইটা ? ওপৰত গোৱাঁৰ তিনিটাক বাৰু চিনি পাওঁ।\n– সেইবোৰ আগৰ দৰেই আছে। সেইবোৰ থাকক দোষ্ট, মই তোলৈ বিয়াৰ এৰেঞ্জমেণ্টৰ ওপৰি এটা বিশেষ কাৰণত এই সময়ত ফোনটো কৰিছোঁ। মোৰ এটা সমস্যা হৈছে, তোৰ এডভাইচ্ লাগে।\n– ফোন থ।\n– মই কৈছো ফোন থ।\n– কি হ’ল? তোৰো কিবা প্ৰব্লেম?\n– মই কৈছো ফোন থ। বেটা, — নিজৰ সমস্যাৰে অন্ত নাই। এতিয়া এই বাৰ্থ-ডেৰ দিনা ই চালা কুকুৰে তাৰ সমস্যাৰ কথা ক’বলৈ আহিছে। মই কৈছো, ভালে ভালে ফোন থ। — ধেৎ, মইয়ে চোন দিচকনেক্ট কৰি দিব পাৰো। টি ই ই ই ৎ্।\n– ক্ৰিং ক্ৰিং ক্ৰিং …\n– আকৌ কাৰ ফোন? হেল্লো ..\n– দাদা মই দীপাই কৈছোঁ। দীপা মানে পাঞ্চালি । হেপ্পি বাৰ্থ দে দাদা।\n– তেল মাৰিব নালাগে। চিধা কথা ক। কি প্ৰব্লেম?\n– আপুনি বোলে আমাক বেয়া পাইছে?\n– কোনে ক’লে?\n– ধনদাই ফোন কৰিছে? দাদা, আপুনি যদি তেনে কৰে আমি বাৰু কাৰ ওচৰলৈ যাম ?\n– যাবলৈ কি জেগা নাই। এইবাৰ কনফ্লিক্ট মেনেজমেণ্টৰ হাজাৰটা মেকানিজিম আছে। মোক দিগ্দাৰ নকৰিবি।\n– নহয় দাদা, আপুনি থাকোতে আমি আৰু কি বেলেগ চিন্তা কৰিম। পাপাই এইবাৰো সেইবাৰৰ নিচিনা অদ্ভূত চৰ্ত এটা খাৰা কৰিছে।\n– কি চৰ্ত, তোৰ চিন্তা নাই দে। ই ধনে এইবাৰ ফৰেইন ইউনিভাৰ্চিটিৰ পৰা ডিগ্ৰী লৈ থৈছে। ঠিক টাইমত ঠিক জেগাত টিকাব। সেইবাৰো সি ওলমাই থোৱা মাছটোৰ চকুত কি কৌশলেৰে টিকাই দিলে দেখিলিনে নাই।\n– মোক আপুনি কি ফাকি দিব দাদা ! ধনে মোক পিচত আপোনালোকৰ সকলো কথা কৈয়েই দিলে নহয়। আচলতে তেওঁ মোৰ পৰা কোনো কথা লুকুৱাব নোৱাৰেই –\n– কি ক’লে, কি আমাৰ কথা ক’লে ?\n– সেইযে খেৰৰ জুমুঠিৰে বনোৱা মাছটো – চকু দুটাত যে লোহাৰ টুকুৰা দুটা দিয়া আছিল। তিনি ফুট দীঘল মাছটোত চাৰি ইঞ্চি ব্যাসাৰ্দ্ধৰ ঘুৰণীয়া চকু দুটা দিবলৈ আপুনিয়েইচোন মিষ্ট্ৰিজনক বুধি দিছিল আৰু ধনৰ কাঁড়ডালৰ জোংটো চুম্বকেৰে বনাই তিনি দিনৰ আগেয়েচোন আপুনি পুখুৰীটোৰ পাৰত তেওঁক প্ৰেক্টিচ কৰিবলৈ লগাইছিল। মোক তেওঁ চব কথা কৈ দিছিল পিচত — মোৰ ইমানযে হাঁহি উঠিছিল। অৱশ্যে তেওঁৰ হাতখনো চিধা আছিল দিয়কচোন, স্পিড্ কন্ট্ৰলো আছিল—অলপ বেছি জোৰত কাঁড়ডাল যোৱা হ’লে মেগ্নেটিক ফিল্ডখনে চকুলৈ কাঁড়দাল টানি নিব নোৱাৰিলেহেঁতেন।\n– তাৰ মানে সেইবোৰ কথা তোক সেই হেবাঙে কৈ দিলে। তই পিচে তোৰ বাপেৰক ক’লি নে নাই পিচত?\n– নাই কোৱা দাদা। এইবোৰ আমাৰ প্ৰাইভেট চিক্ৰেট্ – মই য’তে ত’তে ক’ব নেলাগে বুলি জানো দিয়ক। এইবাৰ কিন্তু পাপাই আগৰ বাৰতকৈ টাফ্ কনডিশ্যন এটা নিজে ভাবি উলিয়াইছে। মোক এদিন কৈছিল।— তেতিয়াৰ পৰা মোৰ চিন্তাই লাগি আছে —\n– কি কন্ডিশ্যন ? টেকনলজি উন্নত হৈছে, কম্পিটিশ্যন বাঢ়িছে, কনডিশ্যন টাফ্ হ’বই। — এইবাৰ কিন্তু তহঁতে মোৰ পৰা কোনো সহায় আশা নকৰিবি। মোৰ নিজৰ চিন্তাতে এইবাৰ তৎ নোহোৱা হৈছে –\n– নহয় দাদা, আপোনাৰ সহায় নহ’লে এইবাৰ আমাৰ বিয়াখন নহ’বগৈ – আপুনি আমাক এনেকৈ নেৰিব। পাপাই দিয়া চৰ্তটো আপুনি সহায় নকৰিলে পূৰণ কৰাটো এওঁৰ কাৰণে সহজতো নহয়েই মই কওঁ দুঃসাধ্য।\n– কি চৰ্ত দিছে খুড়াই, বুঢ়া হোৱাৰ লগে লগে তেখেতৰ ব্যৱসায়ৰ নিচাটো কমক চাৰি বাঢ়িছেহে। নিশ্চয় বিজনেচ ৰিলেটেড্ কিবা চৰ্তই হ’ব। তাতে জানিছেই নহয় চাগে, হ’ব লগা জোৱাঁইয়েকে ষ্টাম্পৰ কোম্পেনিত চাকৰি কৰে।\n– হয় দাদা, আপোনাৰ কিন্তু এইবাৰু কেট্চিং পাৱাৰ আগৰ দৰেই আছে – মই ক’বলৈহে পালো—বুজিলেই–\n– ষ্টপ, ষ্টপ্ – তেলাব নালাগে, এতিয়া কথাটো ক’, খুড়াৰ চৰ্তটো কি?\n– দাদা, ইণ্ডিয়াৰ ইষ্টাৰ্ণ চাইদৰ ষ্টেটকেইখনৰ নাম আপুনি জানেনে?\n– কেইবাখনো ষ্টেট্ আছে। এতিয়া আমাৰ মেইনলেণ্ডৰ মানুহৰ বাবে এটাই নাম – নৰ্থ ইষ্ট্। তাৰমানে বুঢ়াৰ ধান্দা এইবাৰ নৰ্থ-ইষ্টত। কি কৰিব খুজিছে তেওঁ ?\n– দাদা, পাপাই মাছৰ বিজনেচত নামিব বিচাৰিছে – তাৰ কাৰণে পাৰ্টনাৰ লাগে। তেখেতে জানে ষ্টাম্পৰ কোম্পানিটো ইণ্ডিয়াত ইনভেষ্ট কৰিবলৈ খুবেই ইণ্টাৰেষ্টেদ্।\n– আৰে ষ্টাম্পৰ কোম্পানিত কি পাৰ্থতকৈ জনাবুজা মানুহ কোনো নাই। নৰ্থ-ইষ্টত কি বিজনেচ চলে! — তাৰ মানুহে মাছ কি, চব বস্তু খাবহে জানে। — আৰু খাবৰ কাৰণে বিনা পৰিশ্ৰমে পাঁচশ আৰু দুই হাজাৰ টকীয়া খমখমীয়া ন’ট লাগে। খাবৰ কাৰণে, চাল দিবৰ কাৰণে তাৰ মানুহে দৰ্কাৰ হ’লে নিজৰ চালখনো বিক্ৰী কৰি দিব। তাত ইনভেষ্ট কৰিলে ষ্টাম্পৰ কোম্পানিও দেওলীয়া হৈ যাব। তাতে ইন ‘দ্য ভেলি অব্ নেভাৰ এন্দিং ফেষ্টিভেলচ’ত চছিয়েল অব্লিগেশ্যন ফাণ্ডৰ কাৰুকাৰ্যবোৰ আছেই –।\n– দাদা, আমাৰ পাপাক আপুনি কি বিজনেচত ইমান কেচা বুলি ভাবে?\n– নাভাবো, — আৰু সেই কাৰণেই অলপ চিন্তাত পৰিছোঁ।\n– দাদা, মাছ ক’ত থাকে?\n– সেয়ে মাছৰ ব্যৱসায় কৰিবলৈ পানীখিনি কিনিব নালাগিব জানো?\n– আৰু পানীত কি থাকে?\n– আৰু –\n– আৰু কি থাকে –!\n– দাদা, আপুনি কথাটো বুজি পায়ো নোপোৱাৰ ভাও জুৰি মোক ঘঁৰিয়াল দেখাইছে। পানীত মাছেই নেথাকে, পানীত এগ্ৰিকালচাৰ থাকে, পানীত আটাইতকৈ কনভেনিয়েণ্ট আৰু ল’-কষ্ট্ ট্ৰেন্সপৰ্টেশ্যন চিষ্টেম্ থাকে, পানীত এনাৰ্জি থাকে, পানীখিনি খাবলৈয়ো লাগে – পানী ক’ত নেলাগে, — দুই পাৰৰ চছাইটিখনৰ গোটেই এক্টিভিটিজ্ খিনিয়েইটো পানীৰ ওপৰত নিৰ্ভৰশীল ? মাছ পুহিবলৈ পানীখিনি কেনেবাকৈ কিনি ল’ব পাৰিলেতো গোটেইবোৰ হাতলৈ আহি যাব। আৰু সেই অঞ্চলৰ মানুহে এতিয়াও থাওজেণ্ড ক্ৰ’ৰ্চ্ ৰুপিজৰ জমানাতে আছে, টু হাণ্ড্ৰেড ইয়াৰ মানৰ প্ৰজেক্ট এটা লৈ ফিউ ট্ৰিলিয়ন ডলাৰৰ ইনভেষ্টমেণ্টৰ প্ৰপ’জেল এটা দি দিলে মানুহ পাগল হৈ যাব। অৱশ্যে মানুহক ৰুপিজ ডলাৰৰ কন্ভাৰ্শ্যন টেবুলখন বুজিব পৰা কৰি ল’ব লাগিব। কিন্তু নেট এচেট ভেলু, লাইফ্ চাইকল্ কষ্ট এনালাইচিছ – এইবোৰ বুজাবলৈ গ’লে সৰ্বনাশ হ’ব।\n– তোৰ এম বি এ কেতিয়া কম্প্লিট হ’ব?\n– দাদা অহা মাহত।\n– পাপায়েৰক তাৰমানে তয়েই এই বিজিনেচ পলিছি শিকাইছ। তাৰ মানে এইবাৰু তোৰ পাপায়েৰে মাছৰ চকু কেইটাত কাঁড় ফুটাই নৰ্থ-ইষ্টৰ গোটেই মাছটোকে মাৰিবলৈ ওলাইছে। — আৰু হেবাং পাৰ্থৰ যোগেদি ষ্টাম্পৰ কোম্পানিৰ কেপিটেল খটুৱাৰ পাং পাতিছে। মই চব বুজি গ’লো।\n– মোৰ ভুমিকাটোও মই বুজি পাই গ’লো। মই তাৰমানে এইবাৰ হ’ব লাগিব ফিটিং মাষ্টাৰ । ফিটিং মাষ্টাৰ হৈ তাৰ লোকেল দানব কেইটাক হাত কৰিব লাগিব – হস্তিনাপুৰ বাৰু ষ্টাম্প এণ্ড কোম্পানিয়ে নিজেই চম্ভালি ল’ব।\n– দাদা তেন্তে আপুনি মান্তি হৈছে বুলি ধৰি লৈছোঁ।\n– ধৰি লব পাৰ। কিন্তু মোৰ শ্বেয়াৰ কি হ’ব ? এইবাৰ মই ফ্ৰি চাৰ্ভিছ নিদিওঁ, মোৰ শ্বেয়াৰ প্ৰথমতে ঠিক কৰি দিব লাগিব।\n– আমি জানো দাদা, আপোনাৰ শ্বেয়াৰ এইবাৰ আমি আগতেই, মানে, চুইজাৰলেণ্ডত পাৰ্থক লগ পাওঁতেই ঠিক কৰি থৈছো। পূৰা ফিফটি ফিফটি –।\n– মই ৰাজী। কিন্তু মনত ৰাখিবি প্ৰফিটৰহে ফিফটি ফিফটি, কোনো লোকচানৰ শ্বেয়াৰ কিন্তু মই ল’ব নোৱাৰো।\n– দাদা, লোকচান হোৱাৰ ৰিস্কো আছে নেকি?\n– হ’ব নেলাগে। কিন্তু একো ঠিক নাই। যেতিয়ালৈকে নৰ্থ-ইষ্টৰ দানবকেইটা দানহৰ ৰূপত থাকে তেতিয়ালৈকে বিজ্নেচৰ পূৰা প্ৰচপেক্ট আছে, কিন্তু মাজে মাজে আৰ্থকুৱেক জ’ন ফাইবত অহাৰ নিচিনাকৈ সিহঁতকেইটাৰো জাতি প্ৰেমৰ উদ্গীৰণ হয় – তেতিয়াহে কেইবছৰ মানলৈ অলপ বিজনেচত ডাউনফল হয়। কিন্তু দুশবছৰ মানৰ লং টাৰ্ম ইনফ্ৰাস্ত্ৰাকচাৰেল্ ইন্ভেষ্টমেণ্টত কোনো গণ্ডগোল থাকিব নালাগে। এনেয়েও আগেয়ে এবাৰ দুশবছৰীয়া প্ৰজেক্ট এটাত ভাল ৰিটাৰ্ন পোৱা গৈছিল –।\n– তেন্তে দাদা –\n– ফোনটো কাটি দে। তোৰ দাদায়েৰে এতিয়া ফুল ফৰ্মত, চিন্তা নাই। পাৰ্থক ফোন কৰিবলৈ ক’বি। — আৰু কবি, এইবাৰ আমাৰ বিজনেচ্ মট’ হ’ব – ‘ যদা যদাহি ধনস্য গ্লানি ভবতে ভাৰত –’\n← মই বা আমি- গিতালী দাস\nএজন পিতৃৰ অনুভৱ- দেৱশ্ৰী বৰগোঁহাই →\nবাঁক নে ভ্ৰম — পদ্মজা বৰুৱা মহন


Utpal Badol Baruah * উৎপল বাদল বৰুৱা: বিমান পৰিবহনৰ নেদেখাফালটোৰ কেইটামান জানিবলগীয়া কথা\nবিমানযাত্ৰীৰ বৃদ্ধিৰ হাৰ আমাৰ দেশত এতিয়া বিশ্বৰ ভিতৰতেই সৰ্বাধিক - কুৰী শতাংশতকৈও অধিক৷ পৃথিৱীৰ শ্ৰেষ্ঠ দহখন অসামৰিক বিমান পৰিবহন বজাৰৰ ভিতৰত ভাৰত এতিয়া নৱম স্থানত আছে৷ ২০২০ চনৰ প্ৰথম ভাগতে আমাৰ স্থান পঞ্চম পাবগৈ আৰু সেই বছৰৰে শেষৰফাললৈ আমাৰ দেশখন অসামৰিক বিমান পৰিবহনৰ তৃতিয় সৰ্ববৃহৎ দেশ হিচাপে বিশ্বত পৰিগণিত হ'ব আমেৰিকা আৰু চীন দেশৰ পিছতে৷ ইতিমধ্যেই বিমান সেৱা সৰ্বসাধাৰণ লোকৰ বাবে সহজ হৈ আহিছে৷ আগন্তুক দিনবোৰত এই সেৱা আৰু সুলভ হ'ব৷ সেয়ে বিমান পৰিবহনৰ নেদেখাফালটোলৈও আমাৰ এতিয়া লাহে লাহে আকৰ্ষন বাঢ়ি অহাৰ সময় হৈছে৷\nসাধাৰণ মানুহৰ মনত সততে উদয় হোৱা এটা প্ৰশ্ন হৈছে বিমান এখনৰ লগত হঠাতে যোগাযোগ বিচ্ছিন্ন হয় কেনেকৈ? দুৰ্ঘটনাৰ সময়ত যে কোৱা হয় বিমানখনৰ লগত যোগাযোগ হেৰাই গৈছিল, তাৰমানে কি? আজিকালি মানুহৰ হাতে হাতে থকা মোবাইলতে 'জি-পি-এছ'-ৰ সুবিধা আছে, কোন ক'লৈ গৈছে সেইয়া আনে চাই থাকিব পৰাৰ সুবিধা হৈছে, তাৰপিছতো বিমান এখন হেৰাই কেনেকৈ? দুৰ্ঘটনা হলে লগে লগে ৰাডাৰত ধৰা নপৰে কিয়? কি ব্যৱস্থাৰে বিমান এখন এঠাইৰ পৰা গৈ আন এঠাইত ওলাইগৈ - নানান প্ৰশ্ন!\nইয়াৰ পোনে পোনে উত্তৰ দিয়াৰ আগতে বিমান পৰিবহনৰ কেইটামান প্ৰাথমিক কথা বুজি ল'লে প্ৰশ্নটোৰ উত্তৰ নিজে নিজেই ওলাই আহিব৷\nমাটিৰ পৰা প্ৰায় দহ-বাৰ কিলোমিটাৰ ওপৰেদি (সমূদ্ৰপৃষ্ঠৰ পৰা চল্লিশ হাজাৰ ফুট ওপৰ মানে বাৰ কিলোমিটাৰতকৈও অধিক) উৰাজাহাজ এখন গন্তব্যস্থানলৈ কেনেকৈ আগবাঢ়ে? এই কথাটো বুজিবৰ বাবে এটা সহজ উদাহৰণ ল'ব পাৰো৷ অমাৱশ্যাৰ নিশা ঘোৰ অন্ধকাৰৰ মাজত চিনাকি বলখেলা পথাৰ এখনৰ মাজলৈ আপোনাক যদি লৈ আহি 'গল-পোষ্ট'-টো বিচাৰি উলিয়াবলৈ কয়, পাৰিবনে আপুনি? যিটো মুহুৰ্তত উত্তৰ-দক্ষিণ-পূৱ-পশ্চিমৰ কথা আপুনি একোৱেই নাজানে, পথাৰখনৰ কোন দাঁতিত বা কিমান মাজত আপোনাৰ অৱস্থিতি সেই কথাৰো একো ভূ নাপায়, তেনে অৱস্থাত এখোজ আগবঢ়াটোও আপোনাৰ বাবে সম্ভৱপৰ নহয়! ধৰি লওক, ঠিক তেনে অৱস্থাতে কোনোবাই 'গল-পোষ্ট'-টোৰ ওপৰৰ কাঠডালত মমবাতি এডাল জ্বলাই দিলে এতিয়া? এতিয়া আপুনি য'তেই নাথাকক কিয় পোনে পোনে 'গল-পোষ্ট'-টোৰ ফালে আগবাঢ়ি যাব পাৰিব৷ আৰু এডাল মমবাতি যদি আন ক'ৰবাত লগাই দিয়া হয়, আপুনি তেতিয়া তালৈও আগবাঢ়ি যাওঁ বুলিলে একো অসুবিধা নোহোৱাকৈ যাব পাৰিব৷\nসুবিশাল আকাশৰ মাজত বিমান এখনত বহি আপুনি যেতিয়া দিক্বিদিক্ৰ কোনো সম্ভেদ নাপায়, সেই অৱস্থাটোক আপুনি নিশাৰ সেই বলখেলা পথাৰখনৰ লগত তুলনা কৰিব পাৰে৷ নিশাৰ ভাগত চাৰিওফালে মাথো ক'লা-ক'লা-ক'লা আৰু দিনৰ ভাগত মাথো নীলা-নীলা-নীলা৷ সেই ৰাতিৰ মমবাতিডালৰ দৰে সেই অৱস্থাতো আপোনাক সহায় কৰিবলৈ মাটিৰ ওপৰত জ্বলি থাকে এনে বহু মমবাতি৷ ইয়াকে কোৱা হয় নেভিগেচন্এইদ (Navigation Aid - NAVAIDS)৷ বিমানৰ 'ককপিটত' থকা 'এ-দি-এফ্' (Automatic Direction Finder) নামৰ যন্ত্ৰটোৱে এই মমবাতিবোৰ চিনি পায়৷ এডাল মমবাতিৰ পৰা আন এডাললৈ, তাৰপিছত আৰু আন এডাললৈ, সেইখিনি অতিক্ৰম কৰাৰ পিছত আৰু আন এডাললৈ এনেকৈয়ে আকাশমাৰ্গত বিমান এখন একা-বেকা সৰল পথেৰে সমুদ্ৰপৃষ্ঠৰ পৰা নিৰ্দ্দিষ্ট ওপৰত গন্তব্য স্থানলৈ গতি কৰে৷ মমবাতি বুলি বুজাবলৈ চেষ্টা কৰা এই যন্ত্ৰবিধৰ নাম এন-দি-বি (Non Directional Beacon - NDB) আৰু ভি-অ'-আৰ্(Very-high-frequency Omni Directional Range - VOR)৷ এয়াৰপৰ্টৰ ভাষাত এই যন্ত্ৰসমূহক ঘৰমুখী পৰিচালন যন্ত্ৰ অৰ্থাৎ Homing Navigational Aid বুলি কয়৷\nধৰিলওঁক, এডাল মমবাতিৰ পৰা আন এডাললৈ আপুনি গৈ আছিল৷ ঠিক সেই সময়তে আন এখন বিমানো ওভোটা দিশত একেই উচ্চতাত আপোনাৰ ফালে আহি আছে! আপুনি নিশ্চয় ধৰিব পাৰিছে, ইয়াৰ ফলাফল নিৰ্ঘাট মুখামুখি সংঘৰ্ষ! সেয়ে আপোনাক 'যাওক' বুলি ক'বলৈ আৰু আন বিমানক সেই সময়ত অহাৰ অনুমতি নিদিবলৈ আপোনাক তলৰ মানুহৰ সহায়ৰ প্ৰয়োজন৷ এই সহায়ৰ নামেই Air Traffic Controlling৷ এই দায়িত্ব পালন কৰা সকলক Air Traffic Controller- ATCO বুলি কয়৷ বিমানখন পাইলটে পৰিচালনা কৰে যদিও যাত্ৰাৰ সকলো সময়তে তেওঁলোকে 'এ-টি-চি'-ৰ লগত সংযোগ ৰক্ষা কৰি পৰিচালনাৰ সকলো নিৰ্দেশ মানি চলিব লাগে৷ মাটিৰ লগত বিমান এখনৰৰ সংযোগ সকলো সময়তে ধৰি ৰাখিবলৈ ব্যৱহাৰ কৰা পদ্ধতিটোৰ নাম VHF Ground to Air Communication৷ আমি ৰেডিঅ'ৰ কম্পনাংক মিলাই যেনেকৈ গুৱাহাটী বা ডিব্ৰুগড় অনাতাঁৰ কেন্দ্ৰৰ মাত শুনো, ঠিক তেনেকৈ পাইলটৰ লগত থকা ৰেডিঅ' এটাৰে (VHF Set) তলত থকা এয়াৰপৰ্ট কন্ট্ৰল টাৱাৰ এটাৰ লগতো এখন বিমানে সংযোগ স্থাপন কৰিব পাৰে! দুয়োটাৰে মাজত থকা ডাঙৰ পাৰ্থক্যটো হৈছে ৰেডিঅ'ত অকল শুনিবহে পাৰি, কিন্তু বিমান যোগাযোগৰ ক্ষেত্ৰত শুনাৰ লগতে ক'বও পাৰি, অৰ্থাৎ কথা পাতিব পাৰি৷ শিৱসাগৰৰ ওপৰত উৰি থকা বিমান এখনে যোৰহাট কন্ট্ৰল টাৱাৰৰ নম্বৰ মিলাই যোৰহাট এটাৰপৰ্টৰ লগত নতুবা ডিব্ৰুগড় কন্ট্ৰল টাৱাৰৰ নম্বৰ মিলাই ডিব্ৰুগড় এটাৰপৰ্টৰ লগত কথা পাতিব পাৰে৷ কিন্তু পাইলটজনৰ খেয়াল-খুচী মতে ইচ্ছা কৰিলেই এই কাম কৰিব পাৰেনে? - নোৱাৰে! আৰম্ভনিৰে পৰা যাত্ৰাৰ শেষলৈকে যি পদ্ধতিৰে বিমানখন পৰিচালনা কৰা উচিত স্বাভাৱিক অৱস্থাত পাইলটে সেই নিয়মৰ তিলমাত্ৰও ইফাল-সিফাল কৰিব নোৱাৰে৷ গোটেই বিশ্বতে আন্তঃৰাষ্ট্ৰীয় বিমান পৰিবহন সংস্থাই (International Civil Aviation Organization - ICAO) সকলো দেশৰ বাবেই একে ধৰণৰ কটকটীয়া নিয়ম বান্ধি থৈছে আৰু এই নিয়মবোৰেই বিমান যাত্ৰাক সদায় সুৰক্ষিত কৰি ৰাখিছে৷\nধৰিলোৱা হ'ল গুৱাহাটী এয়াৰপৰ্টৰ পৰা পৰিচালনা কৰি থকা বিমান এখন অৰুণাচলৰ ওপৰত খহি পৰিল (কাহানিও এনে নহওক)৷ বিমানখন যদি পাহাৰৰ টিং এটাত পৰিছে আৰু পাইলট তথা 'ভি-এইছ-এফ্' যন্ত্ৰটো যদি বিমানখনত অক্ষত অৱস্থাত আছে তেতিয়াহলে তেনে অৱস্থাতো পাইলটে কন্ট্ৰল টাৱাৰৰ লগত কথা পাতিব পাৰিব৷ অকল 'ভি-এইছ-এফ'-য়েই নহয়, বিকল্প হিচাপে পাইলটৰ লগত যোগাযোগ কৰিব পৰাৰ আৰু কেইবাটাও যন্ত্ৰ থাকে কিন্তু দুৰ্ঘটনাৰ সময়ত সেইবোৰ সুৰক্ষিত হৈ ৰৈছেনে নাই - সেইটোৱেই আটাইতকৈ ডাঙৰ কথা৷ যদি বিমানখন দুটা পাহাৰৰ মাজত থকা গভীৰ খাদত পৰিছে তেনেহলে যন্ত্ৰসমূহ ভাল হৈ থাকিলেও সেই ঠাইৰ পৰা বিদুৎ তৰংগ বাহিৰলৈ ওলাই আহিব নোৱাৰে৷ তেতিয়াই যোগাযোগ বিচ্ছন্ন হয়৷ নতুবা, যদি যোগাযোগৰ আহিলা হিচাপে থকা আটাইকেইটা যন্ত্ৰ বিকল হৈ যায়, তেতিয়া পাইলট জীয়াই থাকিলেও যোগাযোগ সম্ভৱ নহয়৷ বিমানত 'ই-এল-টি' (Emergency Location Transmitter - ELT) নামৰ এটা যন্ত্ৰ থাকে, বিমানখন কোনঠাইত ভূপাতিত হৈছে সেই কথা জনাই থাকিবৰ বাবে এই যন্ত্ৰটোৱে অহৰহ বিমানখনৰ পৰা তৰংগ বিকিৰণ কৰি থাকে বিকল হৈ নপৰালৈকে৷ কিন্তু এই সকলো যদি দুৰ্ঘটনাত ছাৰখাৰ হৈ যায় আৰু বিমানখন পাহাৰৰ মাজত দ গিৰিখাদ বা সাগৰৰ গৰ্ভত থকা কোনা ওখোৰা-মোখোৰা অংশত লুকায় পৰে, তেতিয়া তাক বিচাৰি পোৱা বৰ সহজ নহয়৷ বিমানত থকা উজ্জ্বল কমলা ৰঙৰ 'ব্লেক বক্স' বুলি কোৱা যন্ত্ৰটোবে ১১১০ ডিগ্ৰী তাপমাত্ৰা পৰ্যন্ত সহ্য কৰিব পৰা শক্তি আছে৷ ব্লেক বক্সে বিমানখনৰ সকলো ধৰনৰ তথ্য ধৰি ৰাখিব পাৰে ঠিকেই, কিন্তু ই নিজে তৰংগ বিকিৰণ কৰি ক'ত আছে সেই কথাটোৰ সম্ভেদ দিব নোৱাৰে৷\nGlobal Positioning System বা জি.পি.এছ. বিমান সেৱাত ব্যৱহাৰ নকৰে কিয়? কৰে৷ কিন্তু অকল ইয়াৰ দ্বাৰাই বিমান এখন পৰিচালনা কৰি লৈ যাব পৰা নিৰ্ভৰযোগ্যতা 'জি-পি-এছ'-ৰ এতিয়াও হোৱা নাই! ভাবি চাওকচোন ৰানওৱে বুলি বিমান এখন তললৈ আহি উপগ্ৰহৰ ভুলৰ বাবে ৰানৱেৰ পৰা ৩০ মিটাৰ আতঁৰৰ মাটি চুলেহি! ভাৰত চৰকাৰৰ Airports Authority of India আৰু Indian Spaমe Research Organization-য়ে যুতীয়াভাবে GAGAN - GPS Aided GEO Augmented Navigation নাম দি এটা গৱেষণা চলাই এবিধ অতি উন্নতমানৰ বিমান পৰিবহন ব্যৱস্থা উদ্ভাৱন কৰিছে৷ কিন্তু ইয়াক ব্যৱহাৰ কৰিবৰ বাবে প্ৰয়োজন হোৱা গ্ৰাহক যন্ত্ৰটোৰ নিৰ্মান পদ্ধতি যথেষ্ট ব্যয়বহুল হোৱা বাবে বিমানত এই ব্যৱস্থা এতিয়াও সুলভ হোৱা নাই৷অতি সোনকালে হোৱাৰ সম্ভাৱনা আছে৷ তেতিয়া আৰু মমবাতি চাই চাই আগবঢ়াৰ সলনি বিমান ওপৰলৈ উঠিয়েই নাকৰ পোনে পোনে গৈ গন্তব্য স্হান পাবগৈ পাৰিব৷ এমিৰেটচ (Emirates) এয়াৰ লাইনচকে ধৰি কেইবাটাও এয়াৰলাইনচে আজিকালি বিমানৰ ভিতৰতে মোবাইল সেৱা আৰু ভি়ডিঅ' কনফাৰেঞ্চৰ সুবিধা দিব পৰা হৈছে! কিন্তু বিমান দুৰ্ঘটনাৰ সময়ত এই আহিলাসমূহ সচল হৈ থকাৰ সম্ভাৱনা অতি কম৷ আপোনাৰ মোবাইলটোৰ লোকেচন সুবিধাটো চলাই দিলে আপুনি য'লৈকে নাযাওক কিয় উপগ্ৰহৰ দ্বাৰা সেই ঠাইৰ কথা আনে গম পাব পাৰে৷ কিন্তু আপোনাৰ মোবাইলটো যদি অচল বা বন্ধ হৈ যায়, তেতিয়া ?\nৰাডাৰ (RADAR)ব্যবহাৰ নকৰে কিয়? কৰে৷ ৰাডাৰ সেৱা সাধাৰণতে বিমান এখনৰ অৱতৰণ আৰু প্ৰস্থানৰ সময়তহে বিমানকোঠত ব্যবহাৰ কৰা হয়৷ সেয়ে বিমানকোঠৰ সমীপত হোৱা দুৰ্ঘটনাটো সুক্ষ্মভাবে ৰাডাৰত ধৰা পৰে৷ বিমানযাত্ৰাৰ সমস্ত যাত্ৰাপথত ৰাডাৰৰ নিৰ্মান আৰু ব্যৱহাৰ সম্ভৱ নহয়৷ তাৰোপৰি ৰা়ডাৰত নিৰ্ভুলভাবে ধৰা পৰিবলৈ বিমানত থকা 'ট্ৰেন্সপণ্ডাৰ' (Transponder) নামৰ যন্ত্ৰটো ঠিক হৈ থকাটো অতি জৰুৰী৷ আপুনি যদি www.flightradar24.com নামৰ ৱেবপে'জটোলৈ যায়, তাত পৃথিৱীৰ ওপৰত উৰি থকা সকলো উৰাজাহাজ দেখা পাব৷ ধৰক দহ বজাত আপোনাৰ ভাগিন ছিংগাপুৰৰ পৰা আহি তিনি বজাত গুৱাহাটী পোৱাৰ কথা৷ আপুনি এই ৱেব ছাইটটোলৈ গৈ বিমানখনৰ নম্বৰটো টাইপ কৰি দিয়ক, আপুনি 'লাইভ' দেখা পাব আপোনাৰ ভাগিন কোনখিনি পাইছেহি আৰু সেই মূহুৰ্তত কোনখন দেশৰ ওপৰত আছে৷ এইটো সম্ভৱ হৈছে বিমানখনত থকা 'ট্ৰেন্সপণ্ডাৰ' নামৰ যন্ত্ৰটোৰ বাবে৷ কিন্তু এই যন্ত্ৰটো বন্ধ হৈ গ'লে বা দুৰ্ঘটনাৰ বাবে এই যন্ত্ৰটো বিকল হৈ পৰিলে, তেতিয়া আৰু বিমানখনৰ অৱস্থান বিচাৰি উলিউৱাৰ কোনো সুগম উপায় নাথাকে৷\nদুডাল মমবাতিৰ মাজত গৈ থকা অৱস্থাত বিমান এখনৰ লগত যোগাযোগ বিচ্ছিন্ন হৈ যোৱাৰ অৰ্থ বিমানখনত থকা 'ভি-এইছ-এফ্'ৰ আটাইকেইটা যন্ত্ৰ (মেইন, ষ্টেণ্ড-বাই, ইমাৰ্জেঞ্চী), এইছ্এফ যন্ত্ৰ, ছে'ল-কল যন্ত্ৰ আদি আটাইবোৰ আহিলা বিকল বা ধ্বংস হৈ যোৱা৷ উপগ্ৰহ বা তলত থকা ৰাডাৰে ধৰিব নোৱাৰাৰ অৰ্থ বিমানখনত থকা 'ট্ৰেন্সপণ্ডাৰ' বা জি.পি.এছ, ৰিছিভাৰ সমূহ বিকল হৈ পৰিছে বা ধ্বংস হৈ গৈছে৷ এনে পৰিস্থিতিত তলত থকা মানুহৰ একমাত্ৰ কৰ্তব্য হৈছে অতি সোনকালে Search and Rescue পদ্ধতিৰ দ্বাৰা বিমানখনৰ অৱস্থিতি যিমান সোনকালে পৰা যায় নিশ্চিত কৰা৷ আন্তঃৰাষ্ট্ৰীয় বিমান পৰিবহন সংস্থাই এই কাৰ্যৰ বাবেও কটকটীয়া ফলপ্ৰসু নিয়ম বান্ধি থৈছে৷\nPosted by Utpal Badol Baruah at 10:20 AM


বিজেপি নেত্ৰীৰ হজৰত মহম্মদক অপমান: কোন দেশৰ কি প্ৰতিক্ৰিয়া ? - The Cross Current\nBy The CrossCurrent\t Last updated Jun 8, 2022\nবিজেপি নেত্ৰী নুপূৰ শৰ্মাই হজৰত মহম্মদ সন্দৰ্ভত কৰা অশালীন মন্তব্যৰ পাছতে আন্ত:ৰাষ্ট্ৰীয় স্তৰত ভাৰত প্ৰবল চাপৰ সন্মুখীন হৈছে ৷ বিশেষকৈ আৰৱ দেশসমূহে বিজেপি নেত্ৰীগৰাকীৰ এই মন্তব্যৰ পাছত ভাৰতক ৰাজহুৱাকৈ ক্ষমা খোজাৰ দাবী জনাইছে ৷ বিজেপিয়ে নুপূৰ শৰ্মাক দলৰ পৰা নিলম্বিত কৰাৰ লগতে আন এগৰাকী নেতা নবীন জিন্দালক দলৰ পৰা বহিষ্কাৰ কৰিছে ৷ কিন্তু তাৰ পাছতো আৰৱ দেশসমূহে অসন্তুষ্টি প্ৰকাশ কৰিয়েই আছে ৷কোন দেশে , কি প্ৰতিক্ৰিয়া প্ৰকাশ কৰিছে , সবিশেষ এই প্ৰতিবেদনত –\nকাটাৰে ভাৰতৰ ৰাষ্ট্ৰদূত দীপক মিট্টালক তলব কৰে আৰু শাসকীয় দলৰ নেতাই হজৰত মহম্মদ সন্দৰ্ভত কৰা মন্তব্যৰ বাবে ভাৰতক ৰাজহুৱাভাৱে ক্ষমা খোজাৰ দাবী উত্থাপণ কৰে ৷ কাটাৰৰ ছোচিয়েল মেডিয়াত এই বিষয়টো লৈ তীব্ৰ প্ৰতিক্ৰিয়াৰ সৃষ্টি হয় ৷আনকি ভাৰতৰ উপ- ৰাষ্ট্ৰপতি ভেংকায়া নাইডু দেশখনত উপস্থিত থকা সময়তে কাটাৰে এই মন্তব্যৰ তীব্ৰ বিৰোধিতা কৰি বিবৃতি জাৰি কৰে ৷\nকাটাৰৰ এই বিবৃতি সন্দৰ্ভত ভাৰতে নিজৰ প্ৰতিক্ৰিয়া প্ৰকাশ কৰি কয় যে কোনো ব্যক্তি বিশেষৰ মতামতে ভাৰতৰ দৃষ্টিভংগী প্ৰকাশ নকৰে ৷ ভাৰতৰ মতে এয়া অপশক্তিৰ মন্তব্য ৷\nকুৱেইটৰ বিদেশ মন্ত্ৰালয়ে ভাৰতীয় ৰাষ্ট্ৰদূতক তলব কৰি এটা বিবৃতি হাতত তুলি দিয়ে ৷ কুৱেইটৰ এছিয়া দপ্তৰৰ সহকাৰী আয়ুক্তই দিয়া বিবৃতিটোত শাসকীয় দলৰ নেতাৰ মন্তব্যৰ তীব্ৰ অসন্তুষ্টি প্ৰকাশ কৰা হয় আৰু ইয়াক তীব্ৰভাৱে নিন্দা কৰা হয় ৷ লগতে এনে মন্তব্য কৰা নেতাৰ বিৰুদ্ধে অনুশাসনমূলক ব্যৱস্থা গ্ৰহণ কৰা কাৰ্যকো আদৰণি জনায় দেশখনে ৷ এ এফ পিৰ বাতৰি অনুসৰি , কুৱেইটৰ চুপাৰ মাৰ্কেট সমূহত ভাৰতীয় সামগ্ৰীৰ বৰ্জন অব্যাহত আছে ৷\nভাৰতে কাটাৰক দিয়াৰ দৰেই অনুৰূপ উত্তৰ বিবৃতিযোগে প্ৰকাশ কৰিছে কুৱেইটৰ ক্ষেত্ৰতো ৷\nইৰানৰ ৰাজধানী টেহৰানত থকা ভাৰতীয় ৰাষ্ট্ৰদূতক তলব কৰে দেশখনৰ বিদেশ মন্ত্ৰালয়ে ৷ দেশখনৰ দক্ষিণ এছিয়া বিভাগৰ সঞ্চালক প্ৰধান গৰাকীয়ে হজৰত মহম্মদ সন্দৰ্ভত কৰা মন্তব্যৰ তীব্ৰ প্ৰতিবাদ কৰে ৷ ভাৰতীয় ৰাষ্ট্ৰদূতগৰাকীয়ে ইয়াৰ বাবে দুখ প্ৰকাশ কৰে আৰু হজৰত মহম্মদ সন্দৰ্ভত কৰা এনে মন্তব্য কেতিয়াও গ্ৰহণযোগ্য নহয় বুলি ব্যক্ত কৰে ৷ ভাৰতে এই সন্দৰ্ভত এতিয়ালৈ কোনো আনুষ্ঠানিক মন্তব্য প্ৰকাশ কৰা নাই ৷\n৪) চৌদী আৰৱ\nচৌদী আৰৱে বিজেপি নেত্ৰীৰ এনে মন্তব্যৰ তীব্ৰ প্ৰতিক্ৰিয়া প্ৰকাশ কৰি সকলো ধৰ্মৰ প্ৰতি সন্মান আৰু আস্থা বজাই ৰাখিবলৈ আহ্বান জনায় ৷ এটা বিবৃতিত চৌদী আৰৱৰ বিদেশ মন্ত্ৰালয়ে কয় যে শাসকীয় দলৰ এনে মন্তব্য হজৰত মহম্মদৰ প্ৰতি চূড়ান্ত অপমান ৷ এই মন্তব্যই ইছলাম ধৰ্মকো স্থায়ীভাৱে প্ৰত্যাখ্যান কৰিছে বুলি চৌদী আৰৱে মন্তব্য কৰে ৷\nইপিনে মদিনাৰ মছজিদ কৰ্তৃপক্ষইও এক পৃথক বিবৃতি জাৰি কৰি বিজেপি নেত্ৰীৰ মন্তব্যৰ নিন্দা কৰে ৷ ভাৰতে আৰৱৰ মন্তব্যৰ কোনো আনুষ্ঠানিক প্ৰতিক্ৰিয়া প্ৰকাশ কৰা নাই ৷\nওমানৰ বিদেশ মন্ত্ৰালয়ে শাসকীয় দলৰ নেত্ৰীৰ হজৰত মহম্মদ সন্দৰ্ভত কৰা মন্তব্যক অপৰাধিক মন্তব্য বুলি অভিহিত কৰাৰ লগতে তেওৰ বিৰুদ্ধে ব্যৱস্থা গ্ৰহণ কৰা কাৰ্যকো আদৰণি জনাইছে ৷ ভাৰতে এতিয়ালৈকে ওমানৰ ওচৰত কোনো প্ৰতিক্ৰিয়া প্ৰকাশ কৰা নাই ৷\nবাহৰেইনৰ বিদেশ মন্ত্ৰালয়ে এক বিবৃতিত প্ৰকাশ কৰে যে শাসকীয় দলৰ এনে মন্তব্য মুছলমানৰ বিৰুদ্ধ উছটনিমুলক আৰু ধৰ্মীয় অনুভূতিত আঘাত হানিব পৰা ৷ দেশখনে সকলো ধৰ্মৰ আস্থা আৰু বিশ্বাসৰ প্ৰতি সন্মান প্ৰদৰ্শন কৰাৰ লগতে সহনশীলতা আৰু আলোচনাৰ মাজেৰে চৰমপন্থী ধাৰণাসমূহৰ মোকাবিলা কৰা উচিত বুলি মন্তব্য কৰে ৷\nবাহৰেইনৰ মন্তব্য সন্দৰ্ভত ভাৰতে এতিয়ালৈকে কোনো প্ৰতিক্ৰিয়া প্ৰকাশ কৰা নাই ৷\nআফগানিস্তান চৰকাৰৰ মুখপাত্ৰ জাবিউল্লাহ মুজাহিদে হজৰত মহম্মদ সন্দৰ্ভত কৰা মন্তব্যক নিন্দা কৰি ইছলামৰ ধৰ্মীয় অনুভূতিত আঘাত হানিব পৰা এনে মন্তব্য প্ৰকাশৰ অনুমতি নিদিবলৈ ভাৰত চৰকাৰক আহ্বান জনায় ৷\nইন্দোনেছিয়া বিশ্বৰ আটাইতকৈ বেছি মুছলমান জনবসতি থকা দেশ ৷ দেশখনৰ বিদেশ মন্ত্ৰালয়ে ভাৰতৰ ৰাষ্ট্ৰদূতক তলব কৰি শাসকীয় দলৰ নেত্ৰীৰ হজৰত মহম্মদ সন্দৰ্ভত কৰা এনে মন্তব্য কোনোপধ্যে গ্ৰহণযোগ্য নহয় বুলি মন্তব্য কৰে ৷\nইয়াৰ বাহিৰেও ইউনাইটেড আৰৱ এমেৰিটাছ , জৰ্দান আদি দেশে বিজেপি নেত্ৰীৰ হজৰত মহম্মদ সন্দৰ্ভত কৰা মন্তব্যৰ কঠোৰ নিন্দা কৰিছে ৷\nকি চাৰিটা বিশেষ কাৰণত বিজেপিয়ে নিলম্বন কৰিব লগা হ’ল দলৰ মুখপাত্ৰক?\nকিয় নিম্নগামী হৈছে মেট্ৰিকত উত্তীর্ণৰ হাৰ?


“মই যেতিয়া মানুহৰ চকুলৈ চাওঁ, অধিকাংশৰ ক্ষেত্ৰত মই তেওঁলোকৰ আত্মা দেখা পাওঁ । কিন্তু তোমাৰ চকুলৈ চালে মই দেখোঁ এক অটল গহ্বৰ, এটা শূন্য ছিদ্ৰ, এটা মৃত উপত্যকা।” কোনে কাৰ বিষয়ে এই কথাষাৰ কৈছিল অনুমান কৰিব পাৰে নে ? আন্দাজ কৰিবলৈ চেষ্টা কৰকচোন ! মই ন দি কব পাৰোঁ আপুনি নোৱাৰিব ।এই কথাষাৰ কৈছিল এপলৰ এসময়ৰ মূখ্য কাৰ্যবাহী বিষয়া জন স্কালীৰ পত্নীয়ে । এইজন জন স্কালীকেই ষ্টীভ জবছে এসময়ত মহা আড়ম্বৰেৰে এপল কম্পেনীলৈ লৈ আহিছিল । পিছে স্কালীৰ মনত প্ৰত্যয় জন্মিছিল যে ষ্টীভ জবছৰ উপস্থিতি কম্পেনীটোৰ কাৰণে মঙ্গলময় নহয় আৰু তেওঁ জবছক আতঁৰাব লাগে বুলি ব’ৰ্ড অৱ ডাইৰেক্টৰছক পতিয়ন নিয়াবলৈ সক্ষম হৈছিল ।\nএই কথোপকথনৰ পাছত স্কালী আৰু জবছ দুয়ো মৰ্ম্মাহত হৈ পৰিছিল আৰু দুয়ো কান্দোনত ভাগি পৰিছিল । নিজৰ বিজয় স্বত্তেও স্কালীয়ে পদত্যাগৰ সিদ্ধান্ত লৈছিল । স্কালীক আতঁৰাবৰ বাবে জবছে সকলো চেষ্টা চলাইছিল আৰু এই কথাটোক স্কালীৰ পত্নীয়ে বিশ্বাসঘাটকতা বুলি গণ্য কৰিছিল । সেয়ে তেওঁ সিদ্ধান্ত লৈছিল তেওঁ জবছক এই সম্পৰ্কত প্ৰশ্ন কৰিব । অৱশেষত তেওঁ জবছক লগ পালে পাৰ্কিং অঞ্চলত । জবছে তেওঁৰ দৃষ্টি এৰাই চলা দেখি তেওঁ জবছক কলে তেওঁৰ চকুলৈ চাবলৈ - “মই তোমাক কথা কৈ থাকোঁতে তুমি চকুলৈ চাব নোৱাৰা নেকি?” আৰু যেতিয়া জবছে চালে তেতিয়া তেওঁ নিক্ষেপ কৰিলে সেই নিৰ্ম্মম বাক্যবাণ ।\nযিকোনো লোকেই ক’ব যে ষ্টীভ জবছ আছিল খ্যাতিৰ শিখৰ বগোৱা এজন কঠুৱা, অভদ্ৰ, হৃদয়হীন, সহানুভুতিহীন আৰু নিৰ্দয় লোক । হয়তো এই সকলোবোৰ কথাই আছিল সত্য । তেওঁ লগত কাম কৰাটো আছিল অত্যন্ত কঠিন । এপলৰ উৎপাদসমূহৰ পৰ্যালোচনাৰ সময়ত তেওঁ ব্যক্তিগতভাৱে আনকি ৰাজহুৱাভাৱেও যিবোৰ শব্দ ব্যৱহাৰ কৰিছিল সেইবোৰ ছপাৰ অনুপযোগী । সহকৰ্মীৰ সৈতে তেওঁৰ ব্যৱহাৰ আছিল নিকৃষ্ট । টিনা ৰীডছ আছিল জবছৰ প্ৰথম প্ৰেম । এই কথা জবছে নিজে স্বীকাৰ কৰি গৈছে । অথচ টিনাই জবছৰ বিবাহৰ প্ৰস্তাৱ প্ৰত্যাখ্যান কৰিছিল । টীনাৰ ভাষাত, ‘মই ষ্টীভ জবছ নামৰ আইকন জনৰ উপযুক্ত পত্নী নহ’লোহেতেন । মই সকলোফালৰ পৰাই চুড়ান্তভাৱে ব্যৰ্থ হ’লোহেতেন । আমাৰ ব্যক্তিগত ভাৱ বিনিময়ৰ সময়ত তেওঁৰ নিৰ্দয় স্বভাৱ মোৰ বাবে অসহ্যকৰ আছিল । মই তেওঁক আহত কৰিবলৈ বিচৰা নাছিলো কিন্তু তেওঁ সকলোকে আঘাট দি ফুৰা কথাটো তেওঁৰ কাষত থিয় দি চাই থকাটো মোৰ বাবে অসম্ভৱ হ’লহেতেন ।” টিনা নিশ্চিত আছিল যে ষ্টীভ একধৰণৰ ‘নাৰ্ছিছিষ্টিক পাৰ্চনেলিটি’ ৰোগৰ চিকাৰ আছিল ।\nতথাপিও জবছ আছিল এজন জিনিয়াছ আৰু জিনিয়াছ এজন সাধাৰণ নৰ-নাৰীৰ জীৱন প্ৰণালী অনুসৰি নচলে । জবছৰ বাহিৰে আন কোনোৱাই শুদা ভৰিৰে বাটে পথে ঘুৰি ফুৰিলেহেতেননে অথবা মৃত্যৰ সময়লৈকে নিজৰ খোৱা বোৱাৰ প্ৰতি একেবাৰে উদাসীন হৈ থাকিলেহেতেননে ? গোটেই জীৱন একমাত্ৰ শাক-পাচলি আৰু ফল-মূল খাই থকা জবছ প্ৰায়েই কেইবাসপ্তাহ পৰ্যন্ত উপবাসে থাকিছিল । সদায় নিজৰ গাড়ী বিকলাংগসকলৰ বাবে সংৰক্ষিত স্থানত ৰাখিছিল । দিনৰ পাছত দিন গ নোধোৱাকৈ থকা জবছ ডিঅডৰেণ্ট ব্যৱহাৰৰ বিৰোধী আছিল আৰু শৰীৰৰ দুৰ্গন্ধৰ বাবেই প্ৰথম চাকৰিটোত তেওঁক দিনৰ সলনি ৰাতিৰ খেপলৈ পঠাই দিয়া হৈছিল । শান্তি আৰু পৱিত্ৰতা বিচাৰি তেওঁ ভাৰতৰ গলিয়ে গলিয়ে মাহৰ পাছত মাহ ধৰি ঘুৰি ফুৰিছিল ।তেওঁৰ জীৱনীকাৰ ৱল্টাৰ আইজাকছনৰ ভাষাত, তেওঁ সিদ্ধান্ত লৈছিল যে “এনে ধৰণৰ ঈশ্বৰৰ উপাসনাৰ সৈতে তেওঁ কোনো সম্পৰ্ক ৰাখিব নোখোজে আৰু তেওঁ গীৰ্জাঘৰলৈ যোৱা বাদ দিছিল।” মৃত্যু শয্যাত তেওঁ আইজাকছনক কৈছিল, “ঈশ্বৰ বিশ্বাসৰ ক্ষেত্ৰত এতিয়া মই ৫০-৫০ত অৱস্থান কৰিছো ।”\nকিন্তু এটা বিষয়ত তেওঁ সুস্থিৰ আছিল আৰু সেইটো আছিল যে তেওঁ পৃথিৱী সলনি কৰিব, আৰু তেওঁ কৰিছিলো । তেওঁ এনে এজন চিইঅ আছিল যি বিল গেটছৰ দৰে লাভৰ কথা চিন্তা কৰা নাছিল । বিল গেটছৰ প্ৰতি তেওঁৰ অকণো শ্ৰদ্ধা নাছিল কাৰণ তেওঁ ভাবিছিল যে বিল গেটছে নিজৰ জীৱন ধন আহৰণত ব্যয় কৰিছে । পিছে তেওঁ নিজেও ভিকহু নাছিল । তেৱোঁ সমানেই ধনী আছিল কিন্তু তেওঁৰ ব্যৱসায়ৰ দৰ্শন আছিল বৈপ্লৱিক । তেওঁ প্ৰস্তুত কৰা প্ৰডাক্ট সমূহে পৃথিৱী সলনি কৰি দিছিল । তেওঁৰ প্ৰেৰণাৰ উৎস আছিল বব ডীলান আৰু তেওঁ সম্পুৰ্ণৰুপে বিশ্বাস কৰিছিল- “If you are not busy being born, you are busy dying.” যেতিয়া সহকৰ্মীসকলে তেওঁৰ বিৰুদ্ধাচৰণ কৰিছিল এইবুলি যে তেওঁ নিজৰ ব্ৰেণ্ড ধ্বংস কৰিব পৰা কিছুমান প্ৰডাক্ট প্ৰস্তুত কৰি আছে তেতিয়া তেওঁ উত্তৰ দিছিল, “তুমি যদি নিজকে ভক্ষণ নকৰা আন কোনোবাই নিশ্চয় কৰিব ।” তেওঁৰ ব্যৱসায়ৰ মন্ত্ৰই আছিল- “DON’T BE AFRAID OF CANNIBALIZING YOURSELF.” ( নিজক ভক্ষণ কৰিবলৈ ভয় নকৰিবা )\nআই-পড সৃষ্টি কৰি সংগীত উদ্যোগ চিৰদিনৰ বাবে সলনি কৰা দিয়াৰ পাছত তেওঁ আই ফোন আৰু আই পেড সৃষ্টি কৰি ইন্টাৰনেট উদ্যেগ সলনি কৰি দিলে । ১৯৯৭ চনত যেতিয়া এপল দেৱলীয়া হোৱাৰ উপক্ৰম হ’ল তেতিয়া তেওঁ পুনৰ ইয়াৰ বাঘজৰী নিজৰ হাতত লয় আৰু ২০১০ চনত দুটা দশকৰ বৃহত্তম আয়েৰে তেওঁ মাইক্ৰছফটৰ প্ৰতিদ্বন্দীত পৰিণত হয় । আজিৰ তাৰিখত এপল হৈছে সৰ্বকালৰ মূল্যৱান ব্ৰেণ্ড । আইজাকছনৰ মতে আজিৰ পৰা এশ বছৰৰ পাছত যেতিয়া এই শতিকাৰ কথা আলোচনা হ’ব তেতিয়া জবছক এডিচন আৰু ফৰ্ডৰ সৈতে একে শাৰীত ৰখা হ’ব ।নতুন প্ৰডাক্ট উদ্ভাৱন কৰা আৰু সকলোৰে আগত চিন্তা কৰা- এয়া আছিল তেওঁৰ ৰহস্য । সকলো সময়তে আৱিস্কাৰ, আৱিস্কাৰ আৰু আৱিস্কাৰ – এয়াই আছিল তেওঁৰ মন্ত্ৰ ।\nযিসময়ত সমগ্ৰ উদ্যোগটোত আলোচনা হৈ আছিল এটা মুকলি পদ্ধতিৰ কথা আৰু বিল গেটছে তেওঁৰ অপাৰেটিং চিষ্টেম আন প্ৰতিষ্ঠানক লাইচেন্সৰ ভিত্তিত যোগান ধৰি বিপুল লাভ অৰ্জন কৰি আছিল সেই সময়ত জবছৰ মনোযোগ আছিল হাৰ্ডৱেৰ, ছফটৱেৰ আৰু কন্টেন্টৰ মাজত সমন্বয় স্হাপন । জবছ আছিল হাড়ে হিমজুৱে এজন প্ৰডাক্টৰ মানুহ । প্ৰডাক্ট সৃষ্টি তেওঁৰ বাবে আছিল প্ৰথমে এক বিজ্ঞান আৰু কলা আৰু একেবাৰে শেষত ব্যৱসায় । প্ৰডাক্ট সৃষ্টি তেওঁৰ বাবে আছিল পিকাছ’ৰ এখন পেইন্টিং সৃষ্টিৰ দৰে আৰু জটিলতা জয় কৰাটো আছিল তেওঁৰ নিচা । আই-ফোন আৰু আই পেড আছিল ব্যৱহাৰকাৰীৰ দৃষ্টিকোণৰপৰা সৰলতম প্ৰযুক্তি ।কলাত্মকতা আছিল তেওঁৰ প্ৰাণশক্তি আৰু যেতিয়াই এই ক্ষেত্ৰত তেওঁৰ দলটোৱে তেওঁক সন্তুষ্ট কৰিব পৰা নাছিল তেতিয়াই তেওঁ হৈ পৰিছিল অত্যন্ত অসহিষ্ণু আৰু নিৰ্দয় ।\nআধুনিক ব্যৱসায়ত চেলছৰ মানুহ হৈছে ৰজা আৰু ৰাণীৰ দৰে । কিন্তু জবছে তেওঁলোকক ঘৃণা কৰিছিল । তেওঁ প্ৰায়েই কৈছিল- “যেতিয়া চেলছৰ মানুহে এটা কম্পেনী চলায় তেতিয়া প্ৰডাক্টৰ মানুহ এলাগী হৈ পৰে আৰু তেওঁলোকৰ বহুতেই নিষ্ক্ৰিয় হৈ যায় ।” আই বি এম বা মাইক্ৰছফটৰ দৰে প্ৰতিষ্ঠানৰ পতনৰ মূলতে চেলছৰ মানুহ বুলিও তেওঁ গণ্য কৰিছিল । তেওঁ স্থিতাৱস্থাৰ বিৰুদ্ধে বিদ্ৰোহ ঘোষণা কৰিছিল আৰু ‘গ্ৰাহকে যি বিচাৰে তাকেই দিয়া’ নীতিৰ দুৰ্ঘোৰ বিৰোধী আছিল । জবছ হেনৰী ফৰ্ডৰ দৰেই ভৱিষৎদ্ৰষ্টা আছিল আৰু কৈছিল- “তুমি নোকোৱালৈকে গ্ৰাহকে নাজানে তেওঁলোকে কি বিচাৰে ।” কিন্তু তেওঁ নিজে আছিল এজন সাংঘাটিক চেলছমেন । মেকিন্টছৰপৰা আই-পেডলৈকে প্ৰতিটো প্ৰডাক্ট তেওঁ যাদুকৰৰ দৰে মুকলি কৰিছিল, নোহোৱা-নোপজা, আগতে কোনেও নেদেখা একোটা বস্তুৰ ৰূপত যি দেখোঁতাক মন্ত্ৰনুগ্ধ কৰি পেলাইছিল । এই প্ৰডাক্টসমূহে বজাৰত ধুমুহাৰ সৃষ্টি কৰিছিল । কিন্তু এই চেলছমেনজন আছিল আনতকৈ বেলেগ । তেওঁৰ নাম আছিল ষ্টীভ জবছ- “অপাংক্তেয়, উন্মাদ।কাৰণ পৃথিৱী সলনি কৰিম বুলি ভৱাৰ দৰে বলিয়ালি কৰিব পৰা মানুহেহে পৃথিৱী সলনি কৰে ।” সেয়ে মই স্কালীৰ পত্নীৰ সৈতে একমত নহওঁ । তেওঁ উল্লেখ কৰা বেছিভাগ মানুহৰ মাজত জবছ নাছিল । তেওঁ আছিল ষ্টীভ, ষ্টীভ জবছ । অদ্বিতীয় ষ্টীভ জবছ যি “পলক নেপেলোৱাকৈ” তেওঁৰ সহকৰ্মীসকলৰ লগতে বিশুদ্ধতাৰ প্ৰতিও চকু দিব পাৰিছিল ।\n( এসময়ৰ ৰাষ্ট্ৰীয় পৰ্যায়ৰ প্ৰখ্যাত সাংবাদিক আশুতোষ বৰ্তমান এজন ৰাজনৈতিক নেতা । IBN7 নামৰ ৰাষ্ট্ৰীয় টেলিভিছন নিউজ চেনেলটোৰ মেনেজিং এডিটৰ হিচাপে কাৰ্যনিৰ্বাহ কৰা আশুতোষ আম আদমী পাৰ্টিৰ মূখপাত্ৰ ।)


মন যায় – ভাস্কৰ জ্যোতি বৰুৱা – ফটাঢোল\nSeptember 1, 2018 ভিন্নস্বাদ\t20 Comments\nমন যায় – ভাস্কৰ জ্যোতি বৰুৱা\n১৯৯৮ চনত মুক্তি পোৱা এখন চিনেমা আছিল ‘আণ্টি নাম্বাৰ ১’। হয়, ঠিকেই ধৰিছে, গোবিন্দা হিৰো আছিল। কিন্তু চিনেমাখন মোৰ গোবিন্দাৰ বাবে নহয়, মনত ৰৈ গ’ল এটা পাৰ্শ্ব চৰিত্ৰৰ মুখত থকা সংলাপ এটাৰ বাবেহে। এজন চিনেমা পৰিচালকৰ চৰিত্ৰত অভিনয় কৰা সতীশ কৌশিকৰ মুখত চিনেমাখনত প্ৰায় পুনৰাবৃত্তি ঘটি থকা সেই সংলাপটো আছিল – ‘ৱেচে ত’ ম্যে এক ফ্ৰাষ্টেটেড আদমি হু, মেৰি ষ্ট’ৰী কা পাটা নাহি হ্যাই, ফাইনান্স কা ঠিকানা নাহি হ্যাই, হিৰো ডেট নাহি দে ৰাহা হ্যাই, হিৰ’ইন কেহ ৰাহি হ্যাই কি মেঁ পুৰে কাপড়ে পেহনুংগি’।কল্পনা কৰক – এনে অৱস্থাত পৰিচালক হিচাপে সতীশ কৌশিক কি পৰ্যায়ত হতাশ হ’ব পাৰে! গুৱাহাটীত ঘৰ এট বান্ধিবলৈ গৈ তেনেজাতীয় হতাশাগ্ৰস্ততাত ময়ো ডুব যাব ধৰিছিলোঁ।\nধৈৰ্য্য শক্তি বৃদ্ধিৰ এক প্ৰামাণিক উপায় হিচাপে ইতিমধ্যেই উচ্চ প্ৰশংসিত অপৰম্পৰাগত পাঠ্যক্ৰম – ‘গুৱাহাটীৰ সংশ্লিষ্ট বিভাগীয় কৰ্তৃপক্ষৰপৰা গৃহ নিৰ্মাণৰ অনুমতি আদায়’ সফলতাৰে এবছৰত শেষ কৰাৰ পাছতো মোৰ আনন্দ কিন্তু দীঘলীয়া নহ’ল। গৃহ নিৰ্মাণৰ প্ৰয়োজনীয় সামগ্ৰী গোটাবলৈ গৈ ইটোৰ পাছত সিটো সমস্যাত আক্ৰান্ত হ’বলৈ ধৰিলোঁ। প্ৰথমে শিল নোহোৱা হ’ল বজাৰৰপৰা। দাম দিলেও পাবলৈ নাই। পিচুৱাই দিলোঁ গৃহ নিৰ্মাণৰ কাৰ্যসূচী। খবৰ লৈ গম পালোঁ – মেঘালয় চৰকাৰে বন্ধ কৰি দিছে শিলৰ কুৱেৰীবোৰ। যেতিয়া অভাৱনীয় বৰ্ধিত দামত শিল উপলব্ধ হ’ল, বজাৰৰ পৰা এইবাৰ বালি অন্তৰ্ধান হ’ল। ৰাজ্য চৰকাৰৰ বন বিভাগে বন্ধ কৰি দিলে। বৈধ-অবৈধৰ প্ৰসংগত চৰকাৰ আৰু বালি ব্যৱসায়ীসকলৰ সংঘাত চলি থাকিল। মোৰ গৃহ নিৰ্মাণৰ কাৰ্যসূচী আকৌ পিছ পৰিল। এই সময়ছোৱাত আন্তঃগাঁথনি খণ্ডৰ উন্নয়ণত বিশেষ গুৰুত্ব দিয়া বুলি চৰকাৰী ঘোষণা খবৰ কাগজ, টিভি আদিত পাই থাকিলোঁ। সমান্তৰালভাৱে লোহাৰ ৰডৰ দাম বাঢ়ি থাকিল, চিমেণ্টৰ দাম বাঢ়ি থাকিল। মাজতে ৰাজ-মিস্ত্ৰী ৰহিমে মোক জনাই দিলে – এবছৰৰ আগতে ঠিক কৰা ৰেটত তাক ‘নুপুচাব’। অতিৰিক্ত খৰচ, অতিৰিক্ত চাপ।\nবিচাৰিলে ভগৱানকো পোৱাৰ দৰে গৃহ নিৰ্মাণৰ সামগ্ৰীসমূহ এটা সময়ত উচ্চ নিৰিখত উপলব্ধ হ’বলৈ ধৰিলেও নতুন নতুন সমস্যাৰ সন্মুখীন হ’বলৈ ধৰিলোঁ। সামগ্ৰী যোগনীয়াৰে জোখত ঠগে। জোখত সচেতন হ’লে সামগ্ৰীৰ গুণৰ মানত ঠগে। শিলৰ লগত শিলৰ গুড়ি অথবা সৰু শিল মিহলাই দিয়ে। নৈৰ বালিৰ নামত খালৰ মাটি মিহলি বালি দি যাব খোজে। এই দিশতো সচেতন হ’লে –‘মাল আপুনি নললেও কাষ্টমাৰৰ অভাৱ নাই’ জাতীয় বাক্যবাণ উফৰি আহে। মই হতাশ, অৱশ যোদ্ধাৰ দৰে যুঁজি থাকিলোঁ এই সমগ্ৰ প্ৰতিকূলতাৰ মাজতো।\nঠিক এনে সময়তে গুৱাহাটীৰ কৃটিম বানে মোলৈ সৌভাগ্য কঢ়িয়াই আনিলে। এজাক বৰষুণতে জলবন্দী হৈ সিদিনা কেনিও ওলাই যাব পৰা নাছিলোঁ। ৰাষ্টাৰ কাষত পেলোৱা অন্যান্য লেতেৰা বস্তুৰ লগত প্লাষ্টিকৰ ঠোঙাবোৰ উপঙি আমাৰ চৌহদলৈ সোমাই আহিছিল। এনেতে লক্ষ্য কৰিলোঁ এটা ঠোঙাত কিবা এটাই খচমচাই আছে। প্ৰথমে বেং জাতীয় জীৱ বুলি গুৰুত্ব দিব খোজা নাছিলোঁ। কিন্তু শেষত মাছ যেন লগাত ঠোঙাটো তুলি ধৰিলোগৈ। ছয়মাইলৰ বজাৰত দৰ সুধিবলৈ সাহস নোহোৱা চিৰিজৰ মাছ যেনে কাৱৈ, শিঙি-মাগুৰ যেন লাগিছিল। সেইবাবেই আছিল মোৰ সেই তৎপৰতা। কিন্তু মোক হতভম্ব কৰি হাতলৈ আহিল এটা তেনেই সৰু মানুহ যেন প্ৰাণী। গাৰ বৰণ নীলা, থুতৰিত দাড়ি। ভৰি দুখন নাই, তাৰ পৰিবৰ্তে আছে এডাল নেজ। উপঙি থাকিব পাৰে বতাহত। মধ্যপ্ৰাচ্যৰ বেশভূষা। পৰিচয় দিলে – সি বোলে জিনি, সেই আলাদিনৰ চাকিৰ ভিতৰত থকা জিনটো।\nপ্ৰথমেই সি মোক ভয় নাখাবলৈ অনুৰোধ কৰি মোৰ সহায়ৰ বাবে ধন্যবাদ জনালে। যেতিয়া মই তাক পলিথিনৰ ঠোঙাত সোমোৱাৰ কাৰণ সুধিলোঁ, সি কলে – এয়া এটা দুৰ্ঘটনা। কিবা প্ৰয়োজনত গুৱাহাটীলৈ আহিবলগা হৈছিল। এটা তিক্ত অভিজ্ঞতাৰ পাছত বোলে মনৰ দুখতে বীয়েৰ খাই আছিল। এনেতে আহিল বৰষুণজাক। পানী উঠি আহিল। সি ভাবিলে – সুবিধা পোৱা গৈছে যেতিয়া গুৱাহাটীৰ কৃটিম বানকেই চোৱা যাওক। সেয়ে বীয়েৰৰ টিনৰ টেমাকে নাও বনাই ঘূৰি ফুৰিছিল। পানীৰ পকনীয়া সোঁতত পৰি সোমালগৈ ঠোঙাত।\nমোৰ সহায়ৰ বাবে (যিটো ভুলতে হোৱা বুলি জিনিয়ে নাজানে।) কৃতজ্ঞতাত গদগদ হৈ জিনিয়ে মোক উপহাৰ হিচাপে কিবা বিচাৰিবলৈ ক’লে। মই ভাবিলোঁ – দিয়ে যদি ইয়াৰপৰা গৃহ নিৰ্মাণৰ সামগ্ৰীখিনিয়েই লোৱা যাওক। কিন্তু চৌহদৰ মুকলি মাটি পানীৰ তলত থকাৰ বাবে পানী শুকালে আহিবলৈ কৈ মই জিনিক বিদায় দিলোঁ।\nকেইদিনমানৰ পাছত জিনি আহি ওলাল। আহিয়েই মোক ক’লে – ‘ভাইজান, প্ৰথমে ভাল শিল অলপ আনো দিয়ক’।\nপ্ৰস্তাৱটো মই বেয়া নাপালোঁ। শিলেৰেই আৰম্ভ হওকচোন। কিন্তু ময়ো এইকেইদিনত খুজিবলগীয়া সামগ্ৰীৰ বিষয়ে হোমৱৰ্ক নকৰা নহয়। তথাপি জিনিৰ জ্ঞানৰ পৰীক্ষা এটা লোৱাৰ ইচ্ছা হ’ল। ক’লো – ‘আচ্ছা, ঘৰ সাজোঁতে ঢালাইৰ কামত ব্যৱহাৰ কৰিব পৰা দুবিধ কঠিন শিলৰ নাম কোৱাচোন।’\n‘আগ্নেয় শিলাৰ বাচাল্ট আৰু গ্ৰেনাইট ভাইজান’- জিনিয়ে তপৰাই উত্তৰ দিলে।\n‘সুন্দৰ, মোক সদ্যহতে ভাল বাচাল্ট শিলাৰ ৩/৪ ডাউন চাইজৰ ৪০ কিউবিক মিটাৰ মান চিপছ লাগে। কিন্তু চাবা দেই, এটা টুকুৰাও লাইম ষ্টোন অথবা চেণ্ড ষ্টোন থাকিব নোৱাৰিব। বাচাল্টৰ হ’লেও হাফ ইঞ্চি চাইজৰ শিল আৰু ষ্টোন ডাষ্টো থাকিব নোৱাৰিব। একদম সঠিক চাইজৰ চিজনিং কৰা মাল লাগিব মোক’।–মই ক’লো।\n‘হ’ব ভাইজান’ – জিনি যাবলৈ ওলাল।\nৰ’বাচোন, সম্পূৰ্ণকৈ শুনি লোৱা। ফিনলেণ্ডৰ কুৱেৰীৰ শিলহে মোক লাগে দেই।– মই ক’লো।\n‘আৰে ভাইজান, শিল শিলেই। একেজাতৰ শিলৰ ক্ষেত্ৰত কি ভাৰতৰ, কি ফিনলেণ্ডৰ?’- চকুৱে মুখে আশ্বৰ্য প্ৰকাশ কৰি জিনিয়ে প্ৰশ্ন কৰিলে।\n‘মন যায়’ – হিমা দাসৰ বাবে নতুনকৈ জনপ্ৰিয় হোৱা পাঞ্চ লাইনটো এৰি দিলোঁ।\n‘তেতিয়া হ’লে আপোনাক লগা আন সামগ্ৰীৰ তালিকাখনো কওকচোন। শুনি চাওঁ।’- অলপ অসন্তোষ আৰু তাচ্ছিল্য মিশ্ৰিত সুৰ এটাৰে ক’লে জিনিয়ে।\nহ’ব, মই লাজ কৰিম নে কিবা? ভাবিলোঁ – কথাটো এটা দিশৰ পৰা বেয়াও নহয়। জিনিৰ যি বেয়া লাগে আজিয়েই লাগক। পাছত মোৰ ফৰমাইচত সদায় সদায় চক খাই নাথাকিলেও হ’ব বেচেৰাই।\n‘আচ্ছা, তোমালোকৰ বুৰ্জ খালিফাত ক’ৰ বালি ইউজ কৰিছিলাহে?’ – মোৰ প্ৰশ্ন।\n‘অ’ তাৰমানে বালিও আপোনাক অষ্ট্ৰেলিয়াৰহে লাগে? লোকেল ডিগাৰু আৰু কুলসী নৈৰ বালি কি বেয়া পালে?’- জিনিৰ প্ৰশ্ন।\nমই মনে-মনে জিনিৰ বুদ্ধিমত্তাৰ প্ৰশংসা কৰিলো। মিচিকিয়াই হাঁহি ক’লো – ‘মন যায়হে, পাবলৈ বৰ মন যায়’।\nচিমেণ্ট লাফাৰ্জ কোম্পানীৰ দিলেই হ’বনে?- জিনিয়ে সুধিলে।\n‘হ’ব, কিন্তু ইয়াৰ নহয়।’– মই ক’লো।\n‘তেন্তে ক’ৰ ভাইজান?’- জিনিৰ মাতত যেন অসহায় ভাৱ এটা ফুটি উঠিল।\n‘হাংগেৰীৰ। লাফাৰ্জ হ’লচিম কোম্পানীৰ হাংগেৰীত থকা ফেক্টৰীৰ অ’ পি চি ৫৩ গ্ৰেডৰ চিমেণ্টেহে মোক লাগিব।’\n‘কিন্তু হাংগেৰীৰ কিয়?’ – জিনিয়ে আকৌ প্ৰশ্ন কৰিলে।\n‘ইণ্টাৰনেচেনেল ৰিয়েল এষ্টেট ফেডাৰেচনৰ পৰা ২০১৭ চনত ‘ৱৰ্ল্ড প্ৰিক্স দ্যা এক্সিলেন্স’ পুৰষ্কাৰ পাইছে অ’, সেই কাৰণে।’- মই বুজাই দিলোঁ।\n‘ষ্টীল টাটাৰে দিম, হ’বনে ভাইজান?’ – বৰ কাতৰভাৱে প্ৰশ্ন কৰি জিনিয়ে মোৰ চকুলৈ চাই থাকিল।\nবেয়া লাগি গ’ল মোৰ বেচেৰাটোলৈ। কিন্তু হ’লেও ঘৰটোতো এবাৰেই বান্ধিম। আপোচ কৰিব নোৱাৰি। আৰু ইয়াৰ বাবে অলপ নিলাজ হোৱাটো গ্ৰহণযোগ্য দিয়কচোন।\n‘আৰ্চেলৰ-মিট্টাল অথবা ব্ৰাজিলৰ বিখ্যাত ভেল কোম্পানীৰ ৰডহে লগাম।’- মই ক’লো। একে সময়তে মনত পৰিল – কেইদিনমানৰ আগতে প্ৰতিবেশী শইকীয়াই নিজৰ নতুন ঘৰটোত লগোৱা টাটা ষ্টীলৰ ৰডৰ উচ্চ প্ৰশংসা কৰি থাকোতে বাজেট নিমিলাৰ বাবে স্থানীয় ৰড লগাবলৈ বাধ্য হ’ম বুলি ভাবি মনটো মৰি গৈছিল।নিজক প্ৰবোধ আৰু শইকীয়াক ‘ডাউন’ দিয়াৰ মানসিকতাৰে কৈছিলোঁ – ৮ ৰিখটাৰ স্কেলৰ ওপৰত ভূমিকম্প আহিলে টাটাৰ ৰ’ডেও তেওঁক নবচাব।\n‘মন গৈছে ন? হ’ব দিয়ক। মেটেৰিয়েলতেই মোৰ উপহাৰ শেষ কিন্তু।’- জিনিয়ে ক’লে। বুজিলোঁ, মোৰ লোভ দেখি জিনি বিৰক্ত হৈছে। নিজক বুজালোঁ – এয়া লাজ কৰাৰ সময় নহয়, সময় আদায় কৰাৰহে ।\n‘মেটেৰিয়েল বুলি কৈছা যেতিয়া টাইলচলৈকে দিবাইতো ন?’ – মই সুধিলোঁ।\n‘হ’ব আৰু দিয়ক, জীৱন বচাইছে যেতিয়া।মাত্ৰ এটাই চৰ্ত – সকলো সামগ্ৰী নিজে ব্যৱহাৰ কৰিব লাগিব। বেচিব নোৱাৰিব।’ – জিনিয়ে ক’লে।\n‘চাটাৰিঙৰ তক্তাখিনিও বেচিব নোৱাৰিম নেকি?’ – মই প্ৰশ্ন কৰিলোঁ।\n‘চাটাৰিঙৰ তক্তাও লাগিব তাৰমানে?’\n‘অ’তো, পাইনৰ হ’লেই হ’ব।লগতে গজালো কিন্তু।’–মই ক’লো।\n‘হ’ব হ’ব, বেচিব বাৰু। মাত্ৰ চাটাৰিঙৰ তক্তা আৰু বাহঁখিনিহে কিন্তু দেই। গজালো ময়েই দিম দিয়ক। এতিয়া ফিনলেণ্ডলৈ যাওঁ। আপুনি শিল পেলাব পৰাকৈ বস্তা-চস্তা পাৰি জেগা ৰেডি কৰক।’ কথাষাৰ কৈয়েই জিনি অন্তৰ্ধান হ’ল।\nশইকীয়াৰপৰা ১০০ টা মান চিমেণ্টৰ খালি বস্তা ধাৰলৈ আনিলোঁ। জিনিয়ে হাংগেৰীৰপৰা চিমেণ্ট আনি দিলে পাছত ঘূৰাই দিম। ভালদৰে বস্তাখিনি পাৰি শিলৰ বাবে ৰৈ আছোঁ। জিনি এতিয়াও ঘূৰি আহি পোৱা নাই। দেৰি কৰিছে। সি কিনি নে চুৰ কৰি আনিবলৈ গৈছে? যদি চুৰ কৰে তেন্তে মোৰ বাবেইতো সি চুৰ হ’ল। নাঃ, এইবোৰ মোৰ চিন্তাৰ বিষয় নহয়। ভাবিবলৈ বাদ দিলোঁ। সেই খালি ঠাই পূৰণ কৰিলে নতুন ঘৰৰ সপোনে। নেদেখিমেই বা কিয়, এটা দেখনীয়াৰ ঘৰৰ গৰাকী হোৱাৰ সপোন দিঠক হ’বলৈ গৈ আছে। কিন্তু এনেকৈয়ে যদি ঘৰটো হয়গৈ, সেইটো সম্পূৰ্ণ নিজৰ বুলি ক’ব পাৰিমনে? নিজকে প্ৰশ্ন কৰিলোঁ। নাই, উত্তৰটো দেখোন এতিয়াও মোৰ ভিতৰৰপৰা অহা নাই। বুজিলোঁ, বহু উত্তৰ শুদ্ধকৈ জানিলেও নিজক দিয়া নাযায়। কিয় জানো হঠাৎ মোৰ ভাৱ হ’ল – এই মহানগৰৰ বহু ধুনীয়া ধুনীয়া ঘৰ জিনিৰ সহায় লৈ বনোৱা। মোৰ স্থিতিৰ সপক্ষে এটা অজুহাত হয়তো বিছাৰি পালোঁ ৷\nশিক্ষক, ছাত্ৰ, সমাজ ইত্যাদি – অত্ৰেয়ী গোস্বামী »\nসুন্দৰ, খুব ভাল লাগিল ভাস্কৰদা\nএতিয়া সকলোৰে হাতে হাতে আলাউদ্দিনৰ চাকি\nকি সুন্দৰ ইংগিতধৰ্মী লিখনি। বৰ ভাল লাগিল পঢ়ি। বুজাই বুজিব, নুবুজাই মাথা মাৰি থাকিব।\nবুজি পালো দাদা। জিন এতিয়া বহুতৰে হাতে হাতে ।\nতামাম লাগিল ভাষ্কৰ! উৎসাহতে নিজৰ ৱালতে শ্বেয়াৰ কৰি দ\nমোৰো মন যায় । বঢ়িয়া লাগিল ।\nসকলোলৈকে মোৰ আন্তৰিক ধন্যবাদ জনালোঁ।\nমন যায় এনেকুৱাবোৰ পঢ়িবলৈ৷ মজা লাগিল\nমোৰো মন যায়, তোমাৰ এনে ইংগীতপূৰ্ণ লেখাবোৰ সদাই পঢ়িবলৈ—-\nসেই জিনবোৰেই অন্যতম কাৰক। সকলোৰে এটাই কথা “মন যায়”।\nManash Pratim Bharadwaz\nএনেকুৱা সুন্দৰ লিখনি পঢ়ি থাকিবলৈ মন যায়৷


বিহু বুলি চান্দাৰ টকাৰে বিদেশ কিনা প্রকল্প (পংকজ ঠাকুৰীয়া) - সাহিত্য ডট অৰ্গ\nবিহু বুলি চান্দাৰ টকাৰে বিদেশ কিনা প্রকল্প (পংকজ ঠাকুৰীয়া)\nবিহু বুলি চান্দাৰ টকাৰে বিদেশ কিনা প্রকল্প\nණ পংকজ ঠাকুৰীয়া\nৰঙালী বিহুৰ আগে আগে গাওঁ, চহৰ কি সকলোতে চান্দা (বৰঙণি) তোলাটো আমি জানিব পৰা হোৱাৰে পৰা দেখি আহিছো। দেখা যায় গাঁওৰ কলেজ বা বিদ্যালয়ত অধ্যয়ণৰত বা দেওনা অতিক্রম কৰি বেকাৰ ডেকাচামৰ মাজত বৰ জনপ্রিয় এই উৎসৱ। মুকলি বিহু বুলি এটা অনুষ্ঠান আৰু এখন সাংঘাটিক সন্ধ্যা পাতি ল’ৰা ছোৱালীৰ মাজত খেল ধেমালি পাতি কাঁহি–বাটি–গিলাচৰ পুৰষ্কাৰ দি শেষ কৰা হয়। মই জানিব পৰা হোৱাৰে পৰা দেখি অহা এই কাহিনীৰ কেতিয়া জন্ম হ’ল নাজানো। কিন্তু আজি এই পষ্টৰ উদ্দেশ্য বেলেগ। গাওঁৰ বুঢ়া-মেথাসকলকো এপাক নচুৱাম বুলি ভাবিছো। বোলো ৰঙা পানী আৰু মাংস খোৱা (দিগন্তদাই লিখা দেই ) বা নোখোৱা ডেকাহঁতকে বিহুৰ মালিক বুলি ভাবি কেবল সম্বর্ধনাৰ গামোচা পিন্ধিম বুলি ভাবি থকা অগ্রজসকল এইবেলি সাৰিব নোৱাৰিব। মই এইবাৰ চান্দাৰ টকা মাৰিম। ৩০০০ কে টকা মাৰিম। মোৰ এটা প্রকল্প মনত আছে। বাস্তৱ কৰিবলৈ এইখিনি টকা লাগে। জানেই দুখীয়া মানু্হ, চান্দাৰ টকাৰেই কামফেৰা কৰিম বুলি মনত বান্ধি ৰাখিছো।\nসাৰাংশ: বিদেশত থাকি পৰিস্কাৰ বাট-পথ দেখি এইবেলি বিদেশখন দেশলৈ আমদানি কৰাৰ এখন অভিলাসী আঁচনি যুগুতাইছো। যিহেতু মই দুখীয়া মানু্হ এনে বৃহৎ প্রকল্পৰ ধন গোটাব নোৱাৰো ৰাইজৰ বৰঙণিৰ কিয়দাংশ আত্মসাৎ কৰিবলৈ মনস্থ কৰি ৰাইজৰ বিবেচনাৰ বাবে আগবঢ়ালো প্রকল্পটো। আশা কৰো মই দুখীয়াৰ আবেদন গ্রহণ কৰি আত্মসাৎ কৰা টকাৰ উপৰি ব্যক্তিগত স্তৰৰ যিয়ে যি পাৰে বৰঙণি দিব।\nবর্ণনা: ইউৰোপত ভৰি দিয়েই পৰিস্কাৰ বাট পথ দেখি বৰ ভাল লাগি গৈছিল। বোলো আমাৰ গাওঁৰ কেইজনৰ এনে বাট পথ দেখাৰ সৌভাগ্য হৈছে। বুকু ফুলি থাকেহে। গাওঁত গৈ এইবেলি ফ’টো দেখুৱাম “চা তহঁতে এনেকে থাকোতেই যাব। আমাৰ তিনিআলিত পানদোকান বা গেলামাল দোকান কেইখন চা কেনে লেতেৰা পৰিবেশ। দোকানৰ সন্মুখত ঝাৰু মাৰি আবর্জনা দম কৰোতে পাহাৰ হৈ গৈছে। য’তে ত’তে তামোলৰ পিক, কি অস্বাস্থ্যকৰ পৰিবেশ। বুজিছ বিদেশত বাট পথ বৰ চিকুণ। ক’তো এটুকুৰাও লেতেৰা পাবলৈ নাই। আমাৰ ইয়াত নহয়।” লগৰ কেইটাৰ ওচৰত গৌৰৱ কৰিবলৈ আৰু কি লাগে। পিছে চিন্তা এটা কৰিলো বিদেশৰ ধুনীয়া ঠাইবোৰ আমাৰ দেশত আমদানি কৰি নিলে কেনে হয়। চিন্তা কৰি প্রকল্প এটা বনাইয়ে পেলালো। পিছে টকা ক’ত পাম। মন কৰিলে চন। বুদ্ধি পালো বোলো এইবেলি বিহুৰ চান্দাৰ টকা মাৰিম। সেয়েহে ৰাইজ এইবেলি বিহুত চান্দাৰ টকা মাৰিবলৈ বুলি আগতিয়াকে অনুমতি বিচাৰি মোৰ প্রকল্পটো আগবঢ়ালো।\nপ্রতিখন সৰু বৰ ঠাইৰে কেইখনমান দোকানেৰে সমৃদ্ধ একোটা তিনিআলি-চাৰিআলি থাকে। গাড়ী ৰখা ঠাই হ’লেটো কথাই নাই, দিনৰ দিনটো ভিৰ। তাতে ধৰক দুটকাৰ চানা বা বুটভজা কিনিলে। জ্বলা চানা খাই তামোল এখনো খাবলৈ মন গ’ল। ১২০ পান হ’লে আৰু ভাল লাগিল হয়। পিছে তাতে ডাঙৰ পয়মালটো হ’ল। ইষ্ট্রী কৰা বগা চোলাটো পিন্ধি আহিছে চাল এটা মাৰাৰ কাৰণে, গতিকে চানাখোৱা কাগজখন ক’ত পেলাব ? সেইটোও চিন্তা কৰাৰ কথানে? নিজৰ দেশ চৰকাৰী মাটি য’তে মন যাই পেলাই দিয়ক। অমুকে কোৱাৰ দৰে আৱর্জনা পেলোৱা ঠাই বিছাৰি ফুৰিলে আধ্যাই পৰিব। গতিকে পথৰ দাঁতিতে পেলাই দিলো।\nৰাইজ বেয়া নাপাব দোষ নধৰিব। অসমৰ গাঁও বুলি বৰ দম্ভ মাৰোহে বাকি ভাৰতীয়ৰ আগত। গধুলি পুৱা চিকুনাই থোৱা বাট-পথত জীয়ৰি বোৱাৰীৰ বাঢ়নীৰে সাৰি-মচি থোৱা দেখিলেই মন সাত পৰা ঠাই বুলি। পয়মালটো লাগে সেই তিনিআলি চ’কত। গতিকে এইবাৰ বিহুতে দেশী লেতেৰা তিনিআলিক মই বিদেশী কৰিম।\nধৰা হওক তিনি আলিত প্রতি ২০০ মিটাৰৰ আতৰে আতৰে জাবৰ পেলোৱা বিন একোটা আৰি দিও। তিনি দিনৰ অন্তৰত পৰিষ্কাৰ কৰাৰ ব্যৱস্থা কৰো। কেনে হ’ব? পিছে এই সোণামোৱাক বিন কিনিবলৈ টকা আৰু পৰিষ্কাৰ কোনে কৰিব? কি এটা ইউট’পিয়ান অলীক কল্পনা। তাকে ক’ব বিচাৰিছো প্রকল্পটোত।\n১. সকলো চ’কতে মানে মানুহৰ সমাগম হোৱা ঠাইতে ১০০ বা ৫০ মিটাৰৰ ব্যবধানত একোটা বিন লগাবলৈ বিহু কমিটীবোৰে পদক্ষেপ লওক। বিন কিনিবলৈ টকা বিহুৰ চান্দাৰ পৰা লোৱা হওঁক। বিন সমূহ ফেশ্যনেবল হওঁক আৰু তাৰ ৰেহৰূপে সেই অঞ্চলৰ বিশেষত্বক ডাঙি ধৰাৰ জোখেৰে হওক। উদাহৰণ হিচাপে লব পাৰি শ্বিলঙত ব্যৱহাৰ কৰা কুকি, চাহ বাগানৰ কুকি ইত্যাদি। বাঁহ বা বেতেৰে তৈয়াৰ হওক। ১ কিঃ মিঃ যদি দীঘল হয় আপোনাৰ সৰু চকটো তেনে ১০ টা বিনত ২০০ টকাকে ২০০০ টকা মই বিহু কমিটীৰ পৰা সৰকাম।\n২. প্রতিটো চকতে কমেও ২০ খন দোকান আছে। প্রত্যেকে মাহে মাত্ৰ ১০ টকাকে দিলে ২০০ টকা পোৱা যাব। ছীন্ডিকেটৰ দিন ভাই গুণ্ডাকৰ দিবই লাগিব। বোলো ২০০ টকাৰে কি হব? তাৰে মই এজন মানু্হ ৰাখিম সপ্তাহত অতি কমেও তিনি দিন বিনকেইটা পৰিষ্কাৰ কৰিবলৈ। এদিনত ১০ টা বিন চাফা কৰিবলৈ এটাত ১০ মিনিটকৈ (১0 X ১0 = ১০০ মিনিট) X ১২ দিন (এক মাহত) = ১২০০ মিনিট= ২০ ঘন্টা =২০০ টকা। বহুত না ইনচাফি। সমাজক পৰিষ্কাৰ কৰি দিন হাজিৰাৰ দৰে দৰমহা ? একো নহলেও ষ্টেটাচৰ খেয়াল ৰাখিব লাগিব। আৰু গুন্ডাকৰ লাগিব। ক’ত পাম ? পঢ়ি যাওক মোৰ আজব প্রকল্পঃ\n৩. বোলো অমুকাৰ মতে বিন আৰি দিলো পিছে আছে গৰু নাবাই হালহে হ’ল। বিনকেইটাই দুখত কেকাই আছে বোলে খাবলৈ একো নাই। সাংঘাটিক দুর্ভিক্ষ হৈছে। পথৰ দাতিত খাদ্য কিন্তু তুলি আনি মুখত ভৰাই দিয়া মানুহ নাই। বোলো সৰুতে কচু বেছি খাইছিলো চাগে। কচু বুদ্ধি এটাৰে এক গুলী দুই চিকাৰ কৰিম। দেশৰ সংবিধানে কি কয় নাজানো কিন্ত আমাৰ নিজৰ গাও বুলি অপৰাধীক দ্বন্দ্ব দিয়াৰ অধিকাৰ আমৰ সমাজৰ পৰা কোনে কাঢ়িব? বিনৰ বাহিৰত লেতেৰা পেলালে ৩০ টকা (বেচি হ’ল নেকি?), তামোল খাই পিক বাটৰ কাষত, যাত্রী জিৰণি কোঠাৰ দেৱালত বা অইন ঠাইত পেলালে ৫০ টকা (কম যেন লাগিছে) জৰিমণা দিব লাগিব। কোনে ল’ব জৰিমণা? চক পৰিচালনা সমিটি এখন গঠন হব লাগে মৌখিক ভাবে (meeting or committee isaplace or group of people who gathers to decide that nothing can be decided)। এজনক দায়িত্ব দিব লাগে। তেওঁৰ অনুপস্থিতিত তিনি-চাৰিজন মানক সহায়ক হিচাপে ৰাখিব লাগিব। ৰাইজে ভাবিছে ক’ৰ বিন টোঘলকী প্রকল্প। হাঁহি উঠিছে নহয়।\n৪. বোলো ফাইন কিমান দিব লাগে কোনে ক’ত লিখি থৈছে? তাকে কৈছিলো নহয় বিহু সমিটিৰ পৰা ৩০০০ টকা ল’ম। এতিয়ালৈ ২০০০ হে ল’লো? বাকী ১০০০ হাতে নাযায়। ১০০০ টকাৰে সুন্দৰ আখৰেৰে সকলোৱে দেখাকে লিখি আৰি দিম আমাৰ চ’কৰ এই নিয়ম লগতে জৰিমনাৰ নিৰিখ। কোনে মাত মাতে চাই লও। লকেল ঠানাৰ চাৰকো কাণ চোৱাই থব লাগিব। ঠিক নাই আজিকালি যি হে বেক থকা মানুহ আহে গাঁওত। জৰিমনাৰ টকা পোণে পোণে সমাজ উদ্ধাৰ কৰা আমাৰ সেই চাফাই কর্মী বান্ধুজনৰ পকেটত নিক্ষেপ কৰিব লাগিব।\nএটা কেনা লাগিছে। বিনৰ ভিতৰৰ বস্তুবোৰ ক’ত নি শেষত পেলাম? সব মই চিন্তা কৰিলে ৰাইজে কি কৰিব ? কিবা উপায় দিয়ক। ৰাইজ এয়াই মোৰ বিদেশ আমদানি কৰাৰ প্রকল্প। দান-দক্ষিণা মানসিক-কায়িক শ্রম যিয়ে যি পাৰে দান কৰক। মই ব্যক্তিগতভাবে নাহাৰো। এদিন বিদেশ কিনিহে এৰিম।\nৰাইজেই ৰজা আমি প্রজাহে। মোৰ এই বিদেশক আমদানি কৰা প্রকল্প তথা টকা মাৰা বুদ্ধিক গ্রাহ্য কৰি বিহুখন এইবাৰ বিদেশী ষ্টাইলতে পাতি দিব সহায় কৰক। আমি গাওলৈ বিদেশ আমদানি কৰিলে নগৰ মহানগৰতো আমাৰ চ’কৰ নিয়মে গা খৰি উঠিব। ৰাইজে জানেই ৰাজ্যখনৰ উন্নতিত গাৱখনহে লীডাৰ।\nভবিষ্যত পৰিকল্পনাঃ সৰু পানী বা বৰ পানী চুবলৈ গৈ আপোনাৰ আহুকাল হৈছেনে? আমি মটা মানুহৰ বেলেগ কথা ..তেৰসবৰ না জল না থল অৱস্থা হয়। তাতে নগৰ মহানগৰত সিপুৰীত এঘন্টামান থাকি অহা যেন লাগে। পূজা সবাহত টকা মাৰি কিবা কৰো বুলি ভাবিছো।\nবোলো ডেকাসকলে মানিব জানো এই কথা। বয়সষ্ঠসকল আহক আমি দেখুৱাই দিও এইবেলি বিহু কেনেকে মাৰিম। নাচোঁ আহক এপাক ধিন দাও ধিনি দাও……..\nৰাইজ ভুল ভ্রান্তিৰ ক্ষমা প্রার্থনা কৰি মোৰ টকা মাৰা আৰু বিদেশ আমদানি কৰাৰ প্রকল্প আগবঢ়ালোঁ।\n← মোৰ অনুভৱৰ ডুখৰীয়া ছবি (অনিমেষ দত্ত)\nসপোন কঢ়িওৱা সেই ঠাইবোৰ (তিৰুজ্যোতি বৰা দাস) →\nভাৰত মাতা কি জয় (মেৰিলিন দত্ত)\nময়ো এখন কিতাপ লিখিছিলো – লক্ষ্য জ্যোতি নাথ\nমানুহে মানুহৰ বাবে….. (লাকী আহমেদ)


পৰ্যটকৰ বাবে মুকলি কাজিৰঙা ! কেৱল ফুৰিব পাৰিব এইখিনি স্থান.... -\nHomeআঞ্চলিকপৰ্যটকৰ বাবে মুকলি কাজিৰঙা ! কেৱল ফুৰিব পাৰিব এইখিনি স্থান....\nপৰ্যটকৰ বাবে মুকলি কাজিৰঙা ! কেৱল ফুৰিব পাৰিব এইখিনি স্থান….\nকাজিৰঙা : মহামাৰী ক’ভিডৰ আতংক কিছু হ্ৰাস পোৱাৰ পাছত পহিলা অক্টোবৰৰ পৰা দেশী-বিদেশীৰ পৰ্যটকৰ সুবিধাৰ্থে বিশ্ব ঐতিহ্য ক্ষেত্ৰ কাজিৰঙা ৰাষ্ট্ৰীয় উদ্যান মুকলি কৰা হ’ব বুলি ৰাজ্যৰ মুখ্যমন্ত্ৰী হিমন্ত বিশ্ব শৰ্মাই ঘোষণা কৰিছে। ক’ভিড মহামাৰীয়ে ব্যৱসায়ৰ ক্ষেত্ৰখন বিগত প্ৰায় দুটা বছৰৰ জুৰুলা কৰাৰ পাছতে এতিয়া কিছু সকাহ পাব বুলি ধাৰণা কৰা হৈছে। বৃহত্তৰ কাজিৰঙা অঞ্চলত পৰ্যটন ব্যৱসায়ৰ সৈতে জড়িত থকা লোকক কিছু সকাহ দিবলৈ মুখ্যমন্ত্ৰীয়ে কাজিৰঙা ৰাষ্ট্ৰীয় উদ্যান পৰ্যটকৰ বাবে মুকলি কৰাৰ কথা ঘোষণা কৰাত পৰ্যটন ব্যৱসায়ৰ সৈতে জড়িত লোকসকল উৎফল্লিত হৈ পৰিছে।\nইফালে কাজিৰঙা ৰাষ্ট্ৰীয় উদ্যান পৰ্যটকৰ বাবে মুকলি কৰাৰ কথা মুখ্যমন্ত্ৰীয়ে ঘোষণা কৰাৰ পাছতে উদ্যান কৰ্তৃপক্ষই পথ, দলং, দৰ্শনচুঢ়া আদি মেৰামতি কৰাত উঠি-পৰি লগা দেখা গৈছে । উদ্যান কৰ্তৃপক্ষই জানিবলৈ দিয়া অনুসৰি ৰাষ্ট্ৰীয় উদ্যানখনৰ ৩০% অঞ্চলত বৰ্তমান পৰ্যটকে দৰ্শন কৰিব পাৰিব।\nকহঁৰা বনাঞ্চলৰ অধীনত মিহিমুখৰ পৰা ভৈচামাৰীলৈকে প্ৰায় ৯ কিলোমিটাৰ পথহে জীপ ছাফাৰী কৰিব পাৰিব । অন্যহাতে বাগৰি বনাঞ্চলৰ অধীনত পৰ্যটকে বাগৰি প্ৰবেশদ্বাৰৰ পৰা ডুঙা আৰু বিমলিলৈকে প্ৰায় আঠ কিলোমিটাৰ দৈৰ্ঘ্যৰ পথত জীপ ছাফাৰী কৰিব পাৰিব বুলি জানিবলৈ দিয়ে উদ্যান কৰ্তৃপক্ষই।\nPrevious articleকপাল ফুলিল,নিশাটোৰ ভিতৰতে লাখপতি বিহাৰৰ নাপিত অশোক কুমাৰ?\nNext article‘তুমি কম্প্ৰ’মাইজ কৰা, তোমাক বনাই দিম…’ কোন বলীউড অভিনেত্ৰীয়ে আনিলে এই বিস্ফোৰক অভিযোগ


নাগাৰা নাম - দিপিকা ডেকা - সাহিত্য ডট অৰ্গ\nদুখেৰে পাতনি জীৱনৰ: –\nএটা সাধাৰণ মধ্যবিত্ত পৰিয়ালত ১৯৩৩ চনত জন্ম লাভ কৰা ৰামচৰণ ভঁৰালীৰ জীৱনৰ আদিছোৱা আছিল পংকিলতৰে ভৰা৷ ঘাত-প্ৰতিঘাতেৰে মোকাবিলা কৰি জীৱনৰ পথত খোজ দিছিল তেওঁ৷ বিশেষকৈ জীৱন সম্পৰ্কে ধাৰণা নৌপজোঁতেই ১৫ বছৰ বয়সত পিতৃ-মাতৃ আৰু ভনীয়েকক চিৰদিনৰ বাবে হেৰুৱায়৷ বেদনাৰে ভাৰাক্ৰান্ত জীৱনটোক এক অন্য দৃষ্টিৰে চাবলৈ বাধ্য হৈছিল কিশোৰ ৰামচৰণ ভঁৰালী৷ প্ৰাথমিক বিদ্যালয়ত পঢ়ি থাকোঁতে ৯ বছৰ বয়সত ৰামচৰণ মাতৃহাৰা হোৱাৰ মৰ্মান্তিক বেদনা সহিবলগীয়া হয়৷ মাতৃ বিয়োগৰ পিছত মাহীমাকৰ অকৃত্ৰিম লালন-পালনত ডাঙৰ-দীঘল হয়৷ কিন্তু তাৰে দুবছৰ পিছতে দ্বিতীয়গৰাকী ভনীয়েক বীণা ভঁৰালীৰ আকস্মিক মৃত্যুৱে তেখেতৰ অন্তৰলৈ পুনৰ বেদনাৰ অশ্ৰু নমাই আনে৷ ভনীয়েক বীণা ভঁৰালীৰ পুষ্পিতা হোৱাৰ দিনাই মৃত্যুক সাৱটি লোৱা ঘটনাটোৱে আজিও ব্যথিত কৰি তোলে তেওঁক৷ ইয়াৰ পিছতো দুখে-সংগ এৰা নাছিল৷ জাগাৰা হাইস্কুলত অষ্টম শ্ৰেণীৰ ছাত্ৰ তেতিয়া৷ তেখেতৰ বয়স ১৫ বছৰ৷ সেই বছৰতে তেখেতৰ পিতৃ ললিত ভঁৰালী পৰলোকগামী হয়৷ মাত্ৰ ৬ টা বছৰৰ ভিতৰতে তিনিজনকৈ আপোন মানুহক হেৰুওৱাৰ বেদনাই ভাৰাক্ৰান্ত কৰি তুলিছিল তেখেতক৷ ইফালে পিতৃৰ মৃত্যুৰ পিছত যৌথ পৰিয়ালটোলৈ ভয়াৱহ দুৰ্যোগ নামি আহে৷ পিতৃ অবিহনে গুৰিয়ালবিহীন নাৱৰ দৰে হৈ পৰে দুৰ্ভগীয়া পৰিয়ালটি৷ একমাত্ৰ উপাৰ্জনকাৰী পিতৃৰ মৃত্যুৰ পিছত পৰিয়ালটোৰ ভৰণ-পোষণৰ ক্ষেত্ৰত সাংঘাতিক সমস্যাই দেখা দিয়ে৷ এনে দুশ্চিন্তাই কিশোৰ ৰামচৰণকো আহুকালত পেলাইছিল৷ উপায়ন্তৰ হৈ পৰিয়ালটোৱে খোৱা-লোৱাৰ বাবে মাটি বিক্ৰী কৰিবলৈ আৰম্ভ কৰে৷ প্ৰায় ২৫/৩০ বিঘা মাটিৰ ওঠৰ বিঘামান মাটিৰ প্ৰতি বিঘাত ২০০/৩০০ মূল্যত বিক্ৰী কৰি সৰ্বস্বান্ত হৈছিল৷ এটা সময়ত ধনৰ অভাৱত পৰিয়ে তেখেতে দশম শ্ৰেণীতেই শিক্ষা জীৱনৰ সামৰণি মাৰিছিল৷\nযাত্ৰা পাৰ্টিত খোজ: –\nইতিমধ্যে পিতৃৰ বিয়োগৰ পিছত পৰিয়ালটোত আৰ্থিক দৈন্যই দেখা দিছিল৷ আৰ্থিক দৈন্যত ভুগি ৰামচৰণে দশম শ্ৰেণীতেই পঢ়াৰ যৱনিকা পেলায়৷ এক দোদুল্যমান অৱস্থাতে বলোৱাৰ ‘প্ৰগতি সংঘ’ৰ যাত্ৰা পাৰ্টিৰ সৈতে এক সম্পৰ্ক গঢ়ি তুলিছিল৷ অভিনেতা মহানন্দ শৰ্মা, কামিনী শৰ্মা, বসন্ত শৰ্মা, ৰমণী মোহন ডেকা, চন্দ্ৰ ডেকা অভিনিত বলোৱাৰ এই যাত্ৰা পাৰ্টিটো সেইসময়ত বিখ্যাত আছিল বুলিয়ে ক’ব পাৰি৷ ৰামচৰণৰ মাজত কলাসুলভ গুণ বিচাৰি পাই তেওঁলোকৰ যাত্ৰা পাৰ্টিত সুমুৱাই লোৱাৰ প্ৰস্তাৱ আগবঢ়ায়৷ ৰামচৰণে সুৱৰ্ণ সুযোগ বুলি বিবেচনা কৰি পৰিয়ালৰ হকা-বাধা একো নামানি সেইবছৰেই অৰ্থাৎ ১৯৫২ চনত বলোৱা প্ৰগতি যাত্ৰা পাৰ্টিত যোগ দি যাত্ৰা অভিনয়ত খোজ পেলায়৷ ১৯৫২ চনৰ পৰা ১৯৬৩ চনলৈ মুঠ ১১ টা যাত্ৰা পাৰ্টিত তেওঁ অভিনয় কৰিছিল৷\nশিল্প, কৰ্মক্ষেত্ৰ আৰু শিল্পকৰ্মৰাজিৰ বিষয়ে সংক্ষিপ্ত বিৱৰণ: –\nইংৰাজী ১৯৬৪ চনত নাগাৰা নামৰ দল এটি গঠন কৰি তেখেতে নাগাৰা শিল্পী (পাঠক) হিচাপে নাগাৰা নামত মনোনিৱেশ কৰে আৰু আজি পৰ্যন্ত নাগাৰা নাম পৰিৱেশন কৰি আছে৷ উল্লেখযোগ্য যে সমগ্ৰ অসমতে নাগাৰা নাম পৰিৱেশন কৰাৰ উপৰি অৰুণাচল প্ৰদেশ আৰু দিল্লীতো তেখেতে নাগাৰা নাম পৰিৱেশন কৰিবলৈ সক্ষম হৈছে৷ ইয়াৰ ভিতৰত ১৯৭৯ চনত অসম আন্দোলনৰ পটভূমিত ৰচিত আন্দোলনৰ শ্লোগানধৰ্মী নাম এটি পৰিৱেশন কৰি গোটেই অসমতে শ্ৰোতা-দৰ্শকৰ মন মুহিবলৈ সক্ষম হৈছিল৷ ইয়াৰ পিছতে পূৰ্বাঞ্চলীয় লোক পৰিষদৰ অধ্যক্ষ নিবাৰণ বৰাৰ জীৱন আৰু কৰ্মৰ ওপৰত এটি নাগাৰা নাম পৰিৱেশন কৰি ভূয়সী প্ৰশংসা লাভ কৰিছিল৷ ইংৰাজী ১৯৯১ চনৰ পৰা ২০১০ চনলৈ অসমৰ শ্ৰোতা-দৰ্শকলৈ তেওঁ অডিঅ’ কেছেট ৮৫ খন আৰু ভিডিঅ’ কেছেট ৩০ খন উপহাৰ দিয়াৰ উপৰি ৬ খন নাগাৰা নামৰ কিতাপ উপহাৰ দিছে৷\n১৯৭৯ চনৰ পৰা অসমত চলা বিদেশী বহিষ্কাৰ আন্দোলনৰ ঘোৰ সমৰ্থক আছিল নাগাৰা নামৰ শিল্পী ৰামচৰণ ভঁৰালী৷ ছাত্ৰসন্থাৰ নেতৃত্বত চলা এই আন্দোলনত যোগ দিয়া ৰামচৰণ ভঁৰালীয়ে এই আন্দোলনটোৰ উদ্দেশ্যৰ পটভূমিত ৰচিত নামটো সেই সময়ত বৰ জনপ্ৰিয় হৈ উঠিছিল৷ তেখেতৰ ভাষাত, “মোৰ এই নামটোৱে সৰ্বাধিক দিন ধৰি একেৰাহে পাঁচ-ছবছৰ অসমৰ বিভিন্ন ঠাইত পৰিৱেশন কৰিছোঁ৷ ইয়াৰ আগত বা পিছত মোৰ কোনো নাম ইমান জনপ্ৰিয় হোৱা নাছিল৷” এই নামটো দৰাচলতে আন্দোলনৰ শ্লোগানহে আছিল বুলি ক’ব পাৰি, যাৰ বাবে বিভিন্ন ঠাইত নাম পৰিৱেশন কৰি থকাৰ সময়ত আৰক্ষী আহি নাম বন্ধ কৰি দিছিল৷ আন্দোলনৰ ভৰপক সময়তে এই নামটো পৰিৱেশন কৰি থকাৰ সময়তে কেইবাহাজাৰ শ্ৰোতা-দৰ্শকে ‘ছাত্ৰ আন্দেলন জিন্দাবাদ’ ধ্বনি দি আকাশ-বতাহ মুখৰিত কৰি তুলিছিল৷\n১৯৮০ চনত ৰামচৰণ ভঁৰালীক আৰক্ষীয়ে ঘৰৰ পৰা ধৰি নি মাৰ-পিট কৰি পিছত এৰি দিছিল৷ আৰক্ষীৰ দ্বাৰা অপদস্ত-নিৰ্যাতিত হোৱাটোৱে ৰামচৰণ ভঁৰালীৰ মনক আৰু অধিক জেদী কৰি তুলিছিল৷ আন্দোলনৰ সমৰ্থক হোৱাৰ বাবেই চৰকাৰী নিৰ্যাতনৰ সন্মুখীন হোৱা ৰামচৰণ ভঁৰালীয়ে আন্দোলনৰ পৰিসমাপ্তি নোহোৱা পৰ্যন্ত নিজৰ দাড়ি-চুলি নকটাৰ প্ৰতিজ্ঞা কৰে৷ দীঘল দাঢ়ি আৰু চুলিকোছাৰে পাঠক ৰামচৰণ ভঁৰালী এক অন্য ৰূপেৰে অসমবাসীৰ মাজত পৰিচিত হৈ পৰিল৷ ১৯৮৫ চনৰ ১৫ আগষ্টত চুক্তি অনুসাৰে এই আন্দোলনৰ যৱনিকা পৰাৰ পিছদিনা তেখেতে দাঢ়ি আৰু চুলি পৰিপাটিকৈ কাটিছিল৷ কিন্তু তেখেতে সেই বেশেৰে নাগাৰা নাম পৰিৱেশন কৰিবলৈ যোৱাত দৰ্শকে পূৰ্বৰ দীঘল দাঢ়ি-চুলিৰে দেখাৰ হাবিয়াস কৰাত পুনৰ তেওঁ দাঢ়ি-চুলি ৰখাৰ সিদ্ধান্ত লয় আৰু তেতিয়াৰ পৰাই আজি কেইবাবছৰো ধৰি ৰামচৰণ ভঁৰালীয়ে দাঢ়ি-চুলি কটা নাই৷\nচৰকাৰী স্বীকৃতি নাগাৰা নামক: –\nনাগাৰা নাম লোক-সংস্কৃতিৰ অংগ হোৱাৰ পিছতো তেখেতে কৃষ্টিবিধক জাউতিযুগীয়া কৰি ৰখাৰ বাবে যিখিনি ত্যাগ স্বীকাৰ কৰিছে, আন কোনেও কৰা নাছিল বুলিয়ে ক’ব পাৰি৷ চৰকাৰীভাৱেও এলাগি এইবিধ কৃষ্টি৷ অসমৰ লোক-সংস্কৃতিৰ কেইবাজনো শিল্পীক চৰকাৰী শিল্পী-পেঞ্চন প্ৰদান কৰি অহা হৈছে যদিও নাগাৰা নামৰ শিল্পীক এনে পেঞ্চন দিয়া হোৱা নাছিল৷ নাগাৰা নামেৰে অসম বিখ্যাত হোৱা ৰামচৰণ ভঁৰালীয়ে শিল্পী-পেঞ্চনৰ বাবে কেইবাবাৰো আৱেদন কৰি বিমুখ হ’বলগীয়া হৈছিল৷ ভঁৰালীয়ে ১৯৯৪ চনত এককালীন চৰকাৰী সাহায্য লাভ কৰে আৰু ১৯৯৮ চনত নাগাৰা নামে পোনপ্ৰথমবাৰৰ বাবে চৰকাৰী স্বীকৃতি হিচাপে নাগাৰা নামৰ যাদুকৰ ৰামচৰণ ভঁৰালীয়ে শিল্পী-পেঞ্চন পাবলৈ সক্ষম হয়৷\nৰেডিঅ’-টিভিত ৰামচৰণ ভৰালী: –\nনাগাৰা নামেৰে অসমৰ লোক-সংস্কৃতিত বৰপীৰা পাৰি বহিবলৈ সক্ষম হোৱা ৰামচৰণ ভঁৰালীৰ ব্যস্ততাও বহুখিনি বাঢ়িল৷ মাহৰ প্ৰতিটো নিশাই নাগাৰা নাম পৰিৱেশনত ব্যস্ত থকা ৰামচৰণ ভঁৰালীয়ে ১৯৬৮ চনত গুৱাহাটীৰ চান্দমাৰিত নাম পৰিৱেশন কৰিছিল৷ সেইনিশা চান্দমাৰিস্থিত গুৱাহাটী অনাতাঁৰ কেন্দ্ৰৰ অনুষ্ঠান সঞ্চালকগৰাকীয়ে ৰামচৰণ ভঁৰালীৰ নাগাৰা নাম চাই আপ্লুত হয়৷ নাগাৰা নাম পৰিৱেশনৰ অন্তত অনাতাঁৰ কেন্দ্ৰৰ বিষয়াগৰাকীয়ে তেখেতক লগ ধৰি ৰেডিঅ’ত নাগাৰা নাম পৰিৱেশন কৰাৰ বাবে আমন্ত্ৰণ জনায়৷ সেইবছৰতে তেখেতে ৰেডিঅ’ত ‘মহিসাসুৰ বধ’ শীৰ্ষক নাগাৰা নামটো পৰিৱেশন কৰি শ্ৰোতা-ৰাইজৰ মনত খলকনি তুলিছিল৷\nগুৱাহাটী মহানগৰীৰ সকলো সৰু-বৰ অনুষ্ঠানতে ৰামচৰণ ভঁৰালীৰ নাগাৰ নাম পৰিৱেশন নিয়মিত হৈ পৰিছিল৷ গুৱাহাটীবাসীৰ লগতে সমগ্ৰ অসমবাসীৰ মাজত তেখেতৰ জনপ্ৰিয়তাই তেখেতক গুৱাহাটী দূৰদৰ্শন কেন্দ্ৰতো নাগাৰা নাম পৰিৱেশনৰ সুযোগ আনি দিছিল৷ ১৯৯৬ চনত তেখেতে গুৱাহাটী দূৰদৰ্শন কেন্দ্ৰ যোগে ‘কৃষ্ণ-অৰ্জুন সংবাদ’ শীৰ্ষক নাগাৰা নামটো পৰিৱেশন কৰিছিল৷ টিভিত নাগাৰা নাম পৰিৱেশন কৰোঁতে কেনেকুৱা দেখা গৈছিল সেয়া নিজে উপভোগ কৰিব নোৱাৰিলে, কিয়নো যিদিনা টিভিত তেখেতৰ অনুষ্ঠান সম্প্ৰচাৰ হৈছিল সেইদিনা তেখেত আন ক’ৰবাত নাগাৰা নাম পৰিৱেশনত ব্যস্ত আছিল৷\nনাগাৰা নামৰ কেছেট: –\nনাগাৰা নামেৰে জনপ্ৰিয় হৈ পৰা ৰামচৰণ ভঁৰালীৰ নাগাৰা নামক লৈ এচামে ব্যৱসায় কৰাৰো চেষ্টা কৰে৷ ১৯৮৮ চনৰ কথা- সেই সময়ত কেছেট সম্পৰ্কে কোনো স্পষ্ট ধাৰণা নাছিল নাগাৰা নামৰ যাদুকৰ ৰামচৰণ ভঁৰালীৰ৷ বসন্ত বায়ন নামৰ এজন লোকে এদিন আহি তেখেতৰ ক’লে যে কেছেটত তেওঁ নাম গাব লাগে৷ ইয়াৰ বিনিময়ত তেওঁ একো দিব নালাগে৷ অসমৰ প্ৰতি ঘৰে ঘৰে তেওঁৰ নামে সমাদৰ পাব৷ টকা দিব নালাগে, সোণালী প্ৰস্তাৱ৷ লগে লগে সন্মতি জনালে তেওঁ৷ সেইমতে ৰেকৰ্ডিঙো হ’ল ‘লক্ষ্মীনাৰায়ণ’ শীৰ্ষক নামটো৷ এই কেছেটখনে ৰামচৰণ ভঁৰালীৰ জনপ্ৰিয়তা আৰু বহুখিনি বঢ়াই দিয়ে৷ অৱশ্যে মাজতে এদিন বসন্ত বায়নে আহি ২০০ টকা দি গৈছিল৷ ইয়াৰ পিছতে ৰামচৰণ ভঁৰালীৰ নাগাৰা নামৰ কেছেট নিৰ্মাণ কৰিবলৈ আগবাঢ়ি আহে সাংস্কৃতিক ক্ষেত্ৰত জড়িত যুৱক, নলবাৰীৰ প্ৰতিষ্ঠিত ব্যৱসায়ী তফজ্জুল হুছেইনে৷ তফজ্জুল হুছেইনৰ গ্ৰীণডন ষ্টুডিঅ’ত ৰামচৰণ ভঁৰালীৰ দ্বিতীয়খন নাগাৰা নামৰ কেছেট ‘চিত্ৰকেতু’ ৰেকৰ্ডিং কৰা হয়৷ এই কেছেটখন অভিলেখ সংখ্যাত বিক্ৰী হয়৷ এই কেছেটখনে তেখেতৰ জনপ্ৰিয়তা আৰু দুগুণে বৃদ্ধি কৰে৷ তেতিয়াৰে পৰা এতিয়ালৈ তেখেতে প্ৰায় চাৰে তিনিকুৰি কেছেটত নাম পৰিৱেশন কৰিছে৷ ইয়াৰ উপৰি শেহতীয়াভাৱে ৬ খন নাগাৰা নামৰ ভি. চি. ডি. নিৰ্মাণ হৈ ওলাইছে৷ সেইকেইখন হ’ল – ‘পদ্মাৰ জন্ম’, ‘কলিৰ আগমন’, ‘সুনীতিৰ বনবাস’, ‘মহিষাসুৰ বধ’, ‘নাগেশ্বৰৰ বিয়া’ আৰু ‘কংসৰ জন্ম’৷\nৰাজ্যিক আৰু ৰাষ্ট্ৰীয় পৰ্যায়ত পোৱা সন্মান: –\n← নামনি অসমৰ তিনিটা লোক উৎসৱ – অনুশ্ৰী দাস\nডানবাৰৰ সংখ্যা, সামাজিক সম্পৰ্ক, প্ৰকৃত বন্ধু ইত্যাদি – অনুপমা বৰগোহাঁই →


চাঞ্চুমা খুংগুৰ বিচমূতিয়াৰী - অসমীয়া ৱিকিপিডিয়া\nকোকৰাঝাৰ লোকসভা সমষ্টি\nজানুৱাৰী ১ , ১৯৬০\nবড়োলেণ্ড পিপুলছ ফ্ৰন্ট\nউৎস September 25, 2006\nচাঞ্চুমা খুংগুৰ বিচমূতিয়াৰী (বড়ো: संसुमा खंगर बासुमतारी জন্ম ১ জানুৱাৰী ১৯৬০) চতুৰ্দশ ভাৰতৰ লোকসভাৰ সাংসদ। তেওঁ অসমৰ কোকৰাঝাৰ লোকসভা সমষ্টিক প্ৰতিনিধিত্ব কৰে।  তেওঁ বড়োলেণ্ড পিপুলছ ফ্ৰন্ট দলৰ সদস্য।\nবিচমূতিয়াৰী কোকৰাঝাৰ সমষ্টিৰ পৰা ১৯৯৮, ১৯৯৯ আৰু ২০০৪ চনত নিৰ্দলীয় প্ৰাৰ্থী হিচাপে লোকসভালৈ নিৰ্বাচিত হৈছিল। বিচমূতিয়াৰী এজন বড়ো জাতীয়তাবাদী আৰু সুকীয়া বড়োলেণ্ড ৰাজ্য গঠনৰ সমৰ্থক। তেওঁক সদৌ বড়ো ছাত্ৰ সন্থা আৰু ৰাষ্ট্ৰীয় গণতান্ত্ৰিক মৰ্চাই সমৰ্থন জনায়।\nসংসদত বিচমূতিয়াৰীয়ে ভাৰত-আমেৰিকা নিউক্লীয় চুক্তি (ইংৰাজী: Indo-US nuclear deal) সমৰ্থন কৰিছিল। [সংযোগবিহীন উৎস]\n↑ "Fifteenth Lok Sabha Member's Bio-profile: Bwiswmuthiary,Shri Sansuma Khunggur". Government of India (NIC). 2012. http://164.100.47.132/LssNew/Members/Biography.aspx?mpsno=66। আহৰণ কৰা হৈছে: 11 May 2012.\nভাৰতীয় সংসদৰ ৱেবছাইটত বিচমূতিয়াৰী\n"https://as.bywiki.com/w/index.php?title=চাঞ্চুমা_খুংগুৰ_বিচমূতিয়াৰী&oldid=129039"ৰ পৰা সংকলিত\nএই পৃষ্ঠাখন শেষবাৰৰ বাবে শুধৰোৱা হৈছিল 29 October 2013ৰ 08:30 বজাত